Gaanoon asaasee ge hamathah nagahattan faheh nujehynan: Raees | Mihaaru\nރައީސް އިބްރާހިމް މުހައްމަދު ސޯލިހާއި ސުޕްރީމް ކޯޓުގެ ފަނޑިޔާރުން ރަސްމިއްޔާތެއްގައި: ގާނޫނީ ހަމަތައް ނަގަހައްޓަން ކުރަންޖެހޭ ކަންކަން ކުރައްވާނެ ކަމަށް ރައީސް ވިދާޅުވި -- ފޮޓޯ/މިހާރު\nޖޭއެސްސީގެ ނިންމުމަށް ސުޕްރީމް ކޯޓަށް ގޮތެއް ކަނޑައެއް ނޭޅޭނެ: ރައީސް\n17 ޖޫން 2019 - 17:40 92 comments\nސުޕްރީމް ކޯޓާއި ޖޭއެސްސީއާ ދެމެދު ފެށިފައިވާ ކޯޅުމާ ގުޅިގެން ރައީސް ފުރަތަމަ ފަހަރަށް ނެރުއްވި ބަޔާނުގައި ވިދާޅުވީ، އެ ކޮމިޝަނަކީ ފަނޑިޔާރުންގެ މައްސަލަތައް ބެލުމުގެ ބާރު ގާނޫނުއަސާސީން ދީފައިވާ މުއައްސަސާ ކަމަށް ވާއިރު، އެ ނޫން ގޮތަކަށް އަމަލު ކުރުމުގެ ބާރު ދައުލަތުގެ އެއްވެސް ބާރަކަށް ނޯންނާނެ ކަމަށެވެ.\nރައީސް އިބްރާހިމް މުހައްމަދު ސޯލިހް ވިދާޅުވި ގޮތުގައި، ގާނޫނުއަސާސީ ގައި ކަނޑައަޅާފައިވާ ކަންކަމާ ޚިލާފަށް ދައުލަތުގެ އެއްވެސް ބާރަކަށް އަމަލު ނުކުރެވޭނެ އެވެ. އަދި ވިދާޅުވީ، ގާނޫނުއަސާސީގެ ހަމަތައް ނަގަހައްޓަން ކުރަންޖެހޭ ކަންކަން ފަސްޖެހުމެއް ނެތި ކުރައްވާނެ ކަމަށެވެ.\nރައީސް އެގޮތަށް ވިދާޅުވީ، ސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑްކުރި މައްސަލާގައި ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމި ނިންމުމަށް އަމަލު ކުރުން ފަސްކުރަން ސުޕްރީމް ކޯޓުން ނެރުނު އަމުރެއް ނެރެފައި ވަނިކޮށެވެ. ޖޭއެސްސީން ނިންމާފައިވަނީ އެ އަމުރު ނެރުނަސް ފަނޑިޔާރު ޑީޑީގެ ސަސްޕެންޝަން ދެމި އޮންނާނެ ކަމަށެވެ.\n"ގާނޫނު އަސާސީގައި ބަޔާން ކޮށްފައިވާ ހަމަތަކާއި އުސޫލުތައް ނެގެހެއްޓުމަށް ދައުލަތުގެ އެންމެ އިސްވެރިޔާގެ ހައިސިއްޔަތުން ކުރަންޖެހޭ އެންމެހައި ކަންކަން ފަސްޖެހުމެއް ނެތި ކުރާނެ ކަމުގެ ޔަގީންކަން ވެސް ދިވެހި އެންމެހައި ރައްޔިތުންނަށް ރައީސުލް ޖުމްހޫރިއްޔާ އަރުވަ އެވެ،" ރައީސް އޮފީސް\nއެކަމާ ގުޅިގެން ރައީސް ނެރުއްވި ބަޔާނެއްގައި ވަނީ ދައުލަތުގެ ތިން ބާރުގެ އިތުރުން ގާނޫނުއަސާސީގެ ދަށުން އުފެދިފައި ހުރި މުއައްސަސާތަކަކީ ވެސް އެ މުއައްސަސާތަކުގެ މިނިވަންކަން ގާނޫނުއަސާސީން ކަށަވަރުކޮށްދޭ ތަންތަން ކަމަށެވެ. އަދި އެ މުއައްސަސާތަކުގެ މައްޗަށް ވެސް ދައުލަތުގެ ތިން ބާރުގެ ތެރެއިން ބާރަކަށް ބާރު ނުފޯރުވޭނެ ގޮތަށް ގާނޫނުއަސާސީގައި ބަޔާން ކޮށްފައިވާ ކަމަށް އެ ބަޔާނުގައިވެ އެވެ.\nޖޭއެސްސީއަކީ ފަނޑިޔާރުންގެ މައްސަލަތައް ބެލުމުގެ ބާރު ގާނޫނުއަސާސީން ދީފައިވާ މުއައްސަސާ ކަމަށް ވާއިރު އެ މުއައްސަސާ ޖަވާބުދާރީ ކުރެވޭނީ ރައްޔިތުންގެ މަޖިލީހަށް އެކަނި ކަމަށާއި އެހެންވެ، އެ ނޫން ގޮތަކަށް އަމަލު ކުރުމުގެ ބާރު ދައުލަތުގެ އެއްވެސް ބާރަކަށް ނޯންނާނެ ކަމަށް ރައީސްގެ ބަޔާނުގައިވެ އެވެ. އަދި ޝަރުއީ ދާއިރާ ހަރުދަނާ ކުރުމަކީ މި ސަރުކާރުގެ ވައުދެއް ކަން ފާހަގަ ކުރައްވައި، އެކަމަށްޓަކައި ކުރަންޖެހޭ މަސައްކަތްތައް ކުރަމުން ގެންދާނެ ކަމުގެ ޔަގީންކަން ރައީސް ދެއްވާ ކަމަށް އެ ބަޔާނުގައިވެ އެވެ.\n"ގާނޫނު އަސާސީގައި ބަޔާން ކޮށްފައިވާ ހަމަތަކާއި އުސޫލުތައް ނެގެހެއްޓުމަށް ދައުލަތުގެ އެންމެ އިސްވެރިޔާގެ ހައިސިއްޔަތުން ކުރަންޖެހޭ އެންމެހައި ކަންކަން ފަސްޖެހުމެއް ނެތި ކުރާނެ ކަމުގެ ޔަގީންކަން ވެސް ދިވެހި އެންމެހައި ރައްޔިތުންނަށް ރައީސުލް ޖުމްހޫރިއްޔާ އަރުވަ އެވެ،" ރައީސް އޮފީހުން ބުންޏެވެ.\nއެ ބަޔާނުގައި ރައީސް ގޮވާލެއްވީ ދައުލަތުގެ ހުރިހާ ބާރުތަކާއި މުއައްސަސާތަކުން ވެސް ގާނޫނުއަސާސީ އަށް އިހްތިރާމްކޮށް، ދައުލަތް ހިންގުމުގެ ނިޒާމަށް ބުރޫ އަރާފާނެ ހުރިހާ ކަމަކުން ދުރުވުމަށެވެ.\nސުޕްރީމް ކޯޓުގެ އަމުރު ބަލައިގަތުމަށް ޖޭއެސްސީން ދެކޮޅު ހެދުމުން ސުޕްރީމް ކޯޓުން ވަނީ އިތުރު އަމުރެއް މިއަދު ނެރެ، ކުރީގެ އަމުރާ ޚިލާފަށް ކުރާ ހުރިހާ ކަމެއް ބާތިލްވާނެ ކަމަށް ކަނޑައަޅައިފަ އެވެ. ސުޕްރީމް ކޯޓުގެ އަމުރެއް އޮތުމުން ފަނޑިޔާރު ޑީޑީ މިހާރު ގެންދަވަނީ ރަސްމީ މަސައްކަަތަށް ނިކުމެ ވަޑައިގަންނަވަމުންނެވެ.


Dengue control eh nuvey, midhiya hafuthaagai 38 meehunnah jehunu | Mihaaru\nދ. އަތޮޅުގެ ހޮސްޕިޓަލްގެ މުވައްޒަފުން ޑެންގީ މަދުކުރުމުގެ ކެމްޕެއިނެއްގައި ތަންތަން ސާފުކުރަނީ.-- ފޮޓޯ: ހެލްތް މިނިސްޓްރީ\nޑެންގީ ހުން ކޮންޓްރޯލެއް ނުވޭ، މިދިޔަ ހަފުތާގައި 38 މީހުންނަށް ޖެހުނު\n09 ޖޫން 2016 - 16:394comments\nޑެންގީ ހުން ޖެހިގެން، މިދިޔަ ހަފުތާގައި މުޅި ރާއްޖެއިން 38 މީހަކު ރިޕޯޓްކޮށްފައިވާ ކަމަށާއި ކުރީ ދެ ހަފުތާގައި 90 މީހަކަށް ޑެންގީ ޖެހިފައިވާ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން މިއަދު ބުނެފި އެވެ.\nއެޗްޕީއޭގެ ޑެޕިއުޓީ ޑިރެކްޓަރު ތަސްލީމާ އުސްމާން ވިދާޅުވީ ކ.ކާށިދޫ އާއި ފ. ނިލަންދޫ އާއި ނ.މަނަދޫ ޑެންގީގެ ކޭސްތައް ރިޕޯޓްކުރާ މިންވަރު އިތުރުކަން ފާހަގަވެފައިވާ ކަމަށެވެ. އަދި މިދިޔަ ހަފުތާގައި ހުޅުމާލެ އާއި މާލެ އާއި ނިލަންދޫން ވެސް ޑެންގީގެ ކޭސްތައް ރިޕޯޓްކޮށްފައިވާ ކަމަށް އޭނާ ވިދާޅުވި އެވެ.\n"ކުރީ ދެ ހަފުތާގައި ވަރަށް ބޮޑު ޕީކެއް އައިސްފައި މިއިނީ. ޕީކަކަށް ފަހު މިދިޔަ ހަފުތާގައި އެ އިނީ މަދުވެފައި،" ތަސްލީމާ ވިދާޅުވި އެވެ.\nމިދިޔަ އަހަރު ޑެންގީ ހުން ޖެހިގެން ހާހަކަށްވުރެ ގިނަ މީހުން ރިޕޯޓްކޮށްފައި ވާއިރު އޭގެ ތެރެއިން ހަ މީހަކު ވަނީ މަރުވެފަ އެވެ. މި އަހަރުގެ މިހާތަނަށް ވެސް ވަނީ ޑެންގީ ޖެހިގެން ގާތްގަނޑަކަށް 500 މީހުން ރިޕޯޓްކޮށްފަ އެވެ.\nޑެންގީ ޖެހިގެން މަރުވި ކަމަށް ބެލެވޭ ތިން ކޭސް އެއް މި އަހަރުގެ މިހާތަނަށް ވަނީ ރިޕޯޓްކޮށްފަ އެވެ.\nތަސްލީމާ ވިދާޅުވީ ޑެންގީ ކޮންޓްރޯލްކުރުމަށްޓަކައި އަމިއްލަ ޒިންމާ ނަގައި ދާއިމީ ގޮތެއްގައި ތަންތަން ސާފުކޮށް ބޭއްވުމަށް އެކަށީގެންވާ ގޮތެއްގައި މަސައްކަތްތައް ކުރަންޖެހޭ ކަމަށެވެ. މަދިރި މަދުކުރުމަށް މިނިސްޓްރީން ވެސް ސާފުކުރުމުގެ ޕްރޮގްރާމްތައް ކުރިއަށްގެންދާކަން އޭނާ ފާހަގަކުރެއްވި އެވެ.\nޑެންގީ އަކީ މަދިރީގެ ސަބަބުން ޖެހޭ ބައްޔެކެވެ. ޑެންގީ ޖައްސަނީ އެއިޑިސް މަދިރި އެވެ. ސާފު ފެނަށް ބިސް އަޅައި އާލާވާ މި މަދިރިން ސަލާމަތް ވުމަކީ މި ބަލިން ރައްކާތެރިވުމަށް އަޅަންޖެހޭ އެންމެ މުހިންމު ފިޔަވަޅެވެ. މަދިރި އާލާވިޔަ ނުދިނުމަށް، ފެން ހަރުލާ ގޮތަށް އެއްޗެހި އުކާލާފައި ނުބެހެއްޓުން މުހިންމެވެ.\nއިތުރު ލިޔުންތައް ޑެންގީ ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ސިއްހަތު ވައިރަލް ހުން\nރޯގާ އަދިވެސް މައިތިރިއެއް ނުވޭ: އެޗްޕީއޭ\nޑެންގީ ފެތުރުން ވަނީ އެއްވަރެއްގައި ހިފެހެއްޓިފައި


SAFF Suzuki Cup anna aharah faskoffi | Mihaaru\n2018 ވަނަ އަހަރުގެ ސާފް ސުޒުކީ ކަޕް ކާމިޔާބުކުރުމަށް ފަހު ގައުމީ ފުޓްބޯޅަ ޓީމުގެ ކުޅުންތެރިން އުފާފާޅުކުރަނީ.-- ފޮޓޯ: އިމޭޖަސް.އެމްވީ\n30 ޖޫން 2020 - 11:35 1 comment\nސެޕްޓެމްބަރު މަހު ބަންގްލަދޭޝްގައި ބާއްވަން ތާވަލުކުރި ސާފް ސުޒުކީ ކަޕް (ސާފް ޗެމްޕިއަންޝިޕް) ކޮވިޑް-19 ގެ ސަބަބުން އަންނަ އަހަރަށް ފަސްކޮށްފި އެވެ.\nމި ގޮތަށް ނިންމީ ދެކުނު އޭޝިއާގެ ގައުމުތަކުގެ ފުޓްބޯޅަ އެސޯސިއޭޝަންތަކާ އެކު ސައުތު އޭޝިއަން ފުޓްބޯލް ފެޑެރޭޝަން (ސާފް) އިން އިއްޔެ ބޭއްވި ވީޑިއޯ ކޮންފަރެންސް ބައްދަލުވުމުގަ އެވެ.\nސާފް ސުޒުކީ ކަޕް ތާވަލުކޮށްފައި އޮތީ މި އަހަރުގެ ސެޕްޓެމްބަރު 19-30 އަށެވެ. ބަންގްލަދޭޝްގައި ކޮވިޑް-19ގެ ނުރައްކާ އެންމެ ބޮޑުވެފައިވާ އެއް ސަރަހައްދަކީ، މުބާރަތް ބާއްވާ ސިޓީ ކަމަށްވާ ޑާކާ އެވެ.\nބަންގްލަދޭޝްގެ ފުޓްބޯޅަ ފެޑެރޭޝަނުގެ ޖެނެރަލް ސެކްރެޓަރީ އަންވަރުލް ހައްގު ވިދާޅުވީ މުބާރާތް ޝެޑިއުލް ކުރާނެ ސީދާ ތާރީހެއް ކަނޑައެޅޭނީ ދެން ބާއްވާ ބައްދަލުވުމެއްގައި ކަމަށެވެ.\nބަންގްލަދޭޝްގެ ފުޓްބޯޅަ ފެޑެރޭޝަންގެ އޮފިޝަލަކާ ހަވާލާދީ އެ ގައުމުގެ ނޫހަކުން ރިޕޯޓްކުރާ ގޮތުގައި އެންމެ އަަވަހަށް ވެސް ސާފް ސުޒުކީ ކަޕް ބޭއްވޭނެ ކަމުގެ އުއްމީދެއް އޮތީ އަންނަ އަހަރުގެ މޭ ހިސާބުގަ އެވެ. އެކަމަކު ކޮވިޑް-19ގެ ހާލަތު ބަދަލުވަމުން އަންނަ ގޮތާއި ސަރަހައްދުގެ ފުޓްބޯޅަ ކަލަންޑަރަށް ބެލުމަށް ފަހު މުބާރާތް އަވަސް ވުމުގެ ފުރުސަތު ވެސް އެބައޮތެވެ.\nއެންމެ ފަހުން ސާފް ސުޒުކީ ކަޕް ބޭއްވީ ވެސް ބަންގްލަދޭޝްގަ އެވެ. ޑާކާގައި 2018 ވަަނަ އަހަރު ބޭއްވި މުބާރާތުގެ ފައިނަލުގައި އިންޑިއާ ބަލިކުރުމަށް ފަހު ޗެމްޕިއަންކަން ހޯދީ ރާއްޖެ އެވެ. މިއީ ރާއްޖޭން މި މުބާރާތުގެ ތަށި އުފުލާލި ދެ ވަނަ ފަހަރެވެ. ފުރަތަމަ ފަހަރަށް މި މުބާރާތް ކާމިޔާބުކުރީ 2008 ވަނަ އަހަރު އެވެ. އެ ފަހަރު މުބާރާތް ބޭއްވީ ރާއްޖެ އާއި ސްރީ ލަންކާގަ އެވެ.\nރާއްޖޭގެ އާ ކޯޗު ނެދަލެންޑްސްގެ މާޓިން ކޫޕްމަން އަށް އެފްއޭއެމުން ދީފައިވާ އެއް ޓާގެޓަކީ ސާފް ސުޒުކީ ކަޕްގެ ތަށި ދިފާއުކުރުމެވެ. ރާއްޖެ އަށް އެންމެ ފަހުން އޮތް ސާފް ސުޒުކީ ކަޕްގައި ކޯޗުކޮށްދީ މި މުބާރާތް ކާމިޔާބުކޮށްދިނީ 2015 ވަނަ އަހަރުގެ ފައިނަލުގައި އަފްގާނިސްތާން ގޮވައިގެން ވާދަކުރި ކްރޮއޭޝިއާގެ ކޯޗު ޕީޓަ ސެގާޓް އެވެ. މިދިޔަ އަހަރުގެ ސައުތު އޭޝިއަން ގޭމްސްގެ ދަށް ނަތީޖާ ތަކަށް ފަހު ސެގާޓް ވަނީ ވަކިކޮށްފަ އެވެ.\nކޮވިޑް-19 ގެ ސަބަބުން ބަންގްލަދޭޝްގެ ޕްރިމިއާ ލީގު ވެސް ވަނީ ހަ މެޗަށް ފަހު ކެންސަލްކޮށްފަ އެވެ. އިންޑިއާގައި ވެސް ވަނީ އެއް ވަނައިގައި އޮތް މޯހަން ބަގާން އަށް ތަށި ދީފައި އަވަހަށް ސީޒަން ނިންމާލައިފަ އެވެ. ރާއްޖޭން ފުޓްބޯޅަ ސީޒަން އަވަހަށް ނިންމާލީ ފަހު ދެ މުބާރާތް ކަމަށްވާ އެފްއޭ ކަޕާއި ޕްރެޒިޑެންޓްސް ކަޕް ކެންސަލް ކުރުމަށް ފަހު އެވެ.\nއިއްޔެގެ ބައްދަލުވުމުގައި މަޝްވަރާކުރެވުނު އަނެއް ކަމަކީ ސާފްގެ އުމުރުފުރާ މުބާރާތްތަކާ މެދު ގޮތެއް ނިންމުމެވެ. ގިނަ ގައުމުތަކުގެ އުއްމީދަކީ މި އަހަރުގެ ޑިސެމްބަރު މަހުގެ ތެރޭގައި ސާފްގެ އުމުރުފުރާ މުބާރާތެއް ބޭއްވިގެން ދިއުމެވެ.\nއިތުރު ލިޔުންތައް ސާފް ޗެމްޕިއަންޝިޕް ސާފް


Mahloof Ge Shareeaiy Faskuriiru Court In Gengulhey Usool Gai Haamakameh Neh - Transparency - Vaguthu\nޔޫތު މިނިސްޓަރ އަހްމަދު މަހްލޫފްގެ ޝަރީއަތް ފަސްކުރަން ކްރިމިނަލް ކޯޓުން ނިންމުމުންނާއި މަހްލޫފްގެ މައްޗަށް ދައުވާ ކުރުމުން ވެސް އަދިވެސް ވަޒީރު ކަމުގައި ހުންނެވުމުން ޓްރާންސްޕޭރެންސީ މޯލްޑިވްސް އިން އެކަމުގެ ކަންބޮޑުވުން ފާޅުކޮށްފިއެވެ.\nމަހްލޫފްގެ ޝަރީއަތް ފަށާނީ ކޮވިޑްގެ ހާލަތު ރަނގަޅު ވުމުން ކަމަށާއި ކޮވިޑަށް ފައްސިވާ މީހުންގެ އަދަދު އިތުރުވަމުން ދާތީ މަހްލޫފްގެ ޝަރީއަތް މިހާރު ކުރިއަށް ގެންދެވެން ނެތް ކަމަށް ކްރިމިނަލް ކޯޓުން މިއަދު ވަނީ ވިދާޅުވެފައެވެ.\nކްރިމިނަލް ކޯޓުގެ ނިންމުމާއި ގުޅިގެން ޓްރާންސްޕޭރެންސީން ބުނީ ކޯޓުން ގެންގުޅޭ އުސޫލުގައި ހާމަކަމެއް ނެތް ކަމަށެވެ. އަދި 2020 ވަނަ އަހަރުގެ އޮގަސްޓް މަހު 06 ވަނަ ދުވަހު އޮންލައިންކޮށް ވީޑިއޯ އާއި އޯޑިއޯ ކޮންފަރެންސްކޮށް ޝަރީއަތްތައް ބޭއްވުމުގެ އުސޫލެއް އާއްމު ކޮށްފައި އޮތްކަން ވެސް ޓްރާންސްޕޭރެންސީން ފާހަގަ ކުރިއެވެ.\nސަރުކާރުގެ އެއްވެސް ވަޒީފާއެއްގައި ހުރި މީހެއްގެ މައްޗަށް ޕްރޮސެކިއުޓަރ ޖެނެރަލް ދައުވާ އުފުލައިފިނަމަ އެމީހަކު މަގާމުން ދުރުކުރާނެ ކަމަށް ރައީސް އޮފީހުން ކުރިން ވިދާޅުވެފައިވާކަން ފާހަގަކޮށް އެގޮތައް އަމަލު ނުކުރާތީ ޓްރާންސްޕޭރެންސީން ވަނީ އެކަމަށް ވެސް ފާޑުކިޔާފައެވެ.\nކޮވިޑާއި ގުޅިގެން މިނިސްޓަރ މަހްލޫފްގެ ޝަރީއަތް ލަސްވި ނަމަވެސް އެހެން ޝަރީއަތްތައް ކްރިމިނަލް ކޯޓުގައި ކުރިއަށް އެބަގެންދެއެވެ. ކުރީގެ ރައީސް އަބްދުﷲ ޔާމީންގެ މައްޗަށް ދައުވާ އުފުލާފައިވާ މައްސަލައެއްގެ ޝަރީއަތް ވެސް ވަނީ މާދަމާ އަށް ތާވަލް ކޮށްފައެވެ.\nޖެނުއަރީ 26, 2022 21:46\nސަދޫމުގަ ވެސް ކޯޓުތައް ހިންގި ދޯ\nޖެނުއަރީ 26, 2022 21:53\nޓްރާންސް ޕޭރެންސީ ހޭލައިފި.\nޖެނުއަރީ 26, 2022 21:55\nމާތް ﷲގެ ކުޅަދުން ވަންތަކަން ކޯޓް ތަކުގައި ތިބި ގާޒީންނަށް ހަމަ ނޭގެނީތަ؟ ހިތައް އެރިގޮތަކަށް ޝަރީއަތް ކުރަނިކޮށް އެކަލާންގެ ކުޅަދުންވަންތަކަން ދައްކުވައިފިނަމަ ކޮންތާކަށް ދާނީ؟ ޔަގީނުންވެސް އެއުޅޭ ލދނ ގޮލާމެންނަކަށް އެއްކަމެއްވެސް ކޮށެއް ނުދެވޭނެ\nޖެނުއަރީ 26, 2022 22:21\nމަހްލޫފް މައްސަލަ ބައްލަވާ ޤާޞީ އުޅުއްވަނީ ޓެކް ޓީމްގައި ކަމަށްވަނީ ، އެހެންވީމަ އެހެން އެވީ\nޖެނުއަރީ 26, 2022 23:27\nކޯޓުތައް ސިޔާސީވެފައި އޮތްވަރު ކިތައްމެހާ ވަރަށްވެސް ސާފުވެއެވެ.\nމަހުލޫފުގެ ޝަރީޢަތް ކޮވިޑޭކިޔާފަ ވަކިމުއްދަތެއް ނެތްގޮތަށް ފަސްކުރީއެވެ. ޔާމީނުގެ ޝަރީޢަތް އަވަސްއަވަހަށް ކުރިޔަށް ގެންދަނީއެވެ. ޤާނޫނުއަސާސީގައި ހަމަހަމަ ކަމާއި، ތަފާތުނުކުރުން ނެގެހެއްޓުމަށް ބުނިމާއްދާ ތަކުގެ ބޭނުމަކީ ކޮބާބާއެވެ؟ ހަމަބުނެވެންއޮތީ ޝަކީލް ޤާޟީމެން ތިތަންތަނަށް އިސްކުރުމުގެ ބޭނުން ފެންނަމުންދާ ކަމުގައެވެ.\nޖެނުއަރީ 27, 2022 06:39\nމީ ބޮޑު ވަގެކެވެ. މި ވަގުގެ މައްސަލަ އެތަކެއް ފަހަރު ތަޙްޤީގުކޮށްގޮށް އޭސީސީ އިން އޓާނީޖެނެރަލް އަށް ދަޢުވާކުރަން ހުށައެޅިއެވެ. އެހިސާބުން މީނަ ބުނީ ތިމަންނަގެ ކަންތައް ޝަރިޢަތަށް ފޮނުވައިފިއްޔާ ދައުލަތާއި އިބްރާހީމް މުޙައްމަދު ޞާލިޙް އޮރިޔާންކޮށްލާނޭކަމަށެވެ. ދުވަސްތަކެއްފަހު ޝަރިޢަތަށްފޮނުވިޔެއްކަމަކު މި ވަގު ހުރީ ހަމަ މަޤާމުގައި މުސާރަދީފައެވެ. އެތަކެއްފަހަރު ޝަރީޢަތް ޝެޑިޔުލްކޮށްފިއެވެ. ގަޑިހަމަވުމުގެކުރިން ކެންސަލްކޮށްލައެވެ. އެހެންވީމާ ޢަދުލުއިންޞާފްގެ ދަޢިރާ ފިއްތާލާފައޮތް މިންވަރާއި އެމްއެންޕީއާރުސީގެ ފައިސާ ދައުލަތުގެ އެންމެ މަތިންފެށިގެން ޕަކަޅާކޮށްލާފައިވާމިންވަރު އެބަ ހާމަވެއެވެ. ހޭއަރަންވީ ދިވެހިންނެވެ.\nޖެނުއަރީ 27, 2022 07:40\nޑރ.އަލީ ލަތީފްތޯ ތިމައްސަލަ ބައްލަވާ ޤާޞީއަކީ ، އެހެން ވިއްޔާ ވަރަށް ވަގުތު ނުވާނެ ކޮވިޑް މިހެން އޮއްވާ\nޖެނުއަރީ 27, 2022 07:47\nމަހުލޫފު ލަދެއް ހަޔާތެއްވެސް ނެތި ރައްޔިތުންގެ ތެރޭގައި ތެޅިއަރުވާތީ ހައިރާނެއްނުވޭ، މަހުލޫފަށް މަކަރާހީލަތުން އޮޅުވާލައިގެން އުޅެވޭނީ މިދުނިޔޭގައި ކަލޭކުރިކަމެއް ނެގިފައިސާއެއް ދެންތާހިރު ކަމާއެކީ ވަޒީފާއިން އިސްތިއުފާދީ އަމިއްލަޔަށް ޝަރީއަތުގެ ކުރިމަތީ އިސްޖަހާބަލަ.\nއަނބި ދަރީންނަށް ތިޔަދެވޭއެއްޗެއް އެގޭބާ މިބީތާޔަށް\nޖެނުއަރީ 27, 2022 08:25\nކޮވިޑުގެ ޙާލަތު ރަނގަޅުވުމުން ނޫނީ މަހުލޫފުގެ ޝަރީޢަތް ކުރިޔަށް ނެގެންދަން ކޯޓުން ނިންމީ:-\n1- މަހުލޫފަކީ، ކޮވިޑަށް ފަރުވާކުރުމަށް ހުރި ހަމައެކަނި ޑޮކްޓަރަށް ވާތީ\n2- ދިވެހީންގެ ގަޔަށް ޖަހާ ކޮވިޑް ވެކްސިން ތައްޔާރު ކުރަނީ މަހުލޫފު ކަމަށްވާތީ.\n3- ކޮވިޑް ވައިރަސް ހަމައެކަނި ބިރުގަންނަ މީހަކީ ވެސް މަހްލޫފް ކަމަށްވާތީ.\nޖެނުއަރީ 27, 2022 08:41\nކޮވިޑްގެ ހާލަތުގަ މަހުލޫފުގެ ޝަރީޢަތް ކުރިޔަށް ނެގެންދަން ނިންމީ:-\n1- އޭނާއަކީ، ކޮވިޑް ވައިރަސް ބިރުގަންނަ ހަމައެކަނި މީހާއަށް ވާތީ.\n2- އޭނާއަކީ، ކޮވިޑަށް ފަރުވާކުރާ ހަމައެކަނި ޑޮކްޓަރަށް ވާތީ.\n3- އޭނާއަކީ، ދިވެހީންގެ ގަޔަށް މި ޖަހާ ކޮވިޝީލްޑް އުފައްދާ މީހާއަށް ވާތީ.\nޖެނުއަރީ 27, 2022 08:43\nމިހުރިހާ ދުވަހު މިމީހުންވީ ކޮންތާކުބާ // މީ ކިހިނެތް ހިންގާ ބައެއްބާ //\nޖެނުއަރީ 27, 2022 09:40\nރ، މީދޫ ގަ ގެސްޓް ހައުސް އަޅަމުން ގޮސް މިވަގުތު މަޑުޖައްސާ ލާފަތޮތީ\nޖެނުއަރީ 27, 2022 10:45\nމި ޤައުމުން ކޮވިޑް ނެތިދާނީ 2023 ގެ ރިޔާސީ އިންތިޚާބުގެ ނަތީޖާ އަންނަގޮތަކުން\nފަނޑިޔާރުންގެ ޖީބަށް ހުރިހާ މޮޅެއް\nޖެނުއަރީ 27, 2022 11:47\nޒީރޯ ޓްލޮރެންސްގައި އޮންނާނީ މިގޮތް.\nދިވެހިންނަކީ ހޭބުރާންތިވެފައި ތިބި ބައެއް. ވެރިކަންދިނުމުން ވެރިން ކޮއްމެގޮތަކަށް ކަންކަންކުރިޔަސް އެއްކަމެއްވެސް ނުކުރެވޭ.\nރައްޔިތުންގެފައިސާއިން އުދުހޭމީހުން އަދި ރައްޔިތުންގެ ބޮލަށްމިއަރނީވެސް.\nޖެނުއަރީ 27, 2022 12:24\nއައުޓް އައުޓް އައުޓް


Mee uramatheege cancer ah heyluntheri kurumuge mas: balin rakkaatheri vaanee kihineh? - One Online\nމީ އުރަމަތީގެ ކެންސަރަށް ހޭލުންތެރި ކުރުުމުގެ މަސް: އެބަލިން ރައްކާތެރިވާނީ ކިިހިނެއް؟\nއަންހެނުންނަށް އެންމެ ގިނައިން ޖެހޭ ކެންސަރުގެ ބާވަތަކީ އުރަމަތީގެ ކެންސަރެވެ. ރާއްޖޭގައިވެސް އެކަން އޮތީ އެހެނެވެ.\nއެމެރިކާގައިވެސްމެއެވެ. ކޮންމެ އަހަރެއްގެވެސް އޮކްޓޯބަރުމަސް ފާހަގަ ކުރަނީ "ބްރެސްޓް ކެންސަރ އެވެއާނެސް މަންތު" ނުވަތަ އުރަމަތީގެ ކެންސަރަށް ހޭލުންްތެރި ކުރުވުމުގެ މަހުގެ ގޮތުގައެވެ. މި ލިޔުމުގައި މިބަލައިލަނީ، ޑޮކްޓަރުންގެ ލަފަޔާއެކީގައި ލިޔެފައިވާ ބައެއް ސިއްހީ ލިޔުންތަކުގެ އަލީގައި، އުރަމަތީގެ ކެންސަރުން ރައްކާތެރިވުމަށް ކުރެވިދާނެ ބައެއް ކަންކަމަށެވެ.\nބަރުދަން އެއްވަރެއްގައިި ހިފެހެއްޓުން:\nދަރިމައިވާ އުމުރު ފަހަނައަޅައި ދިއުމުން ބަރުދަން އިތުރުވުމަކީ ވަރަށް ގިނަ އަންހެނުންނަށް ދިމާވާ މައްސަލައެކެވެ. އެއީ އުރަމަތީގެ ކެންސަރަށް މަގުފަހިކުރުވާ ކަމެއް ކަމަށް ސިއްހީ ތަޖުރިބާކާރުން ބުނެއެވެ. އެހެންކަމުން ބަރުދަން އެއްވަރެއްގައި ހިފެހެއްޓުމަށް ގަވައިދުން ކަސްރަތު ކުރުމަށް އިސްކަން ދޭށެވެ. އެމެރިކާގެ ކެންސަރ ސޮސައިޓީން ބުނާ ގޮތުގައި ބޮޑު މީހަކު ދުވާލަކު 150 މިނެޓު ލުއި ކަސްރަތު ކުރަންޖެހެއެވެ. އަދި 75 މިނެޓުގައި އެއަށްވުރެ ވަރުގަދަ ކަސްރަތުތަކެއް ކުރަން ޖެހޭ ކަމަށެވެ. މިހެން ދެންވިޔަސް، ގަވައިދުން ކަސްރަތު ކުރާ މީހަކަށްވެސް ކެންސަރު ޖެހިދާނެއެވެ. ކެންސަރަކީ އާއިލީ ގޮތުން ވާރުތަވެސް ކުރާ ބައްޔެކެވެ.\nދުންފަތުގެ އިސްތިއުމާލު ނުކުރުން:\nތިބާ އަކީ ދުންފަތުގެ އިސްތިއުމާލު ކުރާ މީހެއް ނަމަ، އަވަހަށް އެކަން ހުއްޓާލާށެވެ، ހުރިހާ ޑޮކްޓަރުންވެސް އިއްތިފާގުވާ ގޮތުގައި ދުންފަތުގެ އިސްތިއުމާލު ކުރުމަކީ ކެންސަރަށް މަގުފަހި ކުރުވާ ކަމެކެވެ. އަދި ތިބާއަކީ ދުންފަތުގެ އިސްތިއުމާލު ނުކުރާ މީހެއް ނަމަ، އެހެން މީހުން ބޯ ސިނގެރޭޓްގެ ދުމުންވެސް ރައްކާތެރިވެ ހުންނާށެވެ.\nހޯމޯން ތެރަޕީ ބޭނުން ކުރުން:\nއެކި މައްސަލަތައް ދިމާވެގެން ކަމަށްވިޔަސް، ހޯމޯން ތެރަޕީ ބޭނުން ކުރުމަކީ އުރަމަތީގެ ކެންސަރަށް މަގުފަހި ކުރުވާ ކަމެއް ކަމަށް ސިއްހީ ލިޔުންތަކުގައިވެއެވެ. އެގޮތުން އެ ތެރަޕީ ބޭނުންކުރާތާ ފަސް އަހަަރުވެފައިވާ މީހެއް ނަމަ، ކެންސަރު ޖެހުުމުގެ ރިސްކު އެމީހަކަށް މާ ބޮޑު ކަމަށްވެސް ސިއްހީ ދިރާސާތަކުން އެނގެއެވެ. ކޮންމެހެން ހޯމޯން ތެރަޕީ ނަގަން ޖެހިއްޖެނަމަވެސް، އެންމެ ކުޑަ ޑޯސްއެއް ނެގުމަށް ސިއްހީ މާހިރުން ލަފާދެއެވެ.\nމިއީ ގުދުރަތީ ނިޒާމުގައި އޮތް ކަމެއް ކަމުގައި ވިޔަސް، ފަހަކަށް އައިސް ގާތުން ކިރުދޭ މައިން ވަނީ ވަަރަށް މަދުވެފައެވެ. ޑޮކްޓަރުން ވިދާޅުވާ ގޮތުގައި ގާތުން ކިރުދިނުމަކީ އުރަމަތީގެ ކެންސަރުގެ ރިސްކު ވަރަށް ބޮޑަށް ކުޑަ ކޮށްދޭ ކަމެކެވެ.\nއުރަމަތީގެ ކެންސަރަށް ޓެސްޓު ކުރުން:\nމިއީ ވަރަށްވެސް މުހިންމު ކަމެކެވެ. ވަކީން ހާއްސަކޮށް އުރަމަތީގެ ކެންސަރުގެ ރިސްކު އެންމެ ބޮޑުވާ އުމުރުން ފެށިގެން ގަވައިދުން އުރަމަތީގެ ކެންސަރަށް ސްކްރީން ކުރުމަށް ސަމާލުކަން ދިނުމަކީ ވަަރަށް މުހިންމު ކަމެއް ކަަަމަށް ސިއްހީ ތަޖުރިބާކާރުން ބުނެއެވެ.


Aharauge mihaathanah BML ah bodu faidhaaeh\nބީއެމްއެލްއަށް އަހަރުގެ މިހާތަނަށް ބޮޑު ފައިދާއެއް\nބޭންކް އޮފް މޯލްޑިވްސްގެ 2019 ވަނަ އަހަރުގެ ތިންވަނަ ކުއާޓަރގެ މާލީ ނަތީޖާ ދައްކާ ގޮތުން ޓެކްސްއަށް ކެނޑުމުގެ ކުރިން ސާފު ފައިދާގެ ގޮތުގައި 307 މިލިއަން ރުފިޔާ އެ ބޭންކަ ލިބިފައިވާކަމަށް އެ ބޭންކުން ބުނެފި އެވެ. މިއަހަރުގެ މިހާތަނަށް ހިންގުމުގެ ފައިދާގެ ގޮތުގައި 1.2 ބިލިއަން ރުފިޔާވަނީ އެބޭންކަށް ލިބިފައެވެ. މިއީ މިދިޔަ އަހަރުގެ މި މުއްދަތާ އަޅާބަލާއިރު %4 އިތުރު އަދަދެކެވެ.\nހިންގުމުގެ ފައިދާގެ ގޮތުގައި މި ކުއާޓާގައި 414 މިލިއަން ރުފިޔާ ލިބިފައިވާއިރު މިއީ މިދިޔަ ކުއާޓަރ އާ އަޅާބަލާއިރު %5 އިތުރު އަދަދެކެވެ. ފަންޑިންގ ކޮސްޓް ބޮޑުވެ، ޕްރޮވިޝަން ޗާޖް އިތުރުވެ އަދި އިންވެސްޓްމަންޓްތައް އިތުރުވެގެން ދިޔަ ނަމަވެސް މި ނަތީޖާ ހޯދިފައިވަނީ ވިޔަފާރީގެ ހުރިހާ ދާއިރާ އަކުންވެސް ލިބުނު ކުރިއެރުމުގެ ސަބަބުން ކަމަށާއި ބޭންކުގެ ރައުސްމާާލާއި ލިކުއިޑިޓީ ރޭޝިއޯ ވަނީ ގާނޫނުން ލާޒިމް ކުރާ މިންވަރަށް ވުރެ މަތީގައި ހިފަހެއްޓިފަ ކަމަށް އެ ބޭންކުން މައުލޫމާތު ދެއެވެ.\nމި ކުއާޓާގައި ވެސް 'އަހަރެންގެ ބޭންކް' ޕްރޮގްރާމްގެ ދަށުން ހިލޭ ސާބަހަށް މަސައްކަތްކުރާ ޖަމިއްޔާތަކަށާއި ތައުލީމާއި ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށް 40 އަށްވުރެ ގިނަ ހަރަކާތްތަކަށް ބޭންކުންވަނީ އެހީތެރިކަން ފޯރުކޮށްދީފައެވެ.\nތިންވަނަ ކުއާޓަރގައި ބީއެމްއެލް ވަނީ ކެލާ، ބާރަށް، އަލިފުށި، ތުޅާދޫ، އަދި މާވަށުގައި ސެލްފް ސަރވިސް ބޭންކިންގ އޭޓީއެމް ސެންޓަރެއް ވަނީ ހުޅުވާފައެވެ. މީގެ އިތުރުން ހުޅުމާލޭގައި ބީއެމްއެލް އިން ވަނީ ޔޫއެސް ޑޮލަރު އޭޓީއެމް އެއްވެސް ގާއިމްކޮށްފައެވެ. އަދި ކުރިއަރަމުން އަންނަ ބީއެމްއެލް އިސްލާމިކްގެ ކަސްޓަމަރުންނަށް ފަސޭހަކަމާއެކު ހިދުމަތް ފޯރުކޮށްދިނުމަށް ޒަމާނީ ހެޑްކުއާރޓަރސް އެއްވެސް ބޭންކުން ހުޅުވާފައިވަނީ މި ކުއާޓަރގައެވެ.\nމުޅި ރާއްޖެ ހިމެނޭ ބޭންކިންގ ވިއުގަޔަކާއެކު 20 އަތޮޅުގައި 37 ބްރާންޗް، 49 ސެލްފްސަރވިސް ބޭންކިންގ ސެންޓަރ، 113 އޭޓީއެމް، 5700 ޕީއޯއެސް މަރޗަންޓުން 277 ކޭޝް އޭޖެންޓުން އަދި އެންމެ ޒަމާނީ އޮންލައިން ބޭންކިންގ ހިދުމަތާއެކު ބޭންކް އޮފް މޯލްޑިވްސް ގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުމެވެ.\nދިރާގުޓީވީއަށް ރުތްބާގެ މޭކަޕް ޝޯވއެއް\nކައުންސިލްތަކުން ވިޔަފާރި ފީ ބަލައިގަތުން ހުއްޓާލައިފި\nދިރާގުން "ޕޭ ޕާރ ވިއު" ކޮންޓެންޓު ރާއްޖެއަށް ތައާރަފުކޮށްފި


Malé city council - About\nމާލޭ ސިޓީ ކައުންސިލަކީ ޤާނޫނު ނަމްބަރ 7/2010 “ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫން” އިން ބާރު ލިބިގެން އުފައްދާފައިވާ މިނިވަން މުސްތަޤިއްލު މުވައްސަސާއެކެވެ. ހަމައެއާއެކު އަމިއްލަ ނަމުގައި ދައުވާކުރުމާއި، ދައުވާ ލިބިގަތުގެ ބާރާއި އަދި އަމިއްލަ ނަމުގައި މުޢާމަލާތްކުރުމުގެ ހައިސއްޔަތު ލިބިފައިވާ ވަކި ސިއްކައެއް އޮންނަ ޤާނޫ ޝަޚުސެކެވެ. ލާމަރުކަޒީ ޤާނޫނު ވުޖޫދުވުމާގުޅިގެން ކުރިން ހިންގަމުން އައި މާލޭ މުނިސިޕަލްޓީގެ އެންމެހާ މަސައްކަތްތަކާ އަދި މުނިސިޕަލްޓީގެ ބެލުމުގެ ދަށުގައި ހުރި އެންމެހާ ވަޞީލަތްތަކާ، ހަރުމުދަލާ، ތަންތަން އަދި މުވައްޒަފުން، ޤާނޫނުގައި އޮންނަ ހަމައިގެމަތިން މާލޭ ސީޓީ ކައުންސިލަށް ނަގުލުކުރެވުނެވެ.\nމުވައްސަސާގެ މައިގަނޑު ބޭނުމަކީ މާލޭ ސިޓީގެ ރައްޔިތުންގެ ކަންކަން ދީމިޤްރާތީ އަދި ޖަވާބުދާރީވަނިވި އުސޫލުން ނިންމުމަށް މަގުފަހިކޮށްދީ، އިޖްތިމާޢީގޮތުންނާއި އިޤްތިޞާދީގޮތުންނާއި، ޘަޤާފީގޮތުން، މާލޭ ސިޓީގައި ދިރިއުޅޭ ރައްޔިތުންގެ ދިރިއުޅުމުގެ ފެންވަރު މަތިކޮށް، ރައްޔިތުން ބާރުވެރިކޮށް، ރައްޔިތުންނާ އެންމެ ގާތުން ފުޅާދާއިރާއެއްގައި ޚިދުމަތް ލިބޭނެ މަގު ފަހިކޮށްދީ، މާލޭ ސިޓީގައި އަމާންވެއްޓެއް ޤާއިމްކޮށް ދިނުމުގެވެ.\nބަޔާންކުރެވުނު މަޤްޞަދުތަށް ޙާޞިލްކުރުމަށް މާލޭ ސިޓީ ކައުންސިލުން ކުރިއަށްގެންދާނެ އެންމެ މުހިއްމު މަސައްކަތަކީ ރަށްވެހިކަމުގެ ޚިދުމަތްތަށް ސިޓީގައި ދިނުމެވެ. މިކަމަށް މަގުފަހިކުރުމަށް ކައުންސިލުން ތަރައްޤީގެ ޕްލޭންހަދައި، ޕްލޭނަށް ރިޢާޔަތްކޮށް ތަރައްޤީގެ މަޝްރޫޢުތައް ރާވައި، ބަޖެޓް ތައްޔާރުކޮށް ތަންފީޒުކުރުމުގެ މަސައްކަތް ގެންދިއުމަކީ ސިޓީކައުންސިލުން ކަންކަން ޙާޞިލްކުރުމަށް ގެންގުޅޭނޭ ގޮތްތަކެވެ. ހަމައެއާއެކު މިކަންކަން ތައްފީޒުކުރުމާއި ރައްޔިތުންނަށް ޚިދުމަތްތައް ފޯރުކޮށްދިނުމަށް ހަދަންޖެހޭ ގަވައިދުތަކާއި، އުސޫލުތަކާއި، ހަމަތައް ކަނޑައަޅަމުން ގެންދިއުމަކީ ސިޓީ ކައުންސިލްގެ ހިންގުމުގެ ވައްޓަފާޅިއެވެ.\nސީނިއަރ ކައުންސިލް އެގްޒެކެޓިވް\nއިބްރާހިމް ރަމީޒް ހަސަން\nއަލީ ނަސީރު ގާސިމް\nއެސިސްޓަންޓް ކައުންސިލް އެގްޒެކެޓިވް\nމޫސާނަސީމު އަހުމަދު ސައީދު\nމާލޭ ސިޓީއަކީ އަމާން، ހިތްފަސޭހަ، ސާފުތާހިރު، ތިމާވެއްޓާ ރައްޓެހި، އިޤްތިޞާދީ ހަރަކާތްތަކާއި ޢުމްރާނީ ތަރައްޤީއަށް މަގު ފަހިވެފައިވާ ސިޓީއަކަށް ވުން.\nދެމެހެއްޓެނިވި ގޮތަކަށް ތަރައްޤީ ކުރެވޭ، ތަރައްޤީގެ ހުރިހާ ރޮގަކުންވެސް ކުރިއެރުން ހޯދާ ހިތްފަސޭހަ އަމާން ސިޓީއަކަށްވުމާއެކު ސިޓީގެ ރައްޔިތުންނަށް ކުރިއެރުމާއި މަންފާ ހޯދުމުގެ ފުރުސަތު ތަނަވަސްކޮށްދޭ، ކަންތައްތަކުގައި ބައިވެރިވާ، ހީވާގި، އިޖްތިމާޢީ ފޭރާން ރަގަޅު، ދުޅަހެޔޮ މުޖުތަމައެއް އޮންނަ ހިތްފަސޭހަ، ސާފުތާހިރު، ފެހި ސިޓީއަކަށްވުން. އަދި މިކަންތައް ޙާޞިލްކުރުމަށްޓަކައި ކައުންސިލުން ނިންމާ ނިންމުންތައް ތަންފީޒު ކުރެވޭނެ ފަދަ ޤާބިލްކަން ލިބިފައިވާ އިދާރާއެއްގެ ގޮތުގައި މާލޭ ސިޓީ ކައުންސިލްގެ އިދާރާ ބައްޓަން ކުރުން، އަދި ހަމަ އެއާއެކު މާލޭ ސިޓީ ކައުންސިލްއިން ޚިދުމަތް ލިބޭ އަދި ކައުންސިލް ހިމެނޭ ދާއިރާތަކުގެ މީހުންނަށް ޚިދުމަތް ކުރުމުގެ ޤާބިލްކަން ލިބިފައިވާ އިދާރާއެއް ބިނާކުރުން


Fuad Nudhakka Huri Hihdhathi Vaahakathah\nކަތި ފިޔަވަޅެއް ވެސް ސެކިއުރިޓީއާ ނުލާ ނޭޅުއްވުމަށް އިރުޝާދު ދެއްވި\nފުއާދު ދުއްވާލައިފިނަމަ، ބޭނުން އަދަދަކަށް އަގު ހުށަހެޅުމުގެ ފުރުސަތު ދިން\nއެއީ ވަރަށް ބިރުވެރި ނުރައްކާތެރި ދުވަސްވަރެއް\nކ. މާލެ | 15 މެއި 2019 | ބުދަ 14:28 | 58,464\nފުއާދު ތައުފީގު - އަޒުމޫން އަހުމަދު\nދެ ހާސް ތޭރަ ވަނަ އަހަރުގެ ރިޔާސީ އިންތިޚާބަކީ ދިވެހިންގެ ހިތްތަކުން ދުވަހަކު ވެސް ފިލައިގެން ނުދާނެ އިންތިޚާބެކެވެ. އެ އިންތިޚާބުގެ ވާހަކަ އަކީ ދައްކާ ކޮޅުން ލާނެ ވާހަކައެއް ވެސް ނޫނެއެވެ. ޝައްކާއި ވަހުމުގެ ތެރެއިން އިންތިޚާބު ބާތިލްކޮށް ދެ ފަހަރެއްގެ މަތިން ވޯޓުލި ތާރީޚީ އިންތިޚާބެކެވެ. ކޮންމެ އަކަސް މި ތާރީޚީ ދަނޑިވަޅުގައި ހުރިހާ ކަމެއް ބޯމައްޗަށް ލައިގެން ހުންނެވީ އޭރުގެ އިލެކްޝަންސް ކޮމިޝަންގެ ރައީސް ފުއާދު ތައުފީގެއެވެ. ބިރުވެރިކަމާއި ނާމާންކަމުން ފުރިގެން ދިއަ އެ ދުވަސްވަރުގެ ވާހަކަ ފުއާދު ހިއްސާކުރީ އޭގެ6އަހަރު ފަހުންނެވެ. އެވާހަކަ ދައްކަން ބޭނުންފުޅު ވިނަމަވެސް އެވާހަކަތަކުގެ ބިރުވެރިކަމުން އެވާހަކަތައް އެވަގުތު ދެއްކެން ނެތީއެވެ. ފުރަތަމަ ފަހަރަށް މީޑިއާއި އެވާހަކަތައް ހިއްސާކުރައްވަމުން ފުއާދު ވިދާޅުވީ، އެއީ ބިރުވެރި ނުރައްކާތެރި ދުވަސްވަރެއް ކަމަށެވެ. ފޯނަށް މެދު ނުކެނޑި އައި އިންޒާރުގެ ފޯންކޯލްތަކާއި، މެސެޖްތަކުން ޖިސްމަށް ވަރަށް ބޮޑު އަނިޔާއެއް ލިބެން އުޅޭ ކަމުގެ އިހުސާސް ފުއާދަށް ލިބެމުންދިޔަ އެވެ.\nފުއާދު ތައުފީގް ޕްރެސް ކޮންފަރެންސެއްގައި\nއެދުވަސްވަރުގެ ބިރުވެރިކަން ހާމަކުރައްވަމުން ފުއާދު ވިދާޅުވީ، ޕޮލިސް އިންޓަލިޖެންސްގެ ހެޑް އޭނާ އާއި ބައްދަލުކުރެއްވި ކަމަށާއި، ފުރާނަ ދުއްވާލުމަށް ބަޔަކު މަސައްކަތް ކުރަމުންދާ ކަމުގެ އިންޓެލިޖެންސް މައުލޫމާތު ލިބިފައި ހުރިކަމަށް ދެންނެވި ކަމަށެވެ. ފުއާދަށް އޮތް ނުރައްކަލާއެކު، ސެކިއުރިޓީ އާއި ނުލާ އޮފީސް ކޮރިޑޯ ތެރެއަށް ވެސް އަދި ކޮންފަރެންސް ރޫމް ކީއްކުރަންތޯ ބަޔަކަށް މައުލޫމާތު ދޭން ނުވަތަ ޖަލްސާ އަކަށް ވެސް ވަޑައިނުގަތުމަށް ފުލުހުން ވަނީ ފުއާދަށް އިރުޝާދު ދެއްވާފައެވެ. ހަތަރު ފަރާތުގައި ހަތަރު ހަށިފާރަވެރިން ބަހައްޓައިގެން މަސައްކަތް ކުރައްވަން ޖެހިވަޑައިގަތެވެ. ހޮސްޕިޓަލަށާއި، ކެންޓީނަށް ވެސް ސެކިއުރިޓީ އާއި ނުލާ ވަޑައިގަތުން ފުއާދަށް ހުއްދައެއް ނެތެވެ. އެހާ ވެސް ނުރައްކާ މާ ބޮޑެވެ.\n"ގެއަށް ވަޑައިގެން ގޭގެ ދޮރު ލައްޕަވަން ދެން ސެކިއުރިޓީ ބޭފުޅުން ތިއްބަވާނެ. ސެކިއުރިޓީ ހެޑް ބައްދަލުކުރައްވާފައި ވިދާޅުވީ ކަތި ފިޔަވަޅެއް ވެސް ނާޅުއްވައްޗޭ ސެކިއުރިޓީއާ ނުލާ،" ފުއާދު ވިދާޅުވިއެވެ.\nއިންތިހާބު ކުރިޔަށްދިޔަ ދުވަހު، ފުއާދު ތައުފީޤް ސެކިއުރިޓީ ބޭފުޅުންނާއެކު\nނުރައްކަލުގެ ކުޑަ ބޮޑު މިން އިހުސާސް ކުރައްވަން އުނދަގޫފުޅު ވިނަމަވެސް އެކަން އެ ގޮތަށް ވެދާނެ ކަމަށް ގަބޫލުކޮށްގެން އުޅުއްވިއެވެ. ބައެއް މީހުންގެ ފަރާތުން އަޑު އިވިފައި ހުރި ވާހަކަތަށް ހިއްސާކުރައްވަމުން ފުއާދު ވިދާޅުވީ، އޭނާ ދުއްވާލައިފިނަމަ، ބޭނުން އަދަދަކަށް އަގު ހުށަހެޅުމުގެ ފުރުސަތުވެސް ބައެއް މީހުންނަށް ދީފައިވާ ކަމަށެވެ. ގެއަށް ވަޑައިގަތުން ރައްކާތެރި ނޫންކަމަށް ލިބުނު މައުލޫމާތާއި އެކު ބައެއް ރޭރޭ ފުއާދު ނިދިކުރެއްވީ އޮފީސްތެރޭގައި ސޯފާގައެވެ. ފުއާދު ވިދާޅުވީ އެ ވާހަކަތަކަކީ އާއްމުކުރަން އުނދަގޫ ވާހަކަތަކެއް ކަމަށެވެ. އެހެންކަމުން ބައެއް ވާހަކަތައް އާއިލާއާ ވެސް ހިއްސާ ނުކުރައްވަ އެވެ. އަނބިކަބަލުން ފިޔަވާ އިތުރު ބޭފުޅަކަށް އެ ބިރުވެރި ވާހަކަތައް ހިއްސާ ނުކުރައްވަ އެވެ.\nނަމަވެސް ފުއާދުގެ އަޒުމަކަށް އޭރުވެސް ވީ އަމިއްލައަށް ގުރުބާންވެވަޑައިގެން ނަމަވެސް މިނިވަން އިންސާފުވެރި އިންތިޚާބެއް ބޭއްވުމެވެ. އެކަން ކާމިޔާބު ކުރެއްވި އެވެ. އެ އިންތިޚާބަށް ފަހު 2014 ވަނަ އަހަރުގެ ރައްޔިތުންގެ މަޖިލީހުގެ އިންތިޚާބު ބޯމަތިވެފައި ވަނިކޮށް ފުއާދަށް ކުރިމަތި ލައްވަން ޖެހުނީ އެހެން ބިރުވެރި ކަމެކެވެ.\nސުޕްރީމް ކޯޓްގެ ސުމޯޓޯ އަމުރެއްގެ ދަށުން ބެލި މައްސަލައަކާ ގުޅިގެން ފުއާދު މަގާމުން ވަކިކޮށް، ހަ މަސް ދުވަހަށް ޖަލަށް ލުމަށް ހުކުމްކުރި އެވެ. ފުއާދުގެ މައްޗަށް އިއްވާފައިވަނީ ހަ މަސް ދުވަހުގެ ޖަލު ހުކުމެކެވެ. ޖަލަށް ލާން ހުކުމް ކުރި ނަމަވެސް، ސުޕްރީމް ކޯޓުން ވަނީ ހުކުމް ތަންފީޒް ކުރުން ތިން އަހަރަށް ފަސް ކޮށްފަ އެވެ. އެ ހުކުމުގައިވާ ގޮތުން ތިން އަހަރުގެ މުއްދަތުގެ ތެރޭގައި އިތުރު ކުށެއް ނުކޮށްފި ނަމަ، ތިން އަހަރު ހަމަވުމުން ހުކުމް ތަންފީޒްކޮށް ނިމުނީ އެވެ.\nއޭރުގެ އެ ހަނދާންތައް މިހާރު ވެސް އާ ވުމުން، އެ ބިރުވެރި ކަން ފުއާދަށް އިހްސާސް ކުރެއްވެ އެވެ.\nއަނބިކަނބަލުން ޒީދާ ހުސެއިންގެ ދުލުން\nފުއާދުގެ އަނބިކަނބަލުން ޒީދާ ހުސެއިން އެންމެ ބޮޑަށް ކަންބޮޑުވީ ފުއާދުގެ ސިއްޚީ ހާލަތާއި މެދުއެވެ. އަނބިކަނބަލުންގެ ހައިސިއްޔަތުން އެންމެ ބޮޑު އިސްކަމެއް ދެއްވީ ވެސް ފުއާދުގެ ސްޓްރެސް ލެވެލް ދަށްކޮށް ސަޕޯޓްދީ އެކަން ބެލެންސް ކުރެއްވުމަށެވެ. ޒީދާ ގަބޫލުކުރައްވާ ގޮތުގައި ފުއާދު އޭރު ކުރެއްވީ "ޖިހާދެ"ކެވެ. ފުއާދުގެ ފުރާނައަށް އައި ނުރައްކަލާއި އެކު ސެކިއުރިޓީން ވަރަށް ކައިރިން މޮނީޓަރ ކުރަމުން ދިއައެވެ. ގޭގެ ސެކިއުރިޓީ ހުރީ ކިހިނެއްތޯއާއި ފަސޭހައިން ގެއްލުމެއް ދެވޭނެ ހުރިހާ މަގެއް ބަންދުކޮށް ސެކިއުރިޓީ ވަރުގަދަ ކުރިއެވެ.\nފުއާދު އާއި އަނބިކަނބަލުން ޒީދާ\n"އެއް ރޭ ފުއާދު ވަޑައިގެންނެވީ 9:30 އެހާއިރު، ވަޑައިގެންނެވިތާ5މިނިޓްތެރޭ އަލިފާން ބޯޅައެއް ގެއާއި ދިމާލަށް އުކަނީ. އެ އަލިފާން ބޯޅަ ގެއާއި ދިމާލަށް ނައިސް ޖެހިގެން ހުރި ގޭ ފުރާޅަށް ވެއްޓުނީ. އެ ހިސާބުންވެސް ބިރުވެރިކަން އިހުސާސް ކުރެވުނު. އަނެއްކާ އަނެއް ރޭ ވާގޮތަކީ ގޭގަ އުޅޭ ދަރިފުޅު އައިސް ބުނި މަންމާއޭ ގޭގައި ހުންނަ ކެމެރާއިން އެބަ ފެނެއޭ މޫނު ބުރުގާ އަޅައިގެން ތިބި ދެމީހަކު އޭތި ހަލާކުކޮށްލާފަ ވަންނަން އުޅޭ ތަން. ތިމަންނަ ބަލާލި އިރު ދޮރުމަތީގައި އެބަ ތިއްބޭ ސިފައިންގެ ދެ މީހަކު ފޯރިމަރަން. ދެން އަޅުގަނޑު ވަރަށް ކަންބޮޑުވެއްޖެ،" ޒީދާ ވިދާޅުވި އެވެ.\nއިތުރު އެހެން ހާދިސާއެއް ވެސް ޒީދާ ހިއްސާ ކުރެއްވި އެވެ.\nއެއްރޭ ފަތިހު ޒީދާ އަށް ހުއްޓުމެއް ނެތި ފޯން ކޯލްތަކެއް އައެވެ. 200 އަށްވުރެ ގިނަ ކޯލް އައިކަމަށް ޒީދާ ވިދާޅުވިއެވެ. ރައީސް ނަޝީދު އެގޭގައި ހުންނެވި ކަމަށް ނިންމަވައިގެން ބަޔަކު މީހުން އެގޭ ދޮރުމަތީ ވޯޓް ފޮށިތައް ގޮތަށް އެއްޗެހި ހަދައިގެން މުޒާހަރާ ކުރަމުން ދިޔަ އެވެ. ނޫސްވެރިންނާއި ކެމެރާމަނުން ވެސް ގޭ ދޮރުމަތީގައި ތިއްބެވެ.\nމި ބިރުވެރި ކަންކަމަކީ ދުވަހަކު ވެސް ތަޖުރިބާ ކުރަން ޖެހިދާނެ ކަމަށް ޒީދާ އާއި އެ އާއިލާއިން އުއްމީދު ކުރި ކަންކަމެއް ނޫނެވެ. އެީ ދުވަހަކު ވެސް ހަނދާނުން ފިލައިދާނެ ކަންކަމެއް ނޫނެވެ.\n"އަޅުގަނޑު އެންމެ ބިރުގަތީ ފުއާދުގެ ސެކިއުރިޓީއާއި މެދު. ދުވަހަކު ވެސް އަޅުގަނޑު ނީންނާނެ ނިދާފައެއް ފުއާދު ގެއަށް ފަތިހު5ޖަހާއިރު، އަޔަސް. ފުއާދު އަބަދުވެސް އަޅުގަނޑަށް ގުޅުއްވާނެ ތިމަންނަ މިނައްޓާލަނީއޭ ޒީދާ ދޮރުކައިރީ ހުންނަވާށޭ. އެކަމަކު ފުއާދު ކައިރީ ސެކިއުރިޓީ ބޭކަލުން ވަޑައިގަންނަވާނެ. އެކަމަކު އެއްރޭ ވެސް އަޅުގަނޑު ހިތްހަމައެއް ނުޖެހޭ ފުއާދު އޮފީހުން ނައްޓާލެއްވުމާއި ގެއަށް ވަޑައިގެން ގޭގެ ދޮރުތަޅުނުލެއްވެނީސް" އެ ބިރުވެރި މާހައުލު ސިފަކުރައްވަމުން ޒީދާ ވިދާޅުވިއެވެ


Yaameen Rasheedh, Raudha, Anas Ge Mahsala Mihaaru Vanee Nimifa - Raees - Vaguthu\nޔާމީން ރަޝީދު، ރައުދާ، އަނަސްގެ މައްސަލަ މިހާރު ވަނީ ނިމިފަ - ރައީސް\n4 މަސް ކުރިން ( ސެޕްޓެމްބަރު 19, 2019 )\n2017 ވަނަ އަހަރު، އަނިޔާވެރި ގޮތަކަށް މަރާލި، ރ. މީދޫ ފެންފިޔާޒްގެ މުހައްމަދު އަނަސް އާއި، ބަންގުލަދޭޝްގައި ކިޔަވަން ހުއްޓާ އަމިއްލަ އަށް ދަންޖެހިގެން މަރުވިކަމަށް ބުނާ، މަޝްހޫރު މޮޑަލް ރައުދާ އާތިފްގެ މައްސަލަ އާއި، ބްލޮގާ ޔާމީން ރަޝީދުގެ މަރުގެ މައްސަލާގައި މަރުތައް ތަހުގީގު ކުރާ ރިޔާސީ ކޮމިޝަން އިން ކުރި ތަހުޤީޤު ނިމިފައިވާ ކަމަށް ރައީސް އިބްރާހިމް މުހައްމަދު ޞާލިޙު ވިދާޅުވެއްޖެ އެވެ.\nރައީސް ޞާލިޙު މިހެން ވިދާޅުވީ، މީޑިޔާ ތަކަށް މަޢުލޫމާތު ދިނުމަށް ރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުންނެވެ.\n"ޔާމީން މަރާލި މައްސަލައިގެ ތަހުޤީޤު ކޮމިޝަން އިން މިހާރު ވަނީ ނިމިފަ. ނަމަވެސް އެ މައސަލައިގެ ޝަރީއަތް ކުރިއަށް ދާތީ އިތުރު މަޢުލޫމާތު ހާމަކުރެވޭކަށް ނެތް. އެހެން ނަމަވެސް އަންނަ މަހު ކުރީކޮޅު ޝަރީއަތްތައް ނިމޭނެ ކަމަށް މައުލޫމާތު އަޅުގަނޑަށް ވަނީ ލިބިފަ. އެ ރިޕޯޓު ނިމުނުހާ އަވަހަކަށް އެ މައްސަލައިގެ ރިޕޯޓު ހާމަ ކުރާނަން." ރައީސް ވިދާޅުވިއެވެ.\nރައީސް އޮފީހުގައި މިއަދު އޮތް ނޫސްވެރިންގެ ބައްދަލުވުމުގެ ތެރެއިން - ވަގުތު އިމޭޖްސް: މުހައްމަދު ހައްޔާން\nއިތުރަށް ވާހަކަފުޅު ދައްކަވަމުން ރައީސް ވިދާޅުވީ، އަނަސްގެ މަރުގެ މައްސަލާގައި މަރު ކޮމިޝަން އިން ހެދި ރިޕޯޓު ވެސް މުޅިން ނިމިފައިވާ ކަމަށާއި ނަމަވެސް އެ މައްސަލާގައި އިތުރު ދެ ފަރާތަކާ ކޮށްލަން ޖެހޭ ބައެއް ސުވާލުތައް އެބަހުރި ކަމަށްވެސް ރައީސް ވިދާޅުވިއެވެ.\nމިއަދުގެ ނޫސްވެރިންގެ ބައްދަލުވުުގައި ރައީސް ވަނީ، ރާއްޖޭގެ ހިންގުމަށް ހަމަޖެހިފައިވާ ތަރައްޤީގެ މަޝްރޫޢުތަކާއި ގުޅޭގޮތުންވެސް ވާހަކަފުޅުދައްކަވާފައެވެ. އަދި ބޯހިޔާވަހިކަމާއި، މަސްވެރިންނަށް ދިމާވެފައިވާ މައްސަލަތައްވެސް ހައްލު ކުރައްވާނެ ކަމަށް ރައީސް ވިދާޅުވިއެވެ.\nސެޕްޓެމްބަރު 19, 2019 18:34\nމިހާ ތަނަށް މިކޮމެޓީން ތެދު ހަބަރެއް ނުނެރެއި މިތާތިބީ އަމިއްލަ އެދުމުން ފޯވެގެން ތިބިބައެއް ސޫދޭ މީ ނުބައި ކަންކަން ތަހުގީގްކުރާ ވަކީލެއް! އަފުރާޝީމްގެ މަރަބެހޭގޮތުން ކަލެއަށް އެނގޭއެއްޗެއްނެތްތަ؟\nސެޕްޓެމްބަރު 19, 2019 20:42\nގިޔާމަތުގެ އަލާމާތެއް އެއީ ތަންދޮރު ނޭގޭ ނާގާބިލް މީހުން ވެރިންނައް އިސްވުމަކީ. ޢެފަދަ މީހެއް މީނާ އަކީ\nސެޕްޓެމްބަރު 19, 2019 21:20\nކޮންމެ މީހަކުވެސް އެމީހަކަށް ޙަލާލު ފައިސާއެއް އެމީހަކު ބޭނުންކުރަންޖެހޭނީ އަހަންނަކަށް ހީނުވޭ މަކަރުހަދައިގެން އޮޅުވާލައިގެން ރިޝްވަތުދީގެން ހޯދި މަޤާމެއްގެ މުސާރަފައިސާއެއް އެއީ ޙަލާލު ފައިސާއަކަށް ވާނެހެނެއް\nއޮކްޓޯބަރ 15, 2019 16:43\nމިދެން ވަރަށް ދެރަކަމެއް! ދެން ތިކަން ހާމަކުރަންވެއްޖެނު!


އާމިނަތު ޝާޒިޔާ 04 ޑިސެމްބަރ 2020\nމަސްތުވާތަކެއްޗާއި ދެކޮޅަށްކުރާ މަސައްކަތްތަކުގައި މަދަނީ ޖަމިއްޔާތަކާއި ޖަމާތްތަކުގެ އެހީތެރިކަމަށް ނެޝަނަލް ޑްރަގް އެޖެންސީއިން އެދިއްޖެއެވެ. އެ ޖަމްޢިއްޔާއިން ވަނީ އެހީތެރިވާން ބޭނުންވާ ޖަމްޢިއްޔާ ޖަމާއަތްތަކަށާއި ކޮމިއުނިޓީ މެންބަރުންނަށް އެ ފުރުޞަތު މިހާރު ހުޅުވާލާފައެވެ.\nއެންޑީއޭއިން ވަނީ މަސްތުވާތަކެއްޗަށް މީހުންގެ ހޭލުންތެރިކަން އިތުރުކުރުމާއި، މަސްތުވާތަކެތީގެ ވަބާގައި ޖެހެމުންދާ މީހުން ކުރީކޮޅުގައި ދެނެގަތުމާއި، މަސްތުވާތަކެތީގެ ވަބާއިން ސަލާމަތްވާން ބޭނުންވާ މީހުންނަށް ދޭ ފަރުވާ ފޯރުކޮށްދިނުމުގައި ޖަމްޢިއްޔާތަކުގެ އެހީތެރިކަން ބޭނުންވާކަން ހާމަކޮށްފައެވެ.\nމީގެ އިތުރުން ބޯހިޔާވަހިކަމެއް ނެތި މާލެ ސިޓީގެ އެކި ސަރަޙައްދުތަކުގައި ދިރިއުޅެމުންދާ މީހުންނަށް ބޭނުންވާ އިޖުތިމާޢީ ޚިދުމަތްތަކާއި، ރައްކާތެރިކަމާއި، އަސާސީ ޙައްޤުތައް ކަށަވަރުކޮށްދިނުމަށްޓަކައި، ޖެންޑަރ މިނިސްޓްރީއިން ފަށާފައިވާ މަސައްކަތުގައި އެހީވުމަށް އެންޑީއޭއިން ކުރިއަށްގެންދަން ނިންމާފައިވާ ޑިޓޮކްސް ކޭމްޕުގެ މަސައްކަތުގައި އެހީވުމަށް ކޮމިއުނިޓީ މެންބަރުން ހޯދުމަށްވެސް އެ އެޖެންސީން ވަނީ އިޢުލާންކޮށްފައެވެ.\nއެންޑީއޭއާއި ގުޅިގެން މަސައްކަތްކުރުމަށް ބޭނުންވާ ޖަމްޢިއްޔާ ޖަމާތްތަކާއި، އަދި ކޮމިއުނިޓީ މެންބަރުންގެ ގޮތުގައި، މަސައްކަތްކުރުމަށް ޝަޢުގުވެރިވާ ދާއިރާ ބަޔާންކޮށް މިމަހުގެ 10ވަނަ ދުވަހުގެ ކުރިން އެންޑީއޭއަށް އެކަން އެންގުމަށްވެސް އެ އެޖެންސީން ވަނީ އެދިފައެވެ.\nމާލޭގައި މަގުމަތިވެފައިވާ މީހުންނަށް އެހީވުމަށް ޖެންޑަރ މިނިސްޓްރީއިން ފަށާފައިވާ މަސައްކަތުގައިވަނީ ހާލުގައި ޖެހިގެން ދަޢުލަތުގެ ބެލުމުގެދަށަށް ގެންދާ މީހުންގެ ޙާލަތު ވަޒަންކޮށް، އޭގެތެރެއިން ޑިޓޮކްސިފިކޭޝަން ފަރުވާއަށް ބޭނުންވާ މީހުން، ހުޅުމާލެ ދެވަނަ ފިޔަވަހީގައި އެންޑީއޭއިން ހިންގަމުންދާ ޑިޓޮކްސް ކޭމްޕްގައި ބައިތިއްބައިގެން ފަރުވާދެވޭނެ އިންތިޒާމްވެސް ހަމަޖައްސާފައެވެ.\nއަރުޝީފަށް ނެގީ 04/12/2020 21:36\nއެންމެފަހުން އަޕްޑޭޓްކުރީ 04/12/2020 21:36\nއަބްދުﷲ ޔާމީން3މިނެޓު ކުރިން


Raees Yaameen Hayyarukuran Amuru Nerunu Massalaigai Maadhama Hukum Ivvanee - Vaguthu\nކޮވިޑް-19: އަތޮޅުތެރެ ނުރައްކަލުގައި އޮވެ ޖުލައި ނިމުމަކަށް -2މިނެޓް ކުރިން\nރައީސް ޔާމީން ހައްޔަރުކުރަން އަމުރު ނެރުނު މައްސަލައިގައި މާދަމާ ހުކުމް އިއްވަނީ\nރައީސް އަބްދުﷲ ޔާމީން ހައްޔަރު ކުރަން ސައްހަ ނޫން ކޯޓް އަމުރެއް ނެރެގެން، އެމަނިކުފާނު ހައްޔަރު ކުރަން މަސައްކަތް ކުރިކަމަށް ބުނާ މައްސަލައިގައި ދައުލަތުން ދައުވާ އުފުލާފައިވާ ކުރީގެ ޕްރޮސެކިއުޓަރ ޖެނެރަލް މުޙްތާޒް މުޙްސިން އަދި އދ. މާމިނގިލީ ކޯޓުގެ ކުރީގެ އިސް މެޖިސްޓްރޭޓް މުޙައްމަދު ނިހާންގެ މައްޗަށް ދައުލަތުން ކުރާ އިތުރު ދައުވާތަކެއްގެ ޝަރީއަތް މާދަމައަށް ތާވަލުކޮށްފިއެވެ.\nމާދަމާ ކްރިމިނަލް ކޯޓުގައި ކުރިއަށް ގެންދިއުމަށް ތާވަލުކޮށްފައިވަނީ، މުޙްތާޒް އަދި ނިހާންގެ މައްޗަށް އުފުލާފައިވަނީ "ވަކި އަޞްލެއް އޮތް އެއްޗެއް ކަމުގައި ޞައްޙަނޫންގޮތުގައި ދެއްކުމަށްޓަކައި ލިޔުމެއް އުފެއްދުން" ގެ ދައުވާއާއި، މުޙްތާޒްގެ މައްޗަށް އުފުލާފައިވާ "ވަކި އުޞޫލަކުން ދޫކޮށްފައިވާ ލިޔުމެއްކަމުގައި ޞައްޙަނޫންގޮތުގައި ދެއްކުން" ގެ ދައުވާއެވެ. މީގެ އިތުރުން މުޙައްމަދު ނިހާންގެ މައްޗަށް އުފުލާފައިވާ "ރަސްމީ ހައިސިއްޔަތު ނަހަމަގޮތުގައި ބޭނުންކުރުން" އަދި "ރަސްމީ ވާޖިބު އަދާކުރުމުގައި އެކަށީގެންނުވާ ޢަމަލެއް ހިންގުމުގެ" ދައުވާގެ ޝަރީއަތްވެސް މާދަމާއަށް ވަނީ ތާވަލުކޮށްފައެވެ.\nކުރީގެ ޕީޖީ މުޙްތާޒް އަދި ކުރީގެ ގާޒީ ނިހާންގެ މައްޗަށް އުފުލާފައިވާ މި ފަސް ދައުވާގެ ޝަރީއަތުގެ އަޑުއެހުންތައް ތާވަލުކޮށްފައިވަނީ މާދަމާ ހެނދުނު 10:30 ގައި ކްރިމިނަލް ކޯޓުގައެވެ. މި ހުރިހާ މައްސަލައެއްގައި މީގެ ކުރިން ބޭއްވި އަޑުއެހުމުގައި މައްސަލައިގެ ހުލާސާ ބަޔާން އިއްވާފައިވުމުން ބެލެވޭގޮތުގައި މާދަމާގެ އަޑުއެހުމަކީ ހުކުމް އިއްވުމަށް ބާއްވާ އަޑުއެހުމެކެވެ.\nމި ދައުވާތަކުގެ ޝަރީއަތް މާދަމާ ކްރިމިނަލް ކޯޓުގައި ތާވަލުކުރިއިރު، މި ހާދިސާއާ ގުޅިގެން މި ދެ މީހުންގެ މައްޗަށް އުފުލި ނިރުބަވެރިކަމުގެ (ޓެރަރިޒަމްގެ) ދައުވާ ސާބިތުވެ ދެ މީހުންވެސް ގެންދަނީ 17 އަހަރުގެ ޖަލު ހުކުމެއް ތަންފީޒު ކުރަމުންނެވެ.\nޓެރަރިޒަމްގެ ކުށް މުހުތާޒު އަދި ނިހާންގެ މައްޗަށް ސާބިތުވެފައިވަނީ، ރައީސުލްޖުމްހޫރިއްޔާ ގަދަކަމުން ހައްޔަރުކޮށް، ރަހީނުކޮށް، އާންމުންގެ މެދުގައި ބިރުވެރިން އުފެދޭ ފަދަ، އަމަލެއް ހިންގަން މުހުތާޒު މަސައްކަތްކުރެއްވި ކަމަށް އަމިއްލައަށް ވިދާޅުވުމުންނާއި ދައުލަތުން ހުށަހެޅި ހެކިން ސާބިތުވާތީ ކަމަށް ކްރިމިނަލް ކޯޓުން 2016 ވަނަ އަހަރުގެ ޖޫން މަހު ވަނީ ކަނޑައަޅާފައެވެ.\nއޮކްޓޯބަރ 13, 2018 12:41\nޢެދުވަސްހިގައްޖެ އާސަރުކާރެއްއަންނަނީ އެންމެންދޫކޮށްލާ\nއޮކްޓޯބަރ 13, 2018 12:44\nކަފާލާތުގެދަށުން އެހެންމީހުންވެސް ދޫކޮށްލީ އުއްތަމަފަނޑިޔާރު އަށްތިކަންވާނެ މަޖްލިހުގެ ގޮނޑިތައްވެސް ދޭގޮތަށް ތިކަންވެސް ކޮށްދީބސލަ\nއޮކްޓޯބަރ 13, 2018 17:22\nއދ. މާމިނގިލީ ކޯޓުގެ ކުރީގެ އިސް\nމެޖިސްޓްރޭޓް މުޙައްމަދު ނިހާން އަކީމާމިގިއްޔާ


Dhaulathah libenjehey 53 haahahvure gina doller hoadhan AG dhauvaakoffi - vNews.mv\nއެޓަރނީ ޖެނެރަލް އިބްރާހިމް ރިފްއަތު\nދައުލަތަށް ލިބެންޖެހޭ ބައިލައްކައަށްވުރެ ގިނަ ޑޮލަރު ހޯދަން އޭޖީ ދައުވާކޮށްފި\nއާމިނަތު އަމީނާ (އަނާ) 25 December 2019, 15:19\nކޭސް މެނޭޖްމެންޓް ސިސްޓަމްގެ ސޮފްޓްވެއައެއް ތައްޔާރުކުރަން އެޓާނީ ޖެނެރަލް އޮފީހުން ހަވާލު ކުރި މަސައްކަތް ނިންމާފައި ނުވާތީ، އެ މަސައްކަތަށް ހަރަދުކުރި ބައިލައްކައަށްވުރެ ގިނަ ޑޮރަލުގެ ބަދަލު ހޯދުމަށް ސިވިލް ކޯޓުގައި ދައުވާ ކޮށްފިއެވެ.\nއެޓާނީ ޖެނެރަލް އޮފީހުން މިއަދު ބުނީ، އެ އޮފީހުގެ ކޭސް މެނޭޖްމެންޓް ސިސްޓަމްގެ ސޮފްޓްވެއައެއް ތައްޔާރުކުރުމަށް "ފްރީ ނެޓް ޕްރައިވެޓް ލިމިޓެޑް" ކިޔާ ކުންފުންޏާއި ހަވާލުކުރި މަސައްކަތް ނިންމަން ކަނޑައެޅި މުއްދަތުގައި ނިންމާފައި ނުވާތީ އާއި ޕްރޮޕޯސަލްގެ ސްޕެސިފިކޭޝަން އާއި އެއްގޮތަށް ސޮފްޓްވެއަރ ތައްޔާރުކޮށްދީފައި ނުވާތީ، އެ މަސައްކަތަށް ހަަރަދުކުރި ފައިސާ ހޯދަން ދައުވާކޮށްފައިވާނެ ކަމަށެވެ.\nއެގޮތުން އެ މަސައްކަތުގެ އަގުގެ ގޮތުގައި ދެއްކި 53،826.50 (ފަންސާސް ތިންހާސް އަށްސަޓޭކަ ސައްބީސް ޔޫއެސް ޑޮލަރު އަށްޑިހަ ސެންޓް) ހޯދަން އެޓާނީ ޖެނެރަލް (އޭޖީ) އޮފީހުން ވަނީ ސިވިލް ކޯޓަށް ހުށަހަޅާފައެވެ. އެޖީ އޮފީހުން ބުނާ ގޮތުގައި އެ ކުންފުނިން އެ އޮފީހަށް ޕްރޮޕޯސަލް ހުށަހެޅީ 21 ޖޫން 2017 ގަ އެވެ.\nއޭޖީ އޮފީހުން ބުނީ، އެ ކުންފުނިން ހުށަހެޅި ޕްރޮޕޯސަލްގެ މަސައްކަތައްްވާ ފައިސާ ހަމަޖައްސައިދިނުމަށް އެ އޮފީހުން 29 އޮގަސްޓް 2017 ގައި ޓްއަރިޒަމް މިނިސްޓްރީގައި އެދުމުން، ސީއެސްއާރް ޕްރޮޖެކްޓެއްގެ ގޮތުގައި މޯލްޑިވުސް އިންޓަރގްްރޭޓެޑް ޓްއަރިޒަމް ޑިވޮލޮޕްމަންޓް (އެމް.އައި.ޓީ.ޑީސީ) އިން އެ މަސައްކަތުގެ އަގައްވާ ފައިސާ އެއްފަހަރާ އެ ކުންފުންޏަށް ދައްކާފައިވާ ކަމަށެވެ. އަދި އެ ފައިސާ އެއްފަހަރާ ދައްކާފައި ވަނީ ވަކި މުއްދަތުތަކަކަށް ބަހާލައިގެން އެ ފައިސާ ދެއްކުމަށް ޕްރޮޕޯސަލްގައި އެއްބަސްވެފައި ވަނިކޮށް 21 ޑިސެންބަރ 2017 ގައި ކަމަށްވެސް އޭޖީ އޮފީހުން ބުނެއެވެ.\nއޭޖީ އޮފީހުން ބުނީ އެ ކުންފުނިންް މަސައްކަަތާއިި ހަވާލުވީ4މަސް ދުވަހުގެތެރޭގައި ނިންމާގޮތަށް ކަމަށާއި، ނަމަވެސް އެ މުއްްދަތަށް ނުނިމި ދިގުލައިގެން މަސައްކަތް ނިންމުމަށް އެކި ފަހަރުމަތިން މުއްދަތު އިތުރުކޮށްދިން ކަމަށްވެސް އޭޖީ އޮފީހުން ވަނީ ހާމަކޮށްފައެވެ. އަދި މަސައްކަތް ނިންމާ ހަވާލުކުރަންޖެހޭ އެންމެ ފަހުގެ ތާރީހުކަމުގައިވާ 25 ޖުލައި 2019 އަށްވެސް ޕްރޮޕޯސަލް އާއި އެއްގޮތަށް މަސައްކަތް ނުނިމުނު ކަމަށްވެސް އޭޖީ އޮފީހުން ބުނެއެވެ.\nއެހެންކަމުން އެމަސައްކަތް އެ ކުންފުންޏަށް ފުރިހަމަ ނުކުރެވުމުން، އެކަމަށް ހަރަދުވި ފައިސާ ކަމުގައިވާ 53،826.50 (ފަންސާސް ތިންހާސް އަށްސަޓޭކަ ސައްބީސް ޔޫއެސް ޑޮލަރާއި އަށްޑިހަ ސެންޓް) ދައުލަތަށް ދެއްކުމަށް ކޯޓަށް ހުށަހަޅާފައިވާނެ ކަމަށް އެޓާނީ ޖެނެރަލްގެ އޮފީހުން ވަނީ ބުނެފައެވެ.\nމީގެ އިތުރައް އެ މުއާމަަލާތާއި ގުޅިގެން އިތުރަށް ބަލަންޖެހޭ ކަންކަން ބަލައި ތަހުގީގުކޮށްދިނުމަސްވެސް، އެންޓި ކޮރަޕްޝަން ކޮމިޝަނަށާއި، އޮޑިޓަރ ޖެނެރަލްގެ އޮފީހުގައި އެދިފައިވާނެ ކަމަށްވެސް އޭޖީ އޮފީހުން ވަނީ ބުނެފައެވެ.


Hatharu dhuvahah fahu Amitabh Hospitalun dhookollafi\nހަތަރު ދުވަހަށް ފަހު އަމީތާބު ހޮސްޕިޓަލުން ދޫކޮށްލައިފި\nއަމީތާބު: ހާލު ގޯހެއް ނޫން\nމުމްބައިގެ ނާނާވަތީ ހޮސްޕިޓަލުގައި ހަތަރު ދުވަސް ވަންދެން އޮތުމަށްފަހު އަމީތާބު ބައްޗަން މިހާރު ވަނީ ގެއަށް ބަދަލުވެފަ އެވެ. އަމީތާބު ގެޔަށް ބަދަލުވީ ހުކުރު ދުވަހުގެ ރޭ 9.45 ހާއިރު އެވެ. އަމީތާބާއެކު އަންހެނުން ޖާޔާ ބައްޗަން އާއި ދަރިފުޅު އަބީޝެކް ވެސް ހުރި ކަމަށް އިންޑިއާގެ ނޫސްތަކުން ބުންޏެވެ.\nއަމީތާބު ހޮސްޕިޓަލުގައި އެޑްމިޓްކުރީ އަންގާރަ ދުވަހު އެވެ. އޭނާގެ ސިއްހީ މައްސަލައަކީ ކޮބައި ކަމެއް ރަސްމީ ސިފައެއްގައި އެއްވެސް މީހަކު ބުނެފައެއް ނުވެ އެވެ. ހޮސްޕިޓަލުން މައުލޫމާތު ދީފައިވާ ގޮތުގައި އަމީތާބުގެ ހާލު މާ ގޯހެއް ނޫނެވެ. އަދި ބާއްވާފައި އޮތީ އޮބްޒަޥޭޝަނަށެވެ. ހޮސްޕިޓަލުގައި ބާއްވައިގެން އަމީތާބުގެ ވަރަށް ގިނަ ޓެސްޓްތައް ހަދާފައި ވެއެވެ.\nއަމީތާބު ރަނގަޅުވެގެން ނުކުމެ އޭނާއަށް ދިމާވި ސިއްހީ މައްސަލަތައް މީޑިއާ އަށް ކިޔައިދޭނެ ކަމަށް ބެލެވެ އެވެ.\nއަމީތާބު މި ދުވަސްވަރު ކުރާ މަސައްކަތަކީ "ކޯން ބަނޭގާ ކްރޯޅްޕަތީ" ހޯސްޓް ކުރުމެވެ. މި ޝޯގެ މަސައްކަތް ބަލިވެގެން މެދުކަނޑާލުމަށް ފަހު އަންނަ އަންގާރަ ދުވަހުން ފެށިގެން އަލުން ޝޯގެ ޝޫޓިން ފަށާނެ ކަމަށް ވެއެވެ.\nއަމީތާބަކީ ގޯސް މީހެއް ކަމަށް ކަރީނާ ހީކުރި!


ވަގުތު ފާއިތުވުމުގެ ކުރިން ވިސްނާލާ ހެޔޮމަގަށް ރުޖޫޢަވަމާތޯ! | ޙެޔޮބަސް\nﷲ އަހަރެމެން އިންސާނުން މި ބިންމަތީ ލެއްވީ ވަރަށް މާތް މަގުސަދެއްގައެވެ. ބޭކާރު ގޮތެއްގައެއްނޫނެވެ. އިންސާނާ ދުނިޔެއައްލައްވާ އިންސާނާ ދިރިއުޅެންވާނެ މަގު އެންމެ ފުރިހަމަ ގޮތުގައި ނަބީޔުންނާއި ރަސޫލުން ފޮނުއްވަވައި އަންގަވައިދެއްވިއެވެ. ކޮންމެ ހާލަތެއްގައިވެސް އިންސާނުންގެ އަމަލުތައް ބަހައްޓަންޖެހޭނެ އެންމެ ފުރިހަމަ ގޮތް ރަސޫލުންނާއި ނަބީޔުން ވަނީ އަންގަވައިދެއްވާފައެވެ\nﷲ ސުބުހާނަހޫ ވަތަޢާލާ ކޮންމެ އުންމަތަކަށްވެސް ރަސޫލެއް ފޮނުއްވިއެވެ. އެއީ އެބައިމީހުންނައް ހިދާޔަތުގެ މަގު ބަޔާންކޮށްދެއްވުމަށްޓަކައެވެ. އަދި އެނަބީޔުންނާ ރަސޫލުން ވަޑައިގެން ﷲ ދީން އެންމެ ފުރިހަމަ ގޮތުގައި ބަޔާން ކޮށްދެއްވިއެވެ. އަދި ﷲ އުރެދި ނުކިޔަމަންތެރިވާ މީހުނަށްވާ ވައީދުގެ ބަސްފުޅުތައް ބަޔާންކޮށްދެއްވާ އިންޒާރު ދެއްވިއެވެ. ނަމަވެސް އެބައިމީހުންގެ ތެރޭން އެއްބަޔަކު އީމާންވެ ﷲގެ މަގުގައި ސާބިތުވެތިބިއިރު ފާޅުގައި އިންކާރުކޮށް ޖަދަލުކުރި ބަޔަކުވެސް ވިއެވެ. އަދި އިންކާރުކޮށް ދެކޮޅު ހަދާ އުޅުނުކަމުގެ ސަބަބުން އެބައިމީހުންނައް ﷲ ހަސްރަތުން ގަދަފަދަވެގެންވާ ކޯފާއައިސް އެބައިމީހުން ހަލާކުރެއްވިއެވެ. މިގޮތުން ފިރުއައުނާއި ހާމާނާ ބަނޫ އިސްރާއީލުން،އަދި އާދު ބާގައިގެ މީހުން ،ސަމޫދު،ސަދޫމްގެ މީހުން ﷲގެ ހަސްރަތުން ފޮނުއްވެވި ކޯފާގައި ހަލާކުވެގެންދިޔައެވެ.\nﷲ އަށް ބިރުވެތިވެ ﷲ ގެ ރަސޫލާ މުހަންމަދުގެ ފާނު ދެއްކެވި މަގުގައި ސާބިތުވާށެވެ. އެކަލޭގެ ފާނަކީ ﷲ އަހަރެމެންނައް ﷲގެ ސަރީޢަތް އަންގަވައިދެއްވުމައް ފޮނުއްވި ރަސޫލާއެވެ. އަދި އެކަލޭގެ ފާނަކީ ﷲ މި ބިންމަތީ ލެއްވި އެންމެ މާތް އިންސާނާއެވެ. ﷲ މުޙައްމަދުގެ ފާނު ފޮނުއްވީ އެންމެ ރިވެތި އަޙްލާގާއި އެކު އެ އަޙްލާގާ އިސްލާމީ ރިވެތި އުސޫލުތައް މި އުންމަތައް އަންގަވައިދެއްވުމަށެވެ. އެހެންކަމުން އަހަރެމެން އިންސާނުން ﷲ ގެ ރަސޫލާގެ އެންގެވުންތަކަށް ފުރިހަމަޔައް ކިޔަމަންވާންޖެހޭނެކަން ގަބޫލުކޮށް އެކަލޭގެފާނު ދެއްކެވި ރިވެތި ނަމޫނާގައި ހިފާ ބަޔަކަށްވާށެވެ.\nﷲ ގެ ރަސޫލާ ދެއްކެވި ރިވެތި އަޙްލާގުގެ ނަމޫނާ މިއަދު މިވަނީ ނެތި ދާންފަށާފައެވެ. ހިތާމަ ހުއްޓެވެ. ﷲ ގެ ރަސޫލު އުގަންނަވައިދެއްވި މަގު ދޫކޮށް ހަވާ ނަފްސައް ތަބާވެގެން އުޅުމުގެ ނަތީޖާ މިއަދު އެދަނީ ފެންނަމުންނެވެ. މުޖުތަމަޢުގެ އެއްބައިވަންތަކަންގެއްލި އިސްލާމީ ރިވެތި އުސުލުތައްނެތި ދަނީއެވެ. އެކަކު އަނެކާއައް އިޙުތިރާމް ކުރުމުގެ ސިފަ ނެތި މައިންބަފައިންނާއި މުދައްރިސުންނައް ވެރިންނާއި އަދި ދޮށީ މީހުންނައްވެސް ގަދަރުކުރުން ނެތެމުންދަނީއެވެ. އަދި އޭގެ ބަދަލުގައި ގަދަރު އިޙްތިރާމް ކުރަން ޖެހޭ ފަރާތްތަކަށް މަލާމާތްކޮށް ފުރައްސާރަކުރުން ވަނީ އާންމުވެފައެވެ\nތިމާގެ ހައްޤުގައި ނުވަމަހާއި ނުވަދުވު އެތަކެއްވޭނެއް އުފުލައި ތިމާއަށް އެ ހަށިގަނޑަކުން ކާނާދީ އަދި ތިމާ ލޮއެއްބާއި އޯގާތެރިކަމާއި އެކު ބަލާ ބޮޑުކުރި މައިންބަފައިންނައްވެސް އިޙްތިރާމް ކުރާ މީހުން އަންނަނީ މަދުވަމުންނެވެ. ﷲ ވަނީ އެއިހާލާހުގެ ފޮތުގައި މައިންބަފައިންނަށް ހެޔޮކޮށް ހިތުމަށް އަންގަވާފައެވެ. ﷲ ވަހީ ކުރައްވަނީ ! وَوَصَّيْنَا الْإِنسَانَ بِوَالِدَيْهِ حَمَلَتْهُ أُمُّهُ وَهْنًا عَلَى وَهْنٍ وَفِصَالُهُ فِي عَامَيْنِ أَنِ اشْكُرْ لِي وَلِوَالِدَيْكَ إِلَيَّ الْمَصِيرُ (لقمان 14) “އިންސާނާއަށް އޭނާގެ މައިންބަފައިންނަށް ހެޔޮކޮށް ހިތުމަށް ތިމަން އިލާހު އަމުރުކުރެއްވީމެވެ. އެނާގެ މައިމީހާ ބަލިނިކަމެތިކަމުގެ މައްޗަށް، ބަލިނިކަމެތިކަމާއެކު މާބަނޑުގައި އޭނާ އުފުލިއެވެ. އަދި އޭނާ ކިރު ތުނބުން ވީއްލުންވަނީ ދެއަހަރުގައެވެ. (ތިމަންއިލާހު އަމުރުކުރެއްވީމެވެ.) ތިމަންއިލާހަށާއި ތިބާގެ މައިންބަފައިންނަށް ޝުކުރުކުރާށެވެ. އެނބުރި ރުޖޫޢަވުންވަނީ ހަމަ ތިމަންއިލާހުގެ ޙަޟްރަތަށެވެ.”\nއަހަރެމެން އެމައިންބަފައިންނައް އިޙްތިރާމްނުކޮށް ހެޔޮކޮށް ނުހިތާވާހާލު މި ދުނިޔެވީ ކުރު ހަޔާތް ދޫކޮށް ﷲ ގެ ހަސްރަތާ ބައްދަލުކުރާ ދުވަހު ދައްކާނީ ކޮން އުޒުރެއްތޯއެވެ. އެ މައިންބަފައިން ނައް ހެޔޮކޮށް ނުހިތާވާހާލު މިދުނިޔެ ދޫކޮށްގެން ކާމިޔާބެއްނެތްކަން ގަބޫލުކޮށް ﷲގެ ހަސްރަތުން ފާފަފުއްސެވުން އެދި ތައުބާވުމަކީ އާހިރަތުގެ ކާމިޔާބާއި ފަލާހް އެދޭނަމަ ކޮންމެހެން ކުރަންޖެހޭނެކަމެކެވެ.\nލޮބުވެތި އަޚާ އަދި އުޚުތާއޭ! ﷲ އަހަރެމެން އެއް އުންމަތެއް ކަމުގައި ލެއްވެވިއެވެ. އަދި މުޖުތަމަޢު ބައިބައިވަނިވި އެންމެހާ ކަންތައްތަކުން ދުރުވެ ރައްކާތެރިވުމަށް އެންގެވިއެވެ. މުޖުތަމައުގައި އަމާންކަންކަން ގާއިމްކޮށް ފަސާދަވަނިވި އެންމެހާ ކަންތައްތައް ހުއްޓުވަން މަސައްކަތް ކުރުމަކީވެސް މިއަދު އަޅުގަނޑުމެން ކޮންމެހެން ކުރަންޖެހިފައިވާކަމެކެވެ. ތިމާގެ ނަފްސައް ރަނގަޅުގޮތްތައްވުމަށް އެދޭފަދައިން ތިމާގެ އަޚުންނާއި އުޚުތުންނަށްވެސް ރަނގަޅުގޮތްތައް ވުމައް އެދޭށެވެ. ތިމާއައް ތިމާ ނުރުހޭކަމެއް ދިމާވާހިނދުވެސް އެކަމާ ރުޅިއިސް ނުކޮށް އެކަމެއް ހައްލުކުރެވޭތޯ މަސައްކަތް ކުރަމާހިނގާށެވެ. އެފަދަ ކަންކަމުގައި ކެތްތެރިކަން ކުޑަކޮށް ރުޅިއިސްކޮށްފިނަމަ އެއީވެސް މުޖުތަމުޢުގެ އެއްބައިވަންތަކަމަސް ބުރޫއަރާނެކަމެކެވެ. އެފަދަ ކޮންމެ ވަގުތެއްގައިމެ ﷲ ހަނދުމަކޮށް ﷲ ގެ ރަސޫލާ ދެއްކެވި ނަމޫނާގައި ހިފާށެވެ. އުންމަތް އެއްބައިވަންތަކޮށް އުންމަތުގައި ރިވެތި އަޚްލާޤް ދިރުވާ އާލާކުރުމަކީ ހަމަ ކޮންމެ މުސްލިމެއްގެވެސް ޒިންމާއެއްކަން ދަނެ އެގޮތުގައި ސާބިތުވާ ބަޔަކަށް ވަމާހިނގާށެވެ. ކޮންމެ މީހަކުމެ އެމީހެއްގެ ފެންވަރުން އިސްލާމި އަޚްލާގިއްޔާތު ދިރުވާ ﷲ ގެ ރަސޫލާދެއްކެވި މަގު ގައި ސާބިތުވާ މީހަކަށް ވަމާތޯއެވެ. ވަގުތު ފާއިތުވުމުގެ ކުރިން މިކަމާ ވިސްނާ ކޮންމެ މީހަކުމެ އެމީހެއްގެ ދިރިއުޅުމާއި އަދި ދިރިއުޅުމާއި ގުޅިފައިވާ އެންމެހާ ކަންކަމަށް ހެޔޮބަދަލެއް ގެންނަމާތޯއެވެ.\nPrevious articleސިހުރު ހަދައިގެން ޖިންނިޝައިތާނުންގެ އެހީގައި ބައިވެރިޔަކުހޯދުން\nNext articleއިބްނު ބަތޫތާ


Miee Liverpool Alun Aaraasthu Kuran Jehey Vagutheh Noon- Klopp - Vaguthu\nލިވަޕޫލްގައި މައްސަލަތަކެއް އުޅޭ ކަމަށާއި ޕްރިމިއަރ ލީގުގައި ދަށް ނަތީޖާތަކެއް ފެނުނު ނަމަވެސް މިއީ ޓީމު އަލުން އާރާސްތުކުރަން ޖެހޭ ދަނޑިވަޅު ނޫންކަމަށް އެ ޓީމުގެ ކޯޗު ޔާގެން ކްލޮޕް ބުނެފިއެވެ.\nމިއީ އެ ޓީމުގެ ކޯޗަކަށް ކްލޮޕް ހަވާލުވިފަހުން ލިވަޕޫލްގެ އެންމެ ދަށް ކުޅުން ފެންނަ ފަހަރެވެ. ލީގު ތަށި ދިފާއުކުރަން މިފަހަރު ނުކުތް ލިވަޕޫލް އޮތީ ނާޒުކު ފައްތަރެއްގައެވެ. އަނިޔާގެ މައްސަލަތަކާއި ގުޅިގެން ޓީމުގެ މުހިއްމު ކުޅުންތެރިންތަކެއް ކުޅުމާއި ދުރުގަ ހުރިއިރު، މުހިއްމު މެޗުތަކުން ބަލިވެ ޓީމު އޮތީ ތާވަލުގެ ހަވަނައިގައެވެ.\nޕްރިމިއަރ ލީގުގެ ގަދަ ހަތަރަކަށް އެރުމަށް ލިވަޕޫލަށް އަދި ފަސް ޕޮއިންޓު ބޭނުންވެއެވެ. އެންމެފަހުން ލިވަޕޫލް ކުޅުނު ހަތަރު މެޗުންވެސް ވަނީ ބަލިވެފައެވެ. މީގެތެރެއިން ތިން މެޗަކީ ލިވަޕޫލްގެ އަމިއްލަ ދަނޑުގައި ކުޅުނު މެޗުކަން ފާހަގަކޮށްލެވެއެވެ. އެއާއެކު ގިނަ ބައެއްގެ ފާޑުކިޔުން އެ ކުލަބަށް އަމާޒުވިއިރު ގިނަބަޔަކު ބުނާގޮތުން ލިވަޕޫލަށް ބަދަލުތަކެއް ބޭނުންވެއެވެ.\nނަމަވެސް ކްލޮޕް ބުނީ ލިވަޕޫލްގެ މިހާރު އޮތް ސްކޮޑަށް ކުދިކުދި ބަދަލުތަކެއް އަންނާނެ ކަމަށާއި ނަމަވެސް ބޮޑު ބަދަލެއް ގެނައުމުގެ ވިސްނުމެއް ނެތް ކަމަށެވެ. އަދި މިހާރު ދިމާވެފައިވާ މައްސަލަތައް ހައްލުކުރުމަށް ދުވަސް ނަގާނެ ކަމަށާއި މިއީ ކޮންމެ ޓީމަކަށްވެސް ދިމާވެދާނެ ހާލަތެއް ކަމަށް ކްލޮޕް ބުންޏެވެ.\nލީގު ތާވަލުގެ ފުލުގައި އޮތް ޝެފީލްޑް ޔުނައިޓެޑާއި ދެކޮޅަށް އަންނަ ހޯމަދުވަހު ނުކުންނައިރު، މެޗުގެ ކުރިން ވާހަކަދައްކަމުން ކްލޮޕް ބުނީ ޓީމު މިހާރު އޮތް ހާލަތުން ކުރިޔަށްހުރި މެޗުތައް ކާމިޔާބުކުރަން އިތުރު މަސައްކަތްކުރަން ޖެހޭ ކަމަށާއި ޝެފީލްޑް މެޗު ފަސޭހަކޮށް ނުނަގާނެ ކަމަށެވެ.\nއިނގިރޭސި ޕްރިމިއަރ ލީގުގެ ތާވަލުގެ ހަވަނައިގައި ލިވަޕޫލް އޮތީ ކުޅުނު 25 މެޗުން ލިބުނު 40 ޕޮއިންޓާއެކު އެވެ. އެ ޓީމާ އެންމެ ކައިރިން ފަސްވަނައިގައި ޗެލްސީ އޮތީ 43 ޕޮއިންޓާއެކު އެވެ .


Ilmuverin siyaasee kankamugai halaaku nuvaan Shaheem govaalavvaifi | Mihaaru\nޝަހީމް އިއްޔެ ފޯކައިދުއަށް ވަޑައިގަތުމުން އެ ރަށުގެ ބައެއް މީހުން އޭނާއަށް މަރުހަބާ ކިޔަނީ\nއިލްމުވެރިން ސިޔާސީ ކަންކަމުގެ ތެރެއަށް ވަދެ، ހަލާކުނުވާތި: ޝަހީމް\n05 ސެޕްޓެމްބަރ 2018 - 12:04 75 comments\nމި މަހު 23ގައި އޮންނަ ރިޔާސީ އިންތިހާބުގައި ކެމްޕޭން ކުރެއްވުމަށް، ށ. ފޯކައިދުއަށް ވަޑައިގެން ރޭ ވާހަކަ ދައްކަވަމުން ޝަހީމް ވިދާޅުވީ އިދިކޮޅު އިއްތިހާދަށް ނަސްރުދޭން، ބައެއް އިލްމުވެރިން މަސައްކަތް ކުރައްވާތަން މިހާރު ފެނިވަޑައިގަންނަވާ ކަމަށެވެ. ޝަހީމް ތުހުމަތުކުރެއްވި ގޮތުގައި އިދިކޮޅު އިއްތިހާދުން މަސައްކަތްކުރަނީ، ދީނާއި ދައުލަތް ވަކިވެފައިވާ ސެކިއުލާ ދައުލަތަކަށް ރާއްޖެ ހެދުމަށެވެ. އެހެންވެ އެ ފަދަ ބަޔަކާއެކު މަސައްކަތްކުރާ ބަޔަކަށް އިލްމުވެރިން ވާން ޖެހުނީ ކީއްވެތޯ އޭނާ ސުވާލު ކުރެއްވި އެވެ.\n"އަޅުގަނޑު އެދެނީ ހުރިހާ އިލްމުވެރިން ވެސް، ރައީސް ޔާމީންގެ ފަހަތްޕުޅުގައި ސާބިތުވެ ތިބުމަށް. ފިތުނަވެރި ސިޔާސީ ކަންކަމުގެ ތެރެއަށް ވަދެ ހަލާކުވެ ނުދިޔުމަށް،" ގިނަ އިލްމުވެރިންތަކެއް ހިމެނިވަޑައިގަންނަވާ އަދާލަތު ޕާޓީގައި މަސައްކަތް ކުރެއްވި ޝަހީމް ވިދާޅުވި އެވެ.\nއޭނާ ވިދާޅުވީ އިސްލާމްދީނާ އަދާވާތްތެރި އެކިއެކި ބާރުތަކުން، ރާއްޖޭގެ އިލްމުވެރިންގެ ބާރު ދުއްވާލައި ގެއްލުން ދީފައިވާ ކަމަށެވެ. އެހެންވެ، މިއީ ރާވައިގެން ކުރާ ކަންތައްތައް ކަމަށާއި އެކަމުގެ އަވައިގައި ޖެހި، ހަލާކުވެ ނުދިޔުމަށް ޝަހީމް އިލްތިމާސް ކުރައްވާ ކަމަށް ޝަހީމް ވިދާޅުވި އެވެ.\nޝަހީމް މިހެން ވިދާޅުވި އިރު، އަދާލަތު ޕާޓީގެ ދީނީ އިލްމުވެރިންގެ މަޖިލީހުގެ ރައީސް، ޝައިހް ހުސައިން އިލްޔާސް ކޮންމެ ރެއަކުހެން އަންނަނީ އިދިކޮޅު ކޯލިޝަނުގެ ޖަލްސާތަކުގައި ސަރުކާރަށް ފާޑު ވިދާޅުވަމުންނެވެ. އަދި އެ ވާހަކަތަކަށް ރައްދުދީ ދައްކާ ވާހަކަތަކުން، އެހެން ބައެއް އިލްމުވެރިން އަންނަނީ ސޯޝަލް މީޑިއާގައި އޭނާ ދިފާއު ކުރައްވަމުންނެވެ.\nޝަހީމް ވިދާޅުވި ގޮތުގައި ރާއްޖޭގެ ވެރިކަމުގައި ހުންނަވަން ޖެހޭނީ، ތައުލީމީ ގޮތުންނާއި އެހެން ގޮތްގޮތުން ވެސް ފުންނާބު އުސް ބޭފުޅެކެވެ. ރައީސް ޔާމީނަކީ އެފަދަ ވެރިއެއްކަން ސާބިތު ކޮށްދެއްވަމުން އޭނާ ވިދާޅުވީ އެއީ އިލްމީ ގޮތުން ފުންނާބު އުސް، ދައުލަތުގެ ވަޒީރުކަން ކުރެއްވި އިގްތިސާދީ ތަޖުރިބާކާރެއް ކަމަށެވެ.\nއޭނާ ވިދާޅުވީ ތައުލީމީ ނޫން މީހަކު، ދިވެހި ދައުލަތުގެ ވެރިޔަކަށް ހުންނަން ދިވެހިން ބޭނުން ނުވާ ކަމަށާއި އެ ފަދަ ވެރިއަކު ވާން ޖެހޭނީ، ދުނިޔޭގެ އޮޔާއި ވައި ދަންނަ، ގަދަ ކަނޑުގައި ނައު ދުއްވަން ކެރޭ ފަދަ ހިތްވަރު ގަދަ ބޭފުޅަކަށް ކަމަށެވެ.\n"ރާއްޖޭގެ ސިޔާސީ މަސްރަހުން، ރައީސް ޔާމީން ނޫން އެ ފަދަ ދެ ވަނަ ޝަހްސިއްޔަތެއް ނުފެނޭ. އެހެންވެ، އެއްވެސް ފަސްޖެހުމެއް ނެތި، އެ މަނިކުފާނަށް ވޯޓު ދިނުމަށް އަޅުގަނޑު އެދެން،" ޝަހީމް ވިދާޅުވި އެވެ.\nއޭނާ ވިދާޅުވީ އެއްވެސް ސަރުކާރަކީ ފުރިހަމަ ސަރުކާރެއް ނޫން ކަމަށާއި އިސްލާހުކުރަން ޖެހޭ ކަންތައްތަކެއް ހުންނާނެ ކަމަށެވެ. އަދި އެކަންކަން އިސްލާހުކޮށްގެން، މި ސަރުކާރު ދެމެހެއްޓުމަކީ ރައްޔިތުންނަށް އެންމެ މަސްލަހަތު ހުރި ގޮތް ކަމަށް ވިދާޅުވި އެވެ.\nރާއްޖޭގައި އިސްލާމް ދީން ކުރިއެރުމަށް ރައީސް ޔާމީން ކުރެއްވި އެކިއެކި ކަންކަމާ ގުޅޭގޮތުން ވާހަކަ ދައްކަވަމުން ރަނިންމޭޓު ވިދާޅުވީ މީގެ ކުރިން ހައްޖަށް ދިޔުމަށް ވިސާ ޖަހަން ދާން ޖެހެނީ ސްރީ ލަންކާއަށް ކަމަށާއި އެކަމަކު މިހާރު، ރާއްޖޭގައި ހުންނަ ސައުދީ އެމްބަސީން އެކަން ކުރެވޭ ކަމަށެވެ. އަދި ރާއްޖޭން ފުރައިގެން ސީދާ ޖިއްދާއަށް ދަތުރުކުރެވޭ ކަމަށާއި މިއީ ރައީސް ޔާމީން ގެނެސްދެއްވާފައިވާ ފަސޭހަތައް ކަމަށް އޭނާ ވިދާޅުވި އެވެ.\n"އަޅުގަނޑުމެން އެބަޖެހޭ ހެޔޮ ވިސްނޭ ބަޔަކަށް ވާން. މީގެ ކުރިން ބޭސް ފަރުވާއަށް ރާއްޖޭން ބޭރަށް ދާން ވީމައި ޑޮލަރުކޮޅު ހޯދަން ކިހާ ދަތި؟ މިހާރު އެއާޕޯޓަށް ފުރަން ގޮސް ޕާސްޕޯޓު ދައްކާލީމައި އެކަން ހަމަޖެހޭ. މިކަންކަން މިހާ ހަމައަށް ގެނެސްދީފައި ވަނީ ކިހާ ގުރުބާނީއަކަށް ވެގެންތޯ؟" ޝަހީމް ވިދާޅުވި އެވެ.\nއިތުރު ލިޔުންތައް އިސްލާމް ޑރ. މުހައްމަދު ޝަހީމް އަލީ ސައީދު ޕީޕީއެމް ށ. ފޯކައިދޫ ޕީޕީއެމް ކެމްޕޭން ދީނީ ދަރުސް އިދިކޮޅު އިއްތިހާދު


Kudakudhinnai medhu veyvey konme ihumaalakee aniyaa eh - AO News\nކުޑަކުދިންނާއި މެދު ވެވޭ ކޮންމެ އިހުމާލަކީ އަނިޔާ\nބައިނަލްއަގްވާމީ ކުޑަކުދިންގެ ދުވަހާއި ގުޅިގެން ހުޅުދޫ މީދޫގައި ބޭއްވި ކަލަރ ރަން ފޮޓޯ:އޭއޯ ނިއުސް\nޤައުމީ ކުޑަކުދިންގެ ދުވަހުގެ ތަހުނިޔާއާ މުބާރަކުބާދު ދިވެހިރާއްޖޭގެ ލޮބުވެތި ހުރިހާ ކުޑަކުދިންނަށް އަރިސްކުރަމެވެ. މިއަދުގެ ހާއްސަކަމަކީ ހަމައެކަނި މިހެން ކިޔާލާ ތަހުނިޔާ އަކުން، ފަޅާލާ ކޭކަކުން، އަދި ބާއްވާ ކުޑަ ހަފްލާ އަކުން ނިންމާލެވޭ ވަރަށް ވުރެ މާ ހާއްސަ ދުވަހެކެވެ.\nކުޑަކުދިންގެ ދުވަސް ޤައުމީ ފެންވަރެއްގައި ފާހަގަކުރުމުގެ ބޭނުމަކީ ކުޑަކުދިންގެ ޙައްޤުތަކަށް މުޖުތަމަޢު ހޭލުންތެރިކޮށް، ޤާނޫނީ ގޮތުން އެކުދިންނަށް ލިބިދޭ ރައްކާތެރިކަމާ އެންމެހާ ޙައްޤުތައް ކަށަވަރުކޮށްދިނުމަށް ބާރުއެޅުމެވެ. އަދި އެ ކުދިންނަށް ބޭނުންވާ އެކަށޭނަ ތަޢުލީމާއި ތަރުބިއްޔަތުދީ، އަމާން ވެށްޓެއް ޤާއިމްކުރުމަށް މަސްޣޫލުވާ ފަރާތްތަކުގެ ޒިންމާ ހަނދާންކޮށްދިނުމެވެ. މީގެ އިތުރުން އެ ކުދިންނަށް ދުޅަހެޔޮ ޞިއްޙަތެއްގައި ހެދިބޮޑުވެވޭނެ މާޙައުލެއް ފަހިކޮށްދިނުމަށް މަސައްކަތްކުރުމެވެ.\nހަމަ ޔަގީނުންވެސް އަހަރެމެންގެ ދަރިންނަކީ މާތްﷲ އަހަރެމެންނާއި ހަވާލުކުރެއްވި ބޮޑު އަމާނާތެކެވެ. އެ ދަރިންނާއި މެދު މާދަމާ ސުވާލު ވެވޭނެ، ޒިންމާއެކެވެ. އެހެންކަމުން ދަރިން ތަރުބިއްޔަތުކުރުމުގައި މައިންބަފައިންގެ ޒިންމާ ވަރަށް ބޮޑެވެ. އެ ކުދިންނަށް ރަނގަޅު ތައުލީމާއި، ރަނގަޅު ސިއްހަތެއް ހޯދައިދީ ދީނުގެ މަގުގައި ތަރުބިއްޔަތުކޮށް، ރައްކާތެރި މާހައުލެއް ހޯދައި ދިނުމަކީ މައިންބަފައިންގެ ބޮލުގައި އެޅިފައިވާ ބުރަ މަސްއޫލިއްޔަތެކެވެ.\nމިއަދު އަޅުގަނޑުމެންގެ މި މުޖުތަމައުން ފެނިގެން މިދަނީ ވަރަށް ހިތާމަވެރި މަންޒަރެކެވެ. ކުޑަކުދިންނަށް ކުރާ ޖިސްމާނީ، ނަފްސާނީ، އަދި ޖިންސީ އަނިޔާގެ މައްސަލަތަކުގެ އިތުރުން ހަނގާކުރުމުގެ މައްސަލަތަކާއި އަދި އިހުމާލުގެ މައްސަލަތައް ވަރަށް ގިނައެވެ. ހާއްސަކޮށް އެ ކުދިންނަށް ލިބޭ މިފަދަ އަނިޔާތަކަކީ އާއިލާތެރެއިން ނޫނީ ދަންނަ މީހުންގެ ފަރާތުން ލިބޭ އަނިޔާތަކެވެ. ބައެއް ފަހަރު އާއިލާތެރޭގައި މިފަދަ ވާހަކަތައް ‘ސިއްރުކޮށްފައި’ ވާއިރު އަހަރެމެން ވިސްނާލަންޖެހޭ އެންމެ ބޮޑު ކަމަކީ އެ ކުދިންނަށް މި ކަމުގެ ސަބަބުން ކުރާނެ އަސަރެވެ. މަދާމާގެ ޒުވާން ޖީލުކަމަށްވާ އެ ކުދިންގެ މުސްތަގުބަލަށެވެ.\nކުޑަކުދިންނަށް ލިބޭ އަނިޔާތަކުގެ އިތުރުން، ކުޑަކުދިން ކުށްކުރާ ނިސްބަތްވެސް އަންނަނީ އިތުރުވަމުންނެވެ. މާރާމާރީ އާއި ވައްކަމާއި، މަސްތުވާތަކެތީގެ މައްސަލަތަކުގައި ކުދިން ޝާމިލްވާ މިންވަރު އިތުރުވަމުން އަންނައިރު މިއީ މުޅި މުޖުތަމައު އެކަމަކާއި ކަންބޮޑުވާންޖެހޭ ސީރިއަސް މައްސަލައެކެވެ. މިއަދުގެ ކުޑަކުދިން ކުށުގެ ވެށިން ސަލާމަތްކޮށް ރައްކާތެރިކުރުމަކީ އެންމެންގެ ޒިންމާއެއް ކަމުގައި ދެކެންޖެހެއެވެ. ތިމާގެ ދަރިންނާއި މެދު ހުށިޔާރުވެ ފާރަވެރިވުމަކީ މައިންބަފައިންގެ ޒިންމާއެއްކަން ޔަގީނެވެ.\nކުޑަކުދިންނަށް ދެވޭ އަނިޔާ އަކީ ހަމައެކަނި ނަފްސާނީ ގޮތުން ނުވަތަ ޖިސްމާނީ ގޮތުން ދެވޭ އަނިޔާއެއް ނޫނެވެ. ރަނގަޅު ސިއްހަތަކާއި ރައްކާތެރި މާހައުލެއް ނެތުމަކީ އަނިޔާއެކެވެ. ތައުލީމު ހޯދައިދިނުމުގައި ވެވޭ އިހުމާލަކީ އަނިޔާއެކެވެ. އެ ކުދިންނަށް ލިބޭ އަނިޔާތައް ސިއްރުކުރުމަކީވެސް އަނިޔާއެކެވެ. އެކަހެރިކޮށް ބާކީ ކޮށްލުމަކީވެސް އަނިޔާއެކެވެ. އެ ކުދިންނާއި މެދު ވެވޭ ކޮންމެ އިހުމާލަކީ އަނިޔާއެކެވެ.\nކުޑަކުދިންގެ ޙައްޤުތައް ޙިމާޔަތްކޮށް ރައްކާތެރިކަން ފޯރުކޮށްދިނުމަކީ އެންމެންގެ ޒިންމާއަކަށްވީ ހިނދު، މިއަދު މިފާހަގަކުރާ ގައުމީ ކުޑަކުދިންގެ ދުވަހު އަޅުގަނޑުމެން އެންމެންވެސް އަޒުމު ކަނޑައަޅަންވީ ކުޑަކުއްޖަކަށް އަނިޔާ ލިބޭކަން އެނގޭނަމަ ލަސްނުކޮށް އެކަން ކަމާބެހޭ ފަރާތްތަކަށް ވީހާވެސް އަވަހަށް ރިޕޯޓުކުރުމަށެވެ. މި މުޖުތަމައުގެ ކޮންމެ ކުއްޖަކީވެސް މައިންބަފައިންނާއި، އާއިލާގެ އިތުރުން މުޅި މުޖްތަމައުގެ އަޅާލުމާއި ލޯބި ލިބިގެން ބޮޑުވާ ކުއްޖަކަށް ހަދަންޖެހެއެވެ.\nކުޑަކުދިންގެ ޙައްޤުތައްކުޑަކުދިންގެ ދުވަސް\nމީދޫގައި ކުލަގަދަކޮށް ކުޑަކުދިންގެ ދުވަސް ފާހަގަކޮށްފި\n14 އަހަރުގެ ކުއްޖާއަށް ޖިންސީ ގޯނާކުރި މީހާ ހައްޔަރުކޮށްފައި ނުވާތީ އިހްތިޖާޖަށް ނިކުންނަނީ


އަލަށް ވިހާ ކުދިން ކޮވިޑް19 އިން ސަލާމަތް ކުރުމަށް ކުޑަ ކުޑަ ފޭސް ޝީލްޑެއް – Dhen.mv\nއަލަށް ވިހާ ކުދިން ކޮވިޑް19 އިން ސަލާމަތް ކުރުމަށް ކުޑަ ކުޑަ ފޭސް ޝީލްޑެއް\nApril 10, 2020 - 4:05 pm\nމިދުވަސްވަރު ވިހާ ތުއްތު ކުދިން ވައިރަހުން ރައްކާތެރިކުރުމަށްޓަކައި ތުއްތުކުދިންނަށް ހެޔޮވަރުގެ ކުޑަ ކުޑަ ފޭސް ޝީލްޑެއް ތައިލޭންޑްގެ ހޮސްޕިޓަލަކުން ތައާރަފްކޮށްފިއެވެ.\nކޮވިޑް19 ގެ ދުވަސްވަރު ވިހާ މާބަނޑު މީހުން ވައިރަހުގެ ބިރުވެރިކަމެއްގައި ތިބޭއިރު މި ފޭސް ޝީލްޑް ގެ ސަބަބުން އެކަމަށް ލުއި ތަކެއް ލިބިގެންދާނެ ކަމުގައި ބެލެވެއެވެ. ތައިލޭންޑްގެ ޕައޮލޯ ހޮސްޕިޓަލުން ތައާރަފް ކުރި ތުއްތު ކުދިންގެ ފޭސްޝީލްޑާއި ރައްކާތެރިކަމުގެ އިތުރު އިކުއިޕްމެންޓުތައް ވަނީ މިހާރު އެ ހޮސްޕިޓަލުގައި ބޭނުން ކުރަން ފަށާފައެވެ.\nއެ ހޮސްޕިޓަލުގެ ފޭސްބުކު ޕޭޖުގައި ކުރި ޕޯސްޓެއްގައި ވަނީ މި ފޭސް ޝީލްޑުގެ ފޮޓޯތައް އާންމުކޮށްފައެވެ. އެ ޕޯސްޓުގައި ބުނެފައިވާ ގޮތުގައި މި ފިޔަވަޅަކީ އެ ހޮސްޕިޓަލުގައި ވިހާ ތުއްތު ކުދިން ކޮވިޑް19 އިން ރައްކާތެރިކުރުމަށްޓަކައި އެޅިގެންދާ ފިޔަވަޅެކެވެ.\nވައިރަހުގެ ސަބަބުން ތުއްތު ކުދިންނަށް ވެސް އަސަރުކުރާއިރު މާބަނޑު މީހުންގެ އިތުރު ކަންބޮޑުވުން ތަކެއް ވެސް ވެއެވެ. އެގޮތުން ހޮސްޕިޓަލުތަކުގައި ކޮވިޑް19 ގެ ބަލި މީހުންތަކުން ފުނި ޖެހި ހޮސްޕިޓަލުގައި އެނދުގެ ދަތިކަން އިތުރުވުމާއި ބައެއް ސިއްހީ އާލާތްތައް މަދުވުން ހިމެނެއެވެ. މިކަަމުގެ ސަބަބުން ބައެއް އަންހެނުން ދަނީ ގޭގައި ވެސް ވިހަމުން ކަމުގައި ރިޕޯޓުތައް ބުނެއެެވެ.\nމާބަނޑު މީހުނާއި ތުއްތު ދަރިފުޅު ވައިރަހުން ރައްކާތެރިކުރުމަށްޓަަކައި ދުނިޔޭގެ އެކި ހިސާބުތަކުގެ ގިނަ ހޮސްޕިޓަލުތަކެއްގައި އަންނަނީ އެ މަސައްކަތް ކުރަމުންނެވެ. އެގޮތުން ވިއްސާއިރު އަމަލު ކުރަންޖެހޭ ގަވާއިދުތައް ހަރުކަށި ކުރުމާއި ވިއްސާ ކޮޓަރި އަށާއި ނާރސަރީއަށް އާއިލާ މީހުންނަށް ނުވަދެވޭ ގޮތް ވަނީ ހަދާފައެވެ.\nއައްޑޫ އިކުއިޓޯރިއަލް ހޮސްޕިޓަލުގެ ގަވަރނިންގ ބޯޑު އެކުލަވާލައިފި


SunOnline: Midhiya aharu 92.9 million dollar remittence ge gothugai Raajje in beyru kuri kamah dhakkafifi\nމިދިޔަ އަހަރު 92.9 މިލިއަން ޑޮލަރު ރެމިޓެންސްގެ ގޮތުގައި ބޭރުކުރި ކަމަށް ހިސާބުތަކުން ދައްކައިފި\nއައިޝަތު ފަރީޙާ 26 Feb 2021, 11:05\nއެމްއެމްއޭ -- ސަން ފޮޓޯ/ ފަޔާޒު މޫސާ\nމިދިޔަ އަހަރު ޖުމްލަ 92.9 މިލިއަން ޑޮލަރު ރެމިޓެންސްގެ ގޮތުގައި ރާއްޖެ އިން ބޭރުކުރި ކަމަށް ހިސާބުތަކުން ދައްކައިފި އެވެ.\nމޯލްޑިވްސް މަނިޓަރީ އޮތޯރިޓީ، (އެމްއެމްއޭ)ގެ 2020 ވަނަ އަހަރުގެ ހަތަރު ވަނަ ކުއާޓަރުގެ ކުއާޓާލީ އިކޮނޮމިކް ބުލެޓިންގައި ބުނީ ކޮވިޑް19ގެ ސަބަބުން ރާއްޖެއިން ބޭރަށް ފައިސާ ފޮނުވާދިނުމުގެ ހިދުމަތްދޭ (ރެމިޓެންސް ބިޒްނަސް) ވިޔަފާރިތައް މަޑުޖެހުނު ކަމަށެވެ.\nނަމަވެސް އަހަރުގެ ތިންވަނަ ކުއާޓަރުގައި ރާއްޖެއިން ބޭރަށް ފޮނުވި ފައިސާގެެ އަދަދު އިތުރުވި ކަމަށާއި ތިންވަނަ ކުއާޓަރާ އަޅާބަލާއިރު ހަތަރު ވަނަ ކުއާޓަރުގައި ރެމިޓެންސްގެ ގޮތުގައި ބޭރުކުރި ފައިސާގެ އަދަދު ދަށްވި ކަމަށެވެ.\nމިިދިޔަ އަހަރުގެ ފަހު ކުއާޓަރުގައި ރެމިޓެންސް ވިޔަފާރިތައް މެދުވެރިކޮށް 15.4 މިލިއަން ޑޮލަރު ބޭރުކުރި އިރު އެއީ އަހަރުގެ ތިންވަނަ ކުއާޓާރާ އަޅާބަލާއިރު 43 ޕަސެންޓް ދަށް އަދަދެއް ކަމަށް ބުނެފައިވެ އެވެ.\nއަހަރުން އަހަރަށް ބަލާއިރު، މިދިޔަ އަހަރު ރާއްޖެއިން ބޭރަށް ރެމިޓެންސްގެ ގޮތުގައި ފޮނުވި ފައިސާ، އޭގެ ކުރީ 2019 ވަނަ އަހަރާ އަޅާބަލާއިރު 24 ޕަސެންޓު، ނޫނީ 17.7 މިލިއަން ޑޮލަރު، އިތުރުވެފައިވާ ކަމަށް ވެސް އެމްއެމްއޭގެ ބުލެޓިންގައި ފާހަގަ ކޮށްފައިވެ އެވެ.\nމިދިޔަ އަހަރު ބޭރަށް ފޮނުވި ފައިސާ ނުވަތަ އައުޓްވާޑް ރެމިޓެންސްގެ 44 ޕަސެންޓަކީ ބަންގްލަދޭޝް އަށް ފޮނުވި ފައިސާ ކަމަށާއި 19 ޕަސެންޓު ފޮނުވީ އިންޑިއާ އަށް ކަމަށް ބުނެފައިވެ އެވެ.\nއިންވާޑް ރެމިޓެންސްގެ ގޮތުގައި ރާއްޖެއަށް މިިޔަ އަހަރުގެ ފަހު ކުއާޓަރުގައި ރާއްޖެ އަށް ވަދެފައި ވަނީ 12.8 މިލިއަން ރުފިޔާ އެވެ. ރާއްޖެއަށް ރެމިޓެންސްގެ ގޮތުގައި އެންމެ ގިނަ ފައިސާ ވަދެފައި ވަނީ ޔޫއޭއީ އިން ކަމަށައި އެއީ ޖުމްލަ އިންވާޑް ރެމިޓެންސްގެ 18 ޕަސެންޓު ކަމަށް އެމްއެމްއޭ އިން ބުންޏެވެ.\nތެޔޮ ކޮންޓްރޯލް ކުރީ ނަހަމަ ވިޔަފާރި ހުއްޓުވަން: އަމްރު\n"ޖީއެސްޓީ ފަދަ ޓެކްސްތައް ބޮޑުކުރުން ރަނގަޅީ އެންމެ ފަހުން"\nބޭންކިން މުއާމަލާތްތައް މި ހަފްތާގައި ނިންމުމަށް އެދިއްޖެ


Pension islaahu beyrukohlun: Eee aguvazan nukurun\nޕެންޝަން އިސްލާހު ބޭރުކޮށްލުން: އެއީ ހިދުމަތުގެ އަގުވަޒަން ނުކުރުން\nޕެންޝަން ގާނޫނުން ކަށަވަރު ކޮށްދީފައިވާ ހައްގުތައް އެންމެ ފުރިހަމައަށް ތަންފީޒުކުރުމަށް ގޮވާލައި ތިމަރަފުށި ދާއިރާގެ މެންބަރު އަބްދުﷲ ރިޔާޒު ރައްޔިތުންގެ މަޖިލީހަށް ހުށަހެޅުއްވި މައްސަލަ މަޖިލީހުން ބޭރުކޮށްލުމަކީ ގައުމީ ހިދުމަތްތެރީންގެ އަގު ވަޒަން ނުކުރުން ކަމަށް ވިދާޅުވެ ރިޔާޒު ކަންބޮޑުވުން ފާޅުކުރައްވައިފި އެވެ.\nމަޖިލީހުގެ މި ނިންމުމާމެދު ރިޔާޒު ވަނީ ކަންބޮޑުވުން ފާޅުކުރައްވާފައެވެ. ރިޔާޒު ވިދާޅުވީ ދައުލަތައް ގިނަ ދުވަހު ހިދުމަތް ކޮށްފަވާ ބައެއް ބޭފުޅުންގެ ހައްގުތަައް ޕެންސަން ގާނޫނުން ގެއްލިފައިވާ މައްސަލަ ސަރުކާރުގެ ސަމާލު ކަމަށް ގެނައުމަށް ހުށަހެޅި މައްސަލައަށް އެމްޑީޕީން އިން ތާއިދު ނުކުރުމަކީ އެބޭފުޅުން ގައުމަށް ދިގު މުއްދަތައް ކޮށްދެއްވި ހިދުމަތުގެ އަގުވަޒަން ނުކުރެއްވުން ކަަމަށެވެ.\nމި މައްސަލައާ ގުޅިގެން ކުރީގެ މިނިސްޓަރު އަދި ރައްޔިތުންގެ މަޖިލީހުގެ ކުރީގެ ނާއިބު ރައީސް އަނީސާ އަހުމަދުވެސް ވަނީ ފާޑުވިދާޅުވެފައެވެ. އެކަމަނާ ވިދާޅުވީ ދައުލަތުގެ ވަޒީފާއެއްގައި މުޅި އުމުރު ހޭދަކުރުމަށް ފަހު ރިޓަޔާކުރާ މީހުންނާއި އެ ނޫން މީހުންނަށް އެއްވަރަކަށް އަސާސީ ޕެންޝަން ދިނުމަކީ އިންސާފުވެރި ގޮތެއް ނޫން ކަމަށެވެ. އަދި އެކަން ފާހަގަކޮށް ޕެންޝަން ގާނޫނު ރިވުއު ކުރުމަށް ހުށައެޅުން އެ ވާހަކަ ދައްކާލަންވެސް ބޭނުންނުވި މަޖިލީހަކުން ރައްޔިތުންގެ ހައްގޭ ކިޔުން ރަނގަޅު ނުވާނެ ކަމަށެވެ.\nރައްޔިތުންގެ މަޖިލިސް އަބްދުﷲ ރިޔާޒް މޯލްޑިވްސް ނޭޝަނަލް ޕާޓީ


Ijuthimaaee masahkathah nerumuge adhabu thanfeezu kuran fashanee\nއަހުމަދު މުހައްމަދު ފުޅު\nއިޖުތިމާއީ މަސައްކަތަށް ނެރުމުގެ އަދަބު ތަންފީޒުކުރަން ފަށަނީ\nހުޅުމާލޭގެ ސްޓެލްކޯ ސައިޓުގައި ގައިދީން ތަކެއް މަސައްކަތް ކުރަނީ -- އަވަސް ފޮޓޯ\nއިޖުތިމާއީ މަސައްކަތަށް ގައިދީން ނެރުމަށްޓަކައި ހޯމް މިނިސްޓްރީއާއި ދައުލަތުގެ ކަމާ ގުޅޭ އިދާރާތަކާއި ގުޅިގެން އިންތިޒާމުތައް ހަމަޖެއްސުމަށްޓަކައި މަޝްވަރާ ކުރައްވަމުން ގެންދަވާ ކަމަށް ކޮމިޝަނާ އޮފް ޕްރިޒަންސް އަހުމަދު މުހައްމަދުފުޅު ވިދާޅުވެއްޖެ އެވެ.\nއަވަސްއަށް ދެއްވި އިންޓަވިއުއެއްގައި އަހްމަދު ވިދާޅުވީ އަދަބެއްގެ ގޮތުގައި އިޖުތީމާއީ ހިދުމަތަށް ނެރުން ނުވަތަ ކޮމިއުނިޓީ ސާވިސް ސެންޓެންސް ތަންފީޒުކުރުމަށް މިވަގުތަށް ދަތިތަކެއް ހުރި ނަމަވެސް ހައްލުތަކެއް ހޯދުމަށް މަސައްކަތް ކުރައްވަމުން ގެންދަވާ ކަމަށެވެ.\nސީޕީ އަހްމަދު ވިދާޅުވީ ކުދި ކުށްތަކުގައި ބަންދުކޮށްފައި ތިބި މީހުން ކޮމިއުނިޓީ ސާވިސްއަށް ދޫކޮށްލެވޭ ގޮތަށް ގާނޫނުލްއުގޫބާތުގެ ދަށުން ސުޕްރީމް ކޯޓުން މިހާރު އެކުލަވާލާފައިވާ 'ޝަރީއަތުން އަދަބު ކަނޑައެޅުމުގައި އަމަލުކުރާނެ ގޮތުގެ އުސޫލު' އަށް ރިއާޔަތްކޮށް އަދަބު ތަންފީޒު ކުރަން ތައްޔާރުވަމުންދާ ކަމަށެވެ.\n"ސުޕްރީމް ކޯޓުގެ އުސޫލުގެ ދަށުން ކަމާ ގުޅޭ އިދާރާތަކުން ކުރާ މަސައްކަތްތަކުގައި ގައިދީންގެ ހުކުމް، ކޮމިއުނިޓީ ސާވިސް ސެންޓެންސްގެ ގޮތުގައި ތަންފީޒު ކުރެވޭނެ ގޮތްތަކަކީ ކޮބައިތޯ ބެލުމަށްޓަކައި އަޅުގަނޑުމެން އިދާރާތަކާ ވާހަކަދައްކާނަން،" ސީޕީ ވިދާޅުވި އެވެ.\nޕްރިޒަން ކޮމިޝަނަރު އަހްމަދު މުހައްމަދު ފުޅު އަވަސް އަށް އިންޓަވިއު ދެއްވަނީ -- އަވަސް ފޮޓޯ: އަހުމަދު އަޝްހާދު (ޖެރީ)\nއަހްމަދު ވިދާޅުވީ އެގޮތަށް އަމަލުކުރަން ފެށި ނަމަވެސް ރާއްޖޭގައި ޖިނާއީ މައްސަލަތަކަށް ބަލާއިރު ކުށްތައް ކަނޑައަޅާފައި ހުންނަނީ ހަމައެކަނި ޕީނަލް ކޯޑުގެ ތެރެއިން ނޫން ކަމަށެވެ. މިސާލެއްގެ ގޮތުން ވިދާޅުވީ ޓެރަރިޒަމްގެ ކުށްތައް ކަނޑައަޅަނީ ޓެރަރިޒަމްގެ ގާނޫނުގެ ދަށުން ކަމަށާއި ކުޑަކުދިންނަށް ކުރާ ޖިންސީ ގޯނާގެ ކުށްތައް ކަނޑައަޅަނީ ކުޑަކުދިންނާ ގުޅޭ ގާނޫނުން ކަމަށެވެ. އެހެންކަމުން އެފަދަ ގާނޫނުތަކުގައި ކަނޑައަޅާފައި ހުރި ކުށްތައް ޕީނަލް ކޯޑުގެ ތެރެއިން އިސްތިސްނާވާ ކަމަށެވެ.\nކޮމިއުނިޓީ ސެންޓެންސަށް މިވަގުތު ފޮނުވެން އޮތީ ޕީނަލް ކޯޑުގައި އަދަބު ކަނޑައެޅެން ހުރި ކުށްތަށް ކޮށްފައިވާ މީހުން އެކަނި ކަމަށްވެސް ޕްރިޒަން ކޮމިޝަނަރު ފާހަގަކުރެއްވި އެވެ. އިތުރަށް ވިދާޅުވީ ޖަލު އާބާދީގެ ބޮޑުބަޔަކީ މަސްތުވާތަކެތި ބޭނުންކުރާ މައްސަލަތަކުގައި ބަންދުކޮށްފައިވާ މީހުން ކަމަށާއި އެފަދަ މީހުންނަށް ބަލާއިރު އެމީހުންނަށް ކޮމިއުނިޓީ ސެންޓެންސްގައި ފަރުވާ ނުދެވޭނެ ކަމަށެވެ.\n"އެހެންނެއް ނޫން ޑްރަގް ގާނޫނަށް ބަލާއިރު އެންމެ ލެކްވާ އެއް ކަމަކީ ޓްރީޓްމެންޓް. ޓްރީޓްމެންޓް ދެވިގެން ޖަލުގައި ތިބި މީހުންނަށް ފަރުވާ ހޯދައިދެވޭނީ. އެހެންވީމަ މިހާރު މަސައްކަތް އެބަކުރަން ކޮމިއުނިޓީ ސެންޓެންސަށް ގެންދިއުމަށް ޕީނަލް ކޯޑުގައި ބަޔާންކޮށްފަ ހުރި ކުށްތަކުގެ ތެރެއިން މުޖުތަމައުގައި ބަހައްޓައިގެން ހުކުމް ތަންފީޒުކުރަން،" އަހުމަދު ވިދާޅުވި އެވެ.\nމޯލްޑިވްސް ކަރެކްޝަނަލް ސާވިސް މާފުށީ ޖަލު އަހުމަދު މުހައްމަދު ފުޅު\nޖަލަށް މަނާތަކެތި ވައްދާ މައްސަލައަށް ދާއިމީ ހައްލެއް ހޯދަނީ\nޖަލުތަކުގައި ޖޭމަރު ހަރުކުރަން ތައްޔާރުވަނީ\nޒަމާނީ ވަސީލަތާ އެކު ޖަލު ބެލެހެއްޓުން ވަރުގަދަކުރަނީ


Campaign ge fahu dhathurufulhu ninmavaalehvumah fahu, Ibu Male ah!\nކެމްޕެއިންގެ ފަހު ދަތުރުފުޅު ނިންމަވާލެއްވުމަށް ފަހު، އިބޫ މާލެއަށް!\nމި ދަތުރުފުޅު ފެއްޓެވީ ފައިސަލްގެ އުފަން ރަށް ކަމަށްވާ ފުވައްމުލަކުން\nއިބޫ އާއި ފައިސަލް އަރިހުގައި މެޑަމް ނަސްރީނާ ވެސް މާލެ ވަޑައިގަތުމަށް ފުރާވަޑައިގެންނެވި\nމި އިންތިހާބުގެ ކެމްޕެއިން ފެއްޓެވީ އައްޑޫ ސިޓީ، ކެމްޕެއިން ނިންމެވުމަށް ބޭއްވި ޖަލްސާ ބޭއްވީ ވެސް އައްޑޫގައި\nކ. މާލެ 21 ސެޕްޓެންބަރ 2018 | ހުކުރު 11:55 3,205\nކެމްޕެއިން ދަތުރުފުޅު ނިންމާލެއްވުމަށް ފަހު އިބޫ ފުރާވަޑައިގަންވަމުން މެޑަމް ނަސްރީނާއާ ސަލާމް ކުރައްވަނީ - ރާއްޖެ އެމްވީ\nގުޅިފައިވާ ސިޔާސީ ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހު އައްޑޫ އަދި ފުވައްމުލަކަށް ކުރެއްވި ކެމްޕެއިން ދަތުރުފުޅު ނިންމާލެއްވުމަށް ފަހު މާލެ ފުރާވަޑައިގެންފިއެވެ.\nމި އިންތިހާބުގައި ކެމްޕެއިން ކުރުމަށް އަތޮޅުތެރެއަށް ކުރެއްވި ކެމްޕެއިންގެ އެންމެ ފަހު ދަތުރުފުޅު ނިންމަވާލެއްވުމަށްފަހު އިބޫ އާއި ފައިސަލް ފުރާވަޑައިގެންނެވީ ހުކުރު ދުވަހު ހެނދުނު އައްޑޫ އިންޓަނޭޝަނަލް އެއާޕޯޓުންނެވެ. އިބޫގެ އަރިހުގައި ގުޅިފައިވާ ސިޔާސީ ޕާޓީތަކުގެ އިސްވެރިން ވެސް ފުރާވަޑައިގެންނެވިއިރު، ބުރާސްފަތި ދުވަހުގެރޭ އައްޑޫ ސިޓީގައި ބޭއްވި ޖަލްސާގައި ބައިވެރި ވަޑައިގަތުމަށް އައްޑޫ ސިޓީއަށް ވަޑައިގެންނެވި ކުރީގެ ރައީސް މައުމޫން އަބްދުލް ގައްޔޫމްގެ އަނބިކަބަލުން ނަސްރީނާ އިބްރާހިމް ވެސް ވަނީ މާލެ އަށް ފުރާވަޑައިގެންފައެވެ.\nފުރާވަޑައިގެންނެވުމުގެ ކުރިން އިބޫ އާއި ފައިސަލް ސަމާލް ކުރައްވަނީ\nމިދަތުރުފުޅުގައި އިބޫ ވަޑައިގަންނަވާފައި ވަނީ އެމަނިކުފާންގެ ރަނިންގ މޭޓް ފައިސަލް ނަސީމްގެ އުފަން ރަށް ކަމަށްވާ ފުވައްމުލަކު ސިޓީއަށާއި، އެމްޑީޕީއަށް ބޮޑު ތާއިދެއް އަބަދުވެސް އޮންނަ އައްޑޫ ސިޓީއަށެވެ. އައްޑޫ ސިޓީގައި ޖުމްލަ 32 ވޯޓް ފޮށި ބަހައްޓާއިރު، އެ ސިޓީގައި ވޯޓް ލުމުގެ ޙައްގު ލިބިފައި ވަނީ 15966 މީހުންނަށެވެ. ފުވައްމުލަކު ސިޓީގައި ޖުމްލަ 10 ވޯޓް ފޮށި ބަހައްޓާއިރު، އެ ސިޓީގައި ވޯޓް ލުމުގެ ޙައްގު ލިބިފައި ވަނީ 5726 މީހުންނެވެ.\nމިދަތުރުފުޅުފައި އައްޑޫ އަދި ފުވައްމުލަކުގައި ގުޅިފައިވާ ސިޔާސީ ޕާޓީޓަކުން ބޮޑު ޖަލްސާއެއް ބާއްވާފައިވާއިރު، އެ ދެ ސިޓީއަށް ވެސް އިބޫ އާއި ފައިސަލް ވަޑައިގަތުމުން ހޫނު މަރުޙަބާއެއް ދަންނަވާފައިވެއެވެ. މި އިންތިހާބުގެ އެންމެ ފުރަތަމަ ކެމްޕެއިން ދަތުރުފުޅު ވެސް ކުރެއްވީ އައްޑޫ އަދި ފުވައްމުލަކަށް ކަން ފާހަގަކޮށްލެވެއެވެ.\nއިންކަމް ޓެކްސްގެ ބިލް ހުށަހަޅައިފި


ދޮގު ޚަބަރެއް ފެތުރުމުގެ ސަބަބުން މުޖުތަމައަށް ލިބިދާނެ ގެއްލުމަކުން ސަލާމަތްވުމަކީ އެމުޖުތަމައެއްގައި ދިރިއުޅޭ ކޮންމެ ފަރުދެއްގެ ޒިންމާއެއް- ހޯމް މިނިސްޓަރ | | Sangu News\nދޮގު ޚަބަރެއް ފެތުރުމުގެ ސަބަބުން މުޖުތަމައަށް ލިބިދާނެ ގެއްލުމަކުން ސަލާމަތްވުމަކީ އެމުޖުތަމައެއްގައި ދިރިއުޅޭ ކޮންމެ ފަރުދެއްގެ ޒިންމާއެއް- ހޯމް މިނިސްޓަރ\n4 ނޮވެމްބަރ 2019 - 08:33\ndhogu habaru fethurumuge sababun mujuthamauah libidhaane gehlumakun salaamaivumakee komme meehehge ves zinmaaeh: minister\nދޮގު ޚަބަރެއް ފެތުރުމުގެ ސަބަބުން މުޖުތަމައަށް، ފަރުދަށް، ޤައުމަށް ލިބިދާނެ ގެއްލުމަކުން ސަލާމަތްވުމަކީ އެމުޖުތަމައެއްގައި ދިރިއުޅޭ ކޮންމެ ފަރުދެއްގެ ޒިންމާއެއްކަމަށް މިނިސްޓަރ އޮފް ހޯމް އެފެއާޒް ޢިމްރާން ޢަބްދުﷲ ވިދާޅުވެއްޖެއެވެ.\nއެމަނިކުފާން މިހެންވިދާޅުވީ މިނިސްޓްރީން މިއަދު ފެށި "ދޮގު ޚަބަރު ހުއްޓުވާނީ އަހަރެން" ކެމްޕެއިން އިފްތިޠާހުކުރުމަށް ބޭއްވި ރަސްމިއްޔާތުގައި ވާހަކަފުޅުދައްކަވަމުންނެވެ.\nމިނިސްޓަރ ވިދާޅުވީ ކޮންމެ މީހަކު ދޮގު ޚަބަރު ހުއްޓުވަންޖެހޭ ސަބަބުތައް ގިނަވަނީ ދޮގު ޚަބަރުގެ ސަބަބުން މުޖުތަމައަށް ލިބިދާނެ ގެއްލުމަކާ ނިކަމެތިކަމެއްގެ ސަބަބުން ސަލާމަތްކުރުމުގެ ޒިންމާ ކޮންމެ މީހެއްގެ ކޮނޑުގައި އެޅޭތީކަމަށެވެ. މައުލޫމާތުގެ ރަން ޒަމާނުގައި ދުނިޔޭގެ މިސްރާބު ހިފާ އެއްޗަކީ ބޮޑަތި ހަނގުރާމަވެރި ލަޝްކަރުތަކެއްނޫންކަމަށާއި، އަދި އެއީ ބަރު ހަތިޔާރު ނޫންކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ ޢިމްރާން ޢަބްދުﷲ ވިދާޅުވީ މިއަދު ދުނިޔޭގެ މިޞްރާބު އަމާޒުކުރުމުގެ މައިގަނޑު އަޞާޞަކީ މީޑިޔާކަމަށެވެ. ވަކިވަކި ފަރުދުންގެ އަމަލުތަކާއި، ވިސްނުމާއި ފިކުރާއި، ބޮޑަތި ވިޔަފާރި ކުންފުނިތަކާއި، ބޮޑަތި މުއައްސަސާތަކާއި، ޤައުމުގެ ސިޔާސަތުތައް ބައްޓަންވެގެންދަނީ ފެތުރިގެންދާ ޚަބަރުތަކާ މައުލޫމާތުތަކުގެ މައްޗަށްކަމަށް މިނިސްޓަރ ވިދާޅުވިއެވެ.\nއެހެންކަމުން ފެތުރެމުންދާ ޚަބަރާ މައުލޫމާތަކީ ދޮގު ޚަބަރާއި މައުލޫމާތުކަމަށް ވެއްޖެނަމަ ދެން މުޅި ދުނިޔެއަށް އައިސްފާނެ ބަދަލު އަޅުގަނޑުމެން އެންމެން ވިސްނަންޖެހޭކަމަށާއި، ދޮގު ޚަބަރަކީ އެޚަބަރު ފެތުރުން ހުއްޓުވަންޖެހޭ އެއްޗެއްކަމަށް މިނިސްޓަރ ވިދާޅުވިއެވެ.\nދުނިޔެއަށް އައިސްފައިވާ އިންޤިލާބީ ބޮޑަތި ބަދަލުތަކުގެ ތެރޭގައި ހަޤީޤަތުގައި މީޑިޔާއަކީ ބޮޑަތި މީޑިޔާ ކުންފުނިތައް ނުވަތަ މެއިންސްޓްރީމް މީޑިޔާތައް ނޫންކަމަށާއި، މިއަދުގެ މީޑިޔާއަކީ މުޖުތަމައުގައި ހިމެނޭ ކޮންމެ ފަރުދެއްކަމަށް މިނިސްޓަރ ވިދާޅުވިއެވެ. ކޮންމެ މީހަކީ ނޫސްވެރިއެއްކަމަށާއި، ކޮންމެ މީހެއްގެ މުށުތެރޭގައި މީޑިޔާ ސްޓޭޝަނެއް އެބައޮތްކަން މިނިސްޓަރ ފާހަގަކުރެއްވިއެވެ. މިއީ ދުނިޔެއަށް އައިސްފައިވާ ބޮޑުވެގެންވާ ބަދަލެއްކަމަށާއި، މިއަދުގެ ހަޤީޤަތަކީ މިއީކަމަށް ހޯމް މިނިސްޓަރ ވިދާޅުވިއެވެ.


Nigeria Ge Avashakah Eri Bayaku Hinngi Bodu Leyohoruvumeh Gai Kudakudhin Himeneyhen 81 Maru - Vaguthu\nހުޅަނގު އެފްރިކާގެ ޤައުމެއް ކަމަށްވަ ނައިޖީރިޔާގެ އިރުއުތުރުގެ ސަރަޙައްދެއްގައި އަވަށަކަށް ބަޔަކު އަރައި ބޮޑު ލޭއޮހޮރުވުމެއް ހިންގައިފިއެވެ.\nމިކަން ހާމަކޮށް އެ އަވަށް އޮންނަ ސްޓޭޓުގެ އިދާރާތަކުން ނެރުނު ބަޔާނެއްގައި ބުނެފައި ވަނީ މި އަނިޔާވެރި އަމަލު ހިންގާފައި ވަނީ މިދިޔަ ބުދަ ދުވަހުގެ ވަގުތެއްގައި ކަމަށާއި، ލޭއޮހޮރުވުމުގައި ޖުމްލަ 81 މީހަކު މަރާލާފައިވާ ކަމަށެވެ.\nއެ ބަޔާނުގައި ބުނެފައިވާގޮތުން މި ލޭއޮހޮރުވުމުގައި މަރުވި މީހުންގެ ތެރޭގައި ގިނަ އަދަދެއްގެ ކުޑަކުދިންނާއި އަންހެނުންވެސް ހިމެނެއެވެ. އަދި މި އަމަލު ހިންގުމަށްފަހު އެ އަވަށުގެ އިސް ބައެއް މީހުންނާއި އަންހެނުންނާއި ކުޑަކުދިން ހިމެނޭހެން ޖުމްލަ7މީހަކު ރަހީނުކޮށްފައިވާ ކަމަށްވެސް ބަޔާނުގައި ވެއެވެ.\nމި އަނިޔާވެރި އަމަލު ހިންގީ ސީދާ ކޮން ބައެއްކަން އަދި ކަށަވަރުވެފައި ނުވީނަމަވެސް، މިކަމުގެ ފަހަތުގައި ތިބީ ނައިޖީރިޔާގައި ހަރަކާތްތެރިވާ ނުރައްކާތެރި ނިރުބަވެރި ޖަމާޢަތް، "ބޮކޯ ހަރާމް"ގެ ހަނގުރާމަވެރިން ކަމަށް ވަނީ ތުހުމަތު ކުރެވިފައެވެ. އެއީ އެ ޖަމާޢަތުން މީގެ ކުރިންވެސް އެޤައުމުގައި މިފަދަ ލޭއޮހޮރުވުން ހިންގާފައި ވާތީއެވެ.\nބުދަ ދުވަހު ނައިޖީރިޔާގައި މި ހާދިސާ ހިނގި ވަގުތު މަންޒަރުދުށް ފަރާތަކުން ނޫސްތަކުގައި ބުނެފައި ވަނީ، ހަތިޔާރު އެޅި ބަޔަކު ވެހިކަލްތަކެއްގައި އެ އަވަށަށް އަރާފައި ވަނީ ޓީޗަރުން ކަމަށް ބުނެއެވެ. އަދި އެއަށްފަހު އަވަށުގެ އެންމެން އެއްތަނަކަށް އެއް ކުރުމަށްފަހު އެމީހުންގެ އަތުގައި ހުރި ހަތިޔާރާއި ހިފައިގެންގުޅޭ ބައެއް ތަކެތިވެސް ހޯދާފައިވާ ކަމަށް އޭނާ ބުންޏެވެ.\nނިރުބަވެރިން ކުއްލި ގޮތަކަށް އާންމުންގެ ގަޔަށް ބަޑިޖަހަން ފެށީ އަވަށުގައި ހުރި ތަކެތި އެއްކޮށްގެން ގޮސް އެމީހުންނާއި ހަވާލުކުރިތަނާހެން ކަމަށާއި، މިގޮތުން ގިނައިރުތަކެއް ވަންދެން ހިންގި މި ލޭއޮހޮރުވުމުގައި ކުޑަކުދިންނާއި އަންހެނުންނަށް ބެލުމެއް ނެތި ރަހުމުކުޑަގޮތަކަށް ގިނަ ބަޔަކު މަރާލީ ކަމަށް މަންޒަރުދުށް މީހާ ބުނެފައި ވެއެވެ.\nމި ހާދިސާ އަށްފަހު މަރުވި 49 މީހަކު މިހާރު އެ އަވަށުގައި ވަޅުލާފައިވާއިރު 32 މީހެއްގެ ހަށިގަނޑު، އެމީހުން ނިސްބަތްވާ އަވަށްތަކަށް ވަނީ ގެންގޮސްފައެވެ.\nމި އަމަލު ހިންގި މީހުން ވަނީ ލޭއޮހޮރުވުމަށްފަހު ދަމުން، އެ އަވަށުގައި ހުރި ގިނަ އަދަދެއްގެ ގެރިއާއި ކަންބަޅި ފަދަ ޖަނަވާރުތައްވެސް ފޭރިގެންފައެވެ.\nމި ހާދިސާ އާއި ގުޅިގެން އެ އަވަށުގައި މިހާރު ސަލާމަތީ ބާރުތަކުން ދަނީ ހަރަކާތްތެރިވަމުންނެވެ.\nޖޫން 14, 2020 09:41\nއެއްވެސްކަހަލަ އިންސާނިއްޔަތުކްމެއް ނުހުރޭދޯ މިކަލަ މީހުންނަކީ އިންސާނުންގެ ސިފައިގައި ތިއްބަސް ޝައިޡާނުންތަކެއް މިބައިގަނޑަށް ހިޔެއްނުވެ ތިކުރިކަންތަށް ދެނެވޮޑިގެންވާ ފަރާތެއްވާކަން އަދި ދުވަހެއްވާކަން ހައްގު ޖަޒާލިބޭ . ޔާﷲ މިދުނިޔެއިން މިކަލަނުބއިމީހުން ނެދިކުރައްވާފާނދޭ .


China Dharivarun Homework Hedhumuge Undhagulun Salaamai Kuranee\nޗައިނާ ސްކޫލެއްގައި ދަރިވަރުންތަކެއް ކިޔަވަނީ\nޗައިނާ ދަރިވަރުން ހޯމްވޯކް ހެދުމުގެ އުނދަގުލުން ސަލާމަތްކޮށްދެނީ\n23 އޮކްޓޯބަރ 2021 - 21:59:41\nޗައިނާ ސްކޫލްތަކުން ގޭގައި ހަދަން ހަވާލުކުރާ މަސައްކަތް ތަކުގެ ޕްރެޝަރު ދަރިވަރުންނަށް ކުޑަކުރުމަށްޓަކައި އެގައުމުން ގާނޫނެއް ފާސް ކޮށްފިއެވެ.\nޗައިނާގެ ބެލެނިވެރިންނަށް އިރުޝާދު ދީފައިވަނީ ގޭގައި އެކުދިން އަރާމުކުރުމަށް ހޭދަކުރާ ވަގުތާއި ކަސްރަތުކުރުމަށް ހޭދަކުރުމަށް ހޭދަކުރާ ވަގުތު ބެލުމަށެވެ. އަދި އޮންލައިން ގައި ގިނަ ވަގުތު ކުދީން ނުބޭތިއްބުމަށްވެސް އިރުޝާދު ދީފައިވެއެވެ.\nއޮގަސްޓް މަހުގެ ތެރޭ ޗައިނާއިންވަނީ ހަ އަހަރާއި ހަތް އަހަރުގެ ދަރިވަރުންނަށް ލިޔެގެންދޭ ޓެސްޓުތައް ދިނުން މަނާ ކޮށްފައެވެ.\nޗައިނާގެ އޮފިޝަލުން އޭރު އިންޒާރުދީފައިވަނީ އެގޮތަށްޓެސްޓު ދިނުމުން ދަރިވަރުންގެ ޖިސްމާނީ އަދި ނަފްސާނީ ދުޅަހެޔޮކަމަށް އަސަރު ކުރާ ކަމަށެވެ.\nވޭތުވެދިޔަ އަހަރު ދަރިވަރުން އިންޓަނެޓާ ދުރުކޮށް އެގައުމުގެ ސަގާފީ ކަންކަމަށް އަހުލުވެރި ކުރުވުމަށްވެސް ގިނަމަސައްކަތްތަކެއް އެގައުމުން ކޮށްފައި ވެއެވެ.\nދަރިވަރުންގެ ހޯމްވޯކްއާ ބެހޭ ގާނޫނު ފާސް ކޮށްފައިވަނީ މިދިޔަ ހޮނިހިރު ދުވަހު އެގައުމުގެ ގާނޫނުހަދާ މަޖިލީހުންނެވެ.\nއެގާނޫނުގެ ފުރިހަމަ ތަފްސީލެއް އަދި ހާމަކޮށްފައެއް ނުވެއެވެ. އެހެއންނަމަވެސް އޭގައިވާ މުހިއްމު ބައިތަކުގެ ތެރޭގައި ކުދިންގެ ވިސްނުންތަރައްގީ ކުރުމާއި އިޖްތިމާއީ އާދަކާދަތައް ކުރިއެރުވުމާއި، ހިތްހަމަޖެހިގެން އުޅޭކަމުގެ ޔަގީންކަން ބެލެނިވެރިން ކަށަވަރު ކުރުމަށް ބާރުއަޅާފައިވެއެވެ.\nމިކަމުގައި ދަރިވަރުންގެ އިތުރު ހަރަކާތްތަކުގައި ޒިންމާތައް ނަގާނީ ލޯކަލް ސަރުކާރުންނެވެ.\nމި ގާނޫނަށް ސޯޝަލް މީޑިއާގައި ކިޔާފައިވާ ފާޑުތަކަށް ބަލާއިރު އެއްބަޔަކު ބުނެފައިވަނީ އެގަވައިދަކީ ދަރިން ތަރުބިއްޔަތު ކުރުމަށްޓަކައި ވަރަށް ރަނގަޅު ގާނޫނެއްކަމަށެވެ. އެކަމަކު އަނެއްބަޔަކު ވަނީ އެގާނޫނު ތަންފީޒު ކުރަނީ ލޯކަލް ސަރުކާރުންތޯ ނުވަތަ އަމިއްލައަށްތޯ ސުވާލު އުފައްދާފަ އެވެ.\nޗައިނާތައުލީމްމަތީ ތައުލީމްހަޔަރ އެޑިއުކޭޝަންއެޑިއުކޭޝަން މިނިސްޓްރީހަޔާ އެޑިއުކޭޝަން މިނިސްޓްރީމިނިސްޓަރު އައިޝާމިނިސްޓަރު ޑރ. އައިޝަތު އަލީ


Irfan Khan aai Rishi Kapoor ge kulli vakvun - vNews.mv\nރިޝީ ކަޕޫރު (ކ) އަދި އިރްފާން ޚާން:\nއިރްފާން ޚާންއާއި ރިޝީ ކަޕޫރުގެ ކުއްލި ވަކިވުން\nސައިފް އަޒްހަރު 30 April 2020, 23:26\nއިރްފާން ޚާން އިއްޔެ މަރުވިއިރު ރިޝީ މަރުވީ މިއަދު\nހިންދީ ފިލްމީ ދުނިޔޭގެ ލެޖެންޑް ރިޝީ ކަޕޫރު މަރުވެފައިވަނީ މިއަދުގެ ވަރަށް ހެނދުނާއެވެ.\nރިޝީ ކަޕޫރު މަރުވެފައިވަނީ މުމްބާއީގެ އެޗްއެން ރިލަޔަންސް ހޮސްޕިޓަލްގައި ފަރުވާދެމުން ގެންދަނިކޮށެވެ.\nއުމުރުން 67 އަހަރުގެ ރިޝީ ކަޕޫރު ލޭގެ ކެންސަރުބަލީގައި ފަރުވާ ހޯދަމުންގެންދާތާ ދެއަހަރުވެއްޖެއެވެ.\nލޭގެ ކެންސަރަށް ފަރުވާހޯދުމަށް އެމެރިކާގައި އަހަރެއްހާ ދުވަސް ހޭދަކުރުމަށްފަހު ރިޝީ ކަޕޫރު އެނބުރި އިންޑިއާއަށް އައިސްފައިވަނީ މިދިޔަ އަހަރުގެ ސެޕްޓެމްބަރުމަހުއެވެ.\nމިއަހަރުގެ ފެބްރުއަރީ މަހުވެސް ރިޝީ ކަޕޫރު ދެފަހަރަށް ހޮސްޕިޓަލުގައި އެޑްމިޓް ކޮށްފައި ވެއެވެ.\nއެންމެފަހުން މިދިޔަ ބުދަދުވަހުގެ ހެނދު އަނެއްކާވެސް ހޮސްޕިޓަލަށް ގެންދެވުނީ، ނޭވާލާން އުނދަގޫވެގެން ކަމަށް ރިޝީގެ އެއްބަނޑު އެއްބަފާ އެންމެ ދޮށީ ބޭބެ ރަންދީރު ކަޕޫރު ބުނެފައި ވެއެވެ.\nރިޝީ ކަޕޫރު މިއަދު ހެނދުނު މަރުވިއިރު، ކައިރީގައި އަންހެނުން ނީޓޫ ކަޕޫރު ހުއްޓެވެ.\nއަދި ރިޝީ ކަޕޫރުގެ ޖަނާޒާގެ ކަންކަން ފުރިހަމަކޮށް ހަށިގަނޑު މިހާރުވަނީ އަންދާލާފައެވެ.\nޖަނާޒާގެ ކަންތަކުގައި އިސްކޮށް އުޅުނީ ރިޝީގެ ފިރިހެން ދަރިފުޅު އަދި މަޝްހޫރު ފިލްމީ ތަރި ރަންބީރު ކަޕޫރެވެ.\nކޮވިޑް-19 ބަލީގެ ހާލަތާ ގުޅިގެން މުޅި އިންޑިއާ ލޮކްޑައުންކޮށް، ދަތުރުފަތުރުގެ ނިޒާމުވެސް ހުއްޓުމަކަށް ގެނެސްފައިވާތީ، ރިޝީގެ ޖަނާޒާގައި ބައިވެރިވާން ފުރުސަތު ލިބުނީ އާއިލާ މެމްބަރުންނާއި، ގާތް ރަހްމަތްތެރިންގެ ޖުލްމަ 20 މީހުންނަށެވެ.\nއޭގެ ތެރޭގައި ހިމެނެނީ، ރިޝީގެ އަނބިމީހާ ނީޓޫގެ އިތުރުން، އެއްބާނޑު އެއްބަފާ މީހުން ކަމުގައިވާ ރީމާ، މަނޯޖް، އަރްމާން، އާދާރް، އަނީޝާ، ރަޖީވް ކަޕޫރު، ރަންދީރު ކަޕޫރާއި، އެ އާއިލާއާ ގާތް މީހުން ކަމުގައިވާ ސައިފް އަލީ ޚާން، ކަރީނާ ކަޕޫރު، އަބީޝެކް ބައްޗަން، އާލިއާ ބަޓް، ޑރ. ޓަރަންގް، އާޔަން މުކަރްޖީ، ޖެއި ރާމް، ރޯހިޓް ދަވަން އަދި ރާހުލް ރަވާއިލްއެވެ.\nރަންބީރު ކަޕޫރު އިސްވެ ޖަނާޒާ ކުރިއަށް ގެންދިޔައިރު، ލޮކްޑައުންގެ ސަބަބުން ރިޝީގެ އަންހެން ދަރިފުޅު ރިއްދިމާ ކަޕޫރު ސާހިނީ އަކަށް ޖަނާޒާއަށް ނާދެވުނެވެ. އޭނާ ހުރީ ނިއުދިއްލީގައި ތާށިވެފައެވެ.\nހިންދީ ފިލްމީ ދުނިޔެއާއި، ހޮލީވުޑް އެތައް ފިލްމެއް ކުޅެފައިވާ، އިންޑިއާ ދުށް ވަރަށް ތަފާތު އެއް ތަރިކަމަށްވާ އިރްފާން ޚާން މުމްބާއީގެ ކޮކިލަބެން ދިރުބާއި އަމްބާނީ ހޮސްޕިޓަލްގައި އެޑްމިޓްކުރެވުނީ މި އޭޕްރީލްމަހުގެ 28 ވަނަ ދުވަހުއެވެ. އޭނާ ކޮލޯން ކެންސަރަށް ފަރުވާ ހޯދަމުންދާތާވެސް އެތައް ދުވަހެއް ވެއްޖެއެވެ.\nއިރްފާން ޚާންއަށް ހޮސްޕިޓަލުގެ އައިސީޔޫގައި ފަރުވާ ދެމުން ގެންދަނިކޮށް މަރުވެފައިވަނީ އިއްޔެއެވެ. މަރުވިއިރު އުމުރަކީ 53 އަހަރެވެ.\nއިރްފާން ޚާން އިއްޔެ މަރުވީ، އޭނާގެ މަންމަ ޖައިޕޫރުގައި މަރުވިތާ ހަތަރުވަނައަށް ވީދުވަހުއެވެ.\nއިރްފާން ޚާންގެ އަނބިމީހާއަކީ ހިންދޫ ބްރަހްމިންއެކެވެ. އެދެމަފިރިންގެ ދެ ފިރިހެންކުދިން ތިބެއެވެ. އެއީ، އަޔާން ޚާން އަދި ބާބިލް ޚާންއެވެ.\nއިރްފާން ޚާންއަށް ކެންސަރު ޖެހިފައިވާކަން އޭނާ ހާމަކުރީ 2018 ވަނަ އަހަރުއެވެ. އޭގެފަހުން މިދިޔަ އަހަރުގެ ތެރޭގައި އޭނާ ބޭރު ގައުމުތަކުން އެތައް ފަރުވާއެއް ހޯދާފައި ވެއެވެ\nއިރްފާން ޚާން ވަރަށް ކުޑައިރު ފިލްމީ ދާއިރާއަށް ނުކުމެފައިވާއިރު، އޭނާވަނީ ހޮލީވުޑްގެ މަޝްހޫރު ފިލްމުތައްވެސް ކުޅެފައެވެ. އެގޮތުން، ފާހަގަކޮށްލެވޭ ފިލްމުތަކުގެ ތެރޭގައި "ސްލަމްޑޯގް މިލިއަނަރ"، "ޖުރަސިކް ވޯރލްޑް"، "ދި އެމޭޒިންގ ސްޕައިޑަރމޭން" އަދި "ލައިފް އޮފް ޕައި" ފާހަގަ ކޮށްލެވެއެވެ.\nއޭނާއަށް ފިލްމީ ދުނިޔޭގެ އެންމެމަތީ ފަންތީގެ އެތައް އެވޯޑެއް ލިބިފައި ވެއެވެ.\nއިރްފާން ޚާން މަރުވުމާ ގުޅިގެން ހިތާމަފާޅުކުރި ފަރާތްތަކުގެ ބޮލީވުޑްގެ އިތުރުން ހޮލީވުޑްގެ މަޝްހޫރު އެތައް ތަރިންވެސް ހިމެނެއެވެ. އަދި އިންޑިއާގެ ބޮޑުވަޒީރު ނަރެންދުރަ މޯދީވެސް ހިތާމަފާޅުކުރައްވައި ޓްވީޓް ކުރައްވާފައި ވެއެވެ.


School Guide: Interval ah gendhaanee koachcheh? | Mihaaru\nސްކޫލް ގައިޑް: އިންޓަވަލަށް ގެންދާނީ ކޮން އެއްޗެއް؟\n02 ޑިސެމްބަރ 2018 - 08:362comments\nދަރިފުޅު ސްކޫލަށް ގެންދާނެ ރީތި ލަންޗް ބޮކްސްއެއް ފެނިއްޖެ ހެއްޔެވެ؟ އެހެންވިއްޔާ މަސައްކަތުގެ އެއް ބައި ތިޔަ ފުރިހަމަވީ އެވެ. ދެން އޮތީ އެއަށް ލާނީ ކޮން ކަހަލަ ކާއެއްޗެއްސެއްކަން ނިންމުމެވެ.\nސްކޫލް އާ އަހަރެއް ފެށޭ ކޮންމެ ވަގުތަކީ ކުދިން ދުޅަހެޔޮ ދިރިއުޅުމަކާ ގާތަށް ގެންދަން ލިބޭ އިތުރު ފުރުސަތަކަށް ހެދިދާނެ އެވެ. އިންޓަވަލް ތައްޔާރުކުރުމުގައި އެ މަގަށް ވިސްނުން ބަހައްޓައިގެންނެވެ.\nކުޑަކުދިންގެ ޑޮކްޓަރު ޒުމްރާ ލަތީފް ލަފާދެއްވާ ގޮތުގައި ސިކުނޑީގެ މަސައްކަތްތައް ކުރިއަށް ގެންދަން ކާނާ އިން ހަކަތަ ބޭނުންވާ އިރު، ހަށިގަނޑަށް އެތެރެވަނީ ކޮން ކަހަލަ ކާނާއެއްތޯ ވިސްނުން ވެސް ވަރަށް މުހިއްމެވެ. އެހެންކަމުން ޑޮކްޓަރުގެ އިރުޝާދަކީ ސްކޫލުގައި އުޅޭ ވަގުތުތަކުގައި ވެސް ދުޅަހެޔޮ ކާބޯތަކެތި ބޭނުންކުރުމެވެ.\n"އުފާވެރި، ދުޅަހެޔޮ ދިރިއުޅުމެއްގެ ހައްގު ކޮންމެ ކުއްޖަކަށް ވެސް ލިބިދޭން ޖެހޭ. އެކަމަށްޓަކައި، ބެލެންސްޑް އަދި ފައިދާހުރި ކާނާ ވަރަށް މުހިއްމު،" ޑޮކްޓަރު ފާހަގަކުރެއްވި އެވެ.\n"އަދި އެކަން ރަނގަޅަށް ދެމެހެއްޓޭނީ ސްކޫލް ގަޑިތަކުގައި ބޭނުންކުރާ ކާބޯތަކެއްޗަކީ ވެސް ދުޅަހެޔޮ އެއްޗެއްސަށް ވެގެން."\nކުދިންގެ އިންޓަވަލް ތައްޔާރުކުރުމުގައި ބެލެނިވެރިން ވިސްނުން މުހިއްމު ކަންތައްތަކެއް ހުރިކަން ޑރ. ޒުމްރާ ފާހަގަކުރައްވަ އެވެ. ތިރީގައި މި ވަނީ އެކަމާ ގުޅޭ ގޮތުން އޭނާ ދެއްވާ ބައެއް އިރުޝާދުތަކެވެ.\n1. ޕްރޮސެސްޑް އެއްގަމުމަސް، މެޓާ، ޖޫސް ޕެކެޓް އަދި ލޮނު، ފެޓް އަދި ހަކުރު ގިނަ ކާނާ ނުދިނުން\n2. ލުއި ކާނާގެ ގޮތުގައި މޭވާ ދިނުން (މިސާލު: ދޮންކެޔޮ އަދި އާފަލު)\n3. މައިގަނޑު ކެއުމަށް:\n- ސޭންޑްވިޗް (ކަނޑު މަސް، ކުކުޅު އަދި ބިސް، އެވަކާޑޯ، ކިއުކަމްބާ އަދި ލެޓިއުސް ފަދަ ތަރުކާރީއާ އެކު)\n- ތަރުކާރީ ޑިޝްއެއް ނުވަތަ ސެލެޑަކާ އެކު މަސް، ކުކުޅު ނުވަތަ ލެންޓިލް ޑިޝްއެއް އަދި ބަތް. ބަތުގެ ބަދަލުގައި ރޮށި، އަލުވި، އަދި ކައްޓަލަ ވެސް ދެވިދާނެ\n- ގޭގައި ތައްޔާރުކުރާ ސްޕެގެޓީ/ ޕާސްޓާ\n"މައިގަނޑު ކޮންމެ ކެއުމެއް ވެސް ހުންނަން ވާނީ، ކާބޯހައިޑްރޭޓްސް، ޕްރޮޓީންސް، ފައިބާ އަދި އެކަށީގެންވާ މިންވަރަކަށް ފެޓްސް ހިމެނޭ ގޮތަށް، ބެލެންސްކޮށް. އަދި ފެން ބޯން ކުދިންނަށް ހިތްވަރު ދިނުން ވެސް މުހިއްމު،" ޑރ. ޒުމްރާ ވިދާޅުވި އެވެ.\nފައިދާ ހުރި ކާނާގެ އިތުރުން، ދުޅަހެޔޮ ދިރިއުޅުމަކަށްޓަކައި، ސްކޫލް މާހައުލުގައި ވެސް ހެލިފެލިވެ އުޅެން ޖެހޭކަން ޑރ. ޒުމްރާ ފާހަގަކުރައްވަ އެވެ. އެގޮތުން އޭނާގެ ނަސޭހަތަކީ ގަވާއިދުން ކުރިއަށް ގެންދާ ކުޅިވަރު ހަރަކާތެއްގައި ބައިވެރިވާން ދަރިވަރުންނަށް ފުރުސަތު ހޯދައިދީ ހިތްވަރުދިނުމެވެ.\nއިތުރު ލިޔުންތައް ސްކޫލް ބެލެނިވެރިން ކިޔަވާކުދިން ދިރާސީ އާ އަހަރު ސްކޫލް ގައިޑް 2019\nސްކޫލް ގައިޑް: ސެލޯފޭން ދޫކޮށްލަމާ!\nސްކޫލް ގައިޑް: މި ތިން ކަމަށް ފަރުވާ ބަހައްޓާ!\n"ސްކޫލަށް ފޮނުވާ، ރައްކާތެރިކަން ޔަގީންކޮށްދޭނަން"


އާމިނަތު ސުޒާނާ | Dhiislam | Dhiislam\nބޭނުންވާނޭ ތަކެތި: ½ ކިލޯ ރޯމަސް (ކިއުބުކޮށް ކޮށާފަ) ½ މޭޒުމަތީ ސަމްސަލުގެ އަޖިނަމޮޓޯ 1 ބިސް (ގިރާފަ)2މޭޒުމަތީ ސަމްސަލުގެ ޒުވާރި ފުށް2މޭޒުމަތީ ސަމްސަލުގެ ލުނބޯ ...\nއާމިނަތު ސުޒާނާ ޑިސެމްބަރ 28, 2018 0\nބޭނުންވާނެ ތަކެތި: 1 ޕެކެޓް ޕާސްތާ 8 ޗިކަން ސޮސެޖް (ކައްޗަށް ހުންނަ ގޮތަށް ކޮށާފަ)3ޖޯޑު ޓޮމާޓޯ ޕޭސްޓް 1 ގިތެޔޮ މިރުސް 1 ފިޔާ3ސައިސަމުސާގެ ...\nއާމިނަތު ސުޒާނާ ޑިސެމްބަރ 7, 2018 1\nބަނާނާ ބެރީ ސްމޫތީ\nތިރީގައި އެވަނީ އެންމެ މީހަކަށް ތައްޔާރުކުރަން ބޭނުންވާ މިންވަރަށެވެ. ބޭނުންވާނެ ތަކެތި: 1 ޖޯޑު (ފްރެޝް މިލްކް) 1 ބޮޑު ދޮންކެޔޮ (ފިނިކޮށްފައި) ބޮޑެތިކޮށް ކޮށާފަ3ބޮޑު ސްޓޯބެރީ (ފިނިކޮށްފައި) ...\nއާމިނަތު ސުޒާނާ ސެޕްޓެމްބަރ 22, 2017 1\nސްޕައިސީ އިންޑިއަން ޗިކަން ވިތް ގްރީން މަސާލާ\nބޭނުންވާނެ ތަކެތި:7ފެހިކުލައިގެ ތޮޅިމިރުސް (ރޯމިރުސް) 1 މޭޒުމަތީ ސަމުސަލުގެ ދިރި 1 މޭޒުމަތީ ސަމުސަލުގެ އިނގުރު 1 މޭޒުމަތީ ސަމުސަލުގެ ލޮނުމެދު 1 މޭޒުމަތީ ސަމުސަލުގެ ލޮނު 1 ...\nއާމިނަތު ސުޒާނާ ސެޕްޓެމްބަރ 8, 2017 0\nމިއީ 8 މީހުންނަށް ވާވަރަށް ހިމަނާފައިވާ ރެސިޕީއެއް ތައްޔާރުކުރުމަށް ހޭދަވާނެ ކަމަށް ލަފާކުރެވެނީ ގިނަވެގެން 40 މިނެޓް ބޭނުންވާނެ ތަކެތި:2ސައިސަމުސާގެ ކައްކާތެޔޮ2ފިޔާ ކުދިކޮށް ކޮށާފަ2...\nއާމިނަތު ސުޒާނާ އޯގަސްޓް 18, 2017 0\nސިމްޕްލް ވެޖީ ލަންޗް\nބޭނުންވާ ތަކެތި: 1 ދަޅު ތަރުކާރީ (ދަޅުގައި ބަންދުކުރި) 1 ފިޔާ (ބޮޑު) 1 ދަޅު މަސް (ޗަންކްސް އިން އޮއިލް) 1 ދަޅު ޓޮމާޓޯ ޕޭސްޓް ހިކަނދިފަތް ލޮނު 1 ...\nއާމިނަތު ސުޒާނާ އޯގަސްޓް 11, 2017 1\nބޭނުންވާނެތަކެތި: 1 ޖޯޑު އަލަނާސި ޖޫސް ½ ޖޯޑު ބަންދުކުރި ބްރައުންޝުގަރ 3/1 ޖޯޑް ލައިޓް ސޯއި ސޯސް (ސޯޔާސޯސް) 900 ގ ބޯންލެސް ޗިކަން (ޗިކަން ބްރެސްޓް) ސްކިވަރސް (ބާބަކިއު ...\nއާމިނަތު ސުޒާނާ ޖެނުއަރީ 4, 2015 0\nބަނާނާ އިން ކެރެމަލް ސޯސް\nބޭނުންވާނެ ތަކެތި: ½ ޖޯޑު ބަޓަރު 1 ޖޯޑު ހަކުރު (ހިނމުންކޮށްފައި) 1 ¼ ޖޯޑު ހެވީ ކްރީމް / ފުލް ކްރީމް މިލްކް4ދޮންކެޔޮ (ފޮތިކޮށް ކޮށާފަ) ތައްޔާރު ...\nއާމިނަތު ސުޒާނާ ޖެނުއަރީ 3, 2015 0\nސައުދީގެ އެންމެބޮޑު އެއަރލައިންގެ ފްލައިޓްތަކުގައި ދެޖިންސް މަސްހުނިނުވާ ގޮތަށް ހަދަނީ\nސައުދީ ޢަރަބިޔާ ގެ ޤައުމީ އެއަރލައިން، ސައުދިއާ ގެ ފްލައިޓްތަކުގައި ދަތުރުކުރާއިރު، ދެޖިންސް ގެ މީހުން މަސްހުނި ނުވާގޮތަށް ދަތުރު ކުރެވޭނެ އިންތިޒާމު ހަމަޖެއްސުމަށް ނިންމައިިފިއެވެ. މި ގޮތަށް ނިންމާފައިވަނީ، ދަތުރުކުރާ ...\nއާމިނަތު ސުޒާނާ ޖެނުއަރީ 1, 2015 0\nކްރީމީ ރައިސް ޕުޑިން\nބޭނުންވާނެ ތަކެތި: 1 ½ ޖޯޑު ކައްކާފަ ހުރި ހުދުހަނޑޫ (ވައިޓްރައިސް)2ޖޯޑު ރޯކިރު (ފުލް ކްރީމް) ވަކިވަކިން ދެ ޖޯޑެއްގައި 3/1 ޖޯޑު ހަކުރު 4/1 ސައިސަމުސާ ލޮނު ...\nއާމިނަތު ސުޒާނާ ޑިސެމްބަރ 31, 2014 0\nއެއާއޭޝިއާގެ ފްލައިޓް ހޯދުމުގެ މަސައްކަތް އަދިވެސް ދަނީ ކުރިއަށް\nއިންޑޮނޭޝިއާ އިން ފުރައިގެން ސިންގަޕޯރ އަށް ދަތުރުކުރަމުން ދަނިކޮށް އެއަރ ޓްރެފިކް ކޮންޓްރޯލަރ ގުޅުން ކެނޑިފައިވާ QZ8501 ފްލައިޓް ހޯދުމުގެ މަސައްކަތް އަދިވެސް ދަނީ ކުރިއަށެވެ. 162 މީހުންނާއެކު ދަތުރުކުރަމުން ދިޔަ ...\nއާމިނަތު ސުޒާނާ ޑިސެމްބަރ 28, 2014 0\nވާހަކަ: ބައްޕާ! އަހަންނަށް 10 ރުފިޔާ ލިބިދާނެތަ؟\nވަރަށްބުރަކޮށް މަސައްކަތްކުރާ މީހަކު ދުވަހުގެ މަސައްކަތްތައް ނިންމާލުމަށްފަހު އޭނާގެ ގެއަށް އައިވަގުތެވެ. އޭނާގެ ހުރީ ވަރަށްބޮޑަށް ވަރުބެލިވެސް ވެފައެވެ. އެނާގެ ފަސް އަހަރުގެ ފިރިހެންދަރި ގޭގެ ދޮރުމަތީ މަޑުކޮށްލައިގެން ހުރީ ބައްޕަގެ ...\nއާމިނަތު ސުޒާނާ ޑިސެމްބަރ 28, 2014 1\nސެލްފީއެއް ނަގަން އުޅެނިކޮށް ރޭލެއްގައި ޖެހި 15 އަހަރުގެ ކުއްޖަކު މަރުވެއްޖެ\nއިންޑިޔާގެ ކެރެލާގައި އެޑްވިން ނަމަކަށް ކިޔާ 15 އަހަރުގެ ކުއްޖަކު ސެލްފީއެއް ނަގަން އުޅުމުގެ ތެރޭގައި ރޭލެއްގައި ޖެހި މިހަފްތާގެ ބުދަ ދުވަހު މަރުވެފައިވާކަމަށް މީޑިއާ ރިޕޯޓްތައް ބުނެއެވެ. ބާރު ދުވެލިގައި ...\nއާމިނަތު ސުޒާނާ މެއި 23, 2014 0\nދުނިޔޭގެ ނަން މަޝްހޫރު ޝޭމްޕޫ އުފައްދާ ބޮޑެތި ކުންފުނިތަކުން ބުރުގާ އަޅާ ފަރާތްތަކަށް ޚާއްޞަކޮށްގެން ޝޭމްޕޫ އުފައްދަމުން ދާކަމުގައި "ދި ސްޓްރީޓް ޖާރނަލް" ގައި ރިޕޯޓްކޮށްފިއެވެ. ތަފާތު ގިނަ ވައްތަރުގެ ކޮސްމެޓިކްސް ...\nއާމިނަތު ސުޒާނާ މެއި 21, 2014 0


Anhen running mate akah ehbasvaan undhagoovaane: Adhaalath Party\nއަންހެން ރަނިންމޭޓަކަށް އެއްބަސްވާން އުނދަގޫވާނެ: އަދާލަތު\nއަދާލަތު ޕާޓީއިން ބޭއްވި ނޫސްވެރިންގެ ބައްދަލުވުމުގައި އަދާލަތު ޕާޓީގެ ނާއިބު ރައީސް އަލީ ޒާހިރު ވާހަކަ ދައްކަވަނީ -- އަވަސް ފޮޓޯ | އަހުމަދު ނާއިމް\nގުޅިފައިވާ ޕާޓީތަކުން ނެރޭ ރަނިންމޭޓަކީ އަންހެން ބޭފުޅަކަށްވާނަމަ އެކަމާ އެއްބަސްވާން އުނދަގޫވާނެ ކަމަށް އަދާލަތު ޕާޓީއިން މިރޭ ބުނެފި އެވެ.\nއަދާލަތު ޕާޓީގެ އޮފީހުގައި އިދިކޮޅު ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހު، އިބޫއާއެކު މިރޭ ބޭއްވި ބައްދަލުވުމަށްފަހު ނޫސްވެރިންނާ ބައްދަލު ކުރައްވައި އަދާލަތު ޕާޓީގެ ނައިބު ރައީސް އަލީ ޒާހިރު ވިދާޅުވީ، އަންހެން ބޭފުޅަކު އިސްލާމީ ގައުމެއްގެ ވެރިޔަކަށް ގެނައުމަކީ ރަނގަޅު ކަމެއް ނޫން ކަމަށް ގިނަ އިލްމްވެރިން އެ ޕާޓީއަށް ލަފާ އަރުވާފައިވާ ކަމަށެވެ.\nއަލީ ޒާހިރު ވިދާޅުވީ، ޖުމްހޫރީ ޕާޓީން ރަނިންމޭޓަކު ކަނޑައެޅުމަށް ނަމެއް ފޮނުވުމުން އެ ޕާޓީން އެ ނަމަކާމެދު ދެކޭ ގޮތް ހާމަ ކުރައްވާނެ ކަމަށާއި ނަމެއް ނުފޮނުވަނީސް ރަނިންމޭޓެއްގެ ކިބައިގައި ހުންނަން ޖެހޭނެ ޝަރުތުތައް ބަޔާން ކުރަން ބޭނުންނުވާ ކަމަށެވެ.\n"އަންހެން ބޭފުޅަކު ރަނިންމޭޓެއްގެ ގޮތުގައި ބަލައިގަންނަން އަޅުގަނޑުމެންނަށް އުނދަގޫވާނެ، އެކަމަކު އަޅުގަނޑުމެން ނިންމާނެ ގޮތެއް ނިންމާނީ މަޝްވަރާ މަޖިލީހުން، އެއީ އަޅުގަނޑުމެންގެ މަޝްވަރާ މަޖިލީހުން އަޅުގަނޑުމެންނަށް ހުއްދަ ދީފައިވަނީ ޖޭޕީގެ ރަނިންމޭޓަކަށް ވެސް އަޅުގަނޑުމެން ޕާޓީއަށް އެއްބަސްވެވޭ ނަމަކަށް އެއްބަސްވުމަށް، އެއީ ކެންޑިޑޭޓަށް ވެސް އޮތް ޝަރުތު،" އަލީ ޒާހިރު ވިދާޅުވި އެވެ.\nއަދާލަތު ޕާޓީގެ އޮފީހުގައި އިބޫ - އަހުމަދު ނާއިމް | އަވަސް\nރަނިންމޭޓަކަށް އަންނާނީ އެންމެން އެއްބަސްވާ ނަމެއް: އިބޫ\nރަނިންމޭޓަކާ ގުޅިގެން އިބޫ ވިދާޅުވީ، ޖުމްހޫރީ ޕާޓީން ރަނިންމޭޓެއްގެ ގޮތުގައި ފާސްކުރާނީ ހުރިހާ ޕާޓީތަކަކަށް ވެސް ގަބޫލު ކުރެވޭ ފަދަ ނަމެއް ކަމަށް އުއްމީދު ކުރައްވާ ކަމަށެވެ. ބޭރުގައި ކިތަންމެ ވާހަކަތަކެއް ދެކުވުނަސް ފަރުދާގެ ފަހަތުގައި ވަރަށް ގިނަ ވާހަކަަތަކެއް ދެކެވެމުންދާ ކަމަށެވެ. އެގޮތުން ރަނިންމޭޓެއް ހާމަވެގެންދާއިރު ވެސް އޮންނާނީ އެންމެންނަށް އެއްބަސްވެވޭ ގަބޫލުކުރެވޭ ނަމެއް ކަމަށް އިބޫ ވިދާޅުވި އެވެ.\nނަމަވެސް އެއްބަސްވެވޭ ނުވަތަ ގަބޫލު ކުރެވޭ ރަނިންމޭޓެއްގެ ސިފަތަކެއް ތަކުރާރުކޮށް ސުވާލުކުރުމުން ވެސް އިބޫ ވިދާޅެއް ނުވި އެވެ. ވިދާޅުވީ، އެއްބަސް ނުވެވޭ ކެންޑިޑޭޓެއް ވެސް ހުރެދާނެ ކަމަށާއި ނަމަވެސް އެ ހާލަތު އަންނާނެ ކަމަށް ގަބޫލު ނުކުރައްވާ ކަމަށެވެ.\n"ނަންތައް އައީމަ އަޅުގަނޑުމެންނަށް އެނގޭނީ،" އިބޫ ވިދާޅުވި އެވެ.\nއަންހެން ރަނިންމޭޓަކާމެދު އެމްޑީޕީއިން އަދި ވަކި ގޮތެއް ނުނިންމާ ކަމަށް ވެސް އިބޫ ވިދާޅުވި އެވެ.\nއިބޫ ވިދާޅުވީ، ރަނިންމޭޓެއްގެ ރަސްމީ ނަމެއް އަދި އައިސްފައިނުވާ ކަމަށާއި އަދި ދެކެވެމުން ދަނީ ވާހަކަތަކެއް ކަމަށެވެ. ޖުމްހޫރީ ޕާޓީގެ ތެރެއިން ކޮންމެ ނަމެއް އައި ނަމަވެސް އެ ނަމަކީ ހުރިހާ ޕާޓީތަކުން އެއްބަސްވެވޭ ނަމަކަށް ވާނެ ކަމަށް ވަރަށް ބޮޑަށް ގަބޫލު ކުރައްވާ ކަމަށް އިބޫ ތަކުރާރުކޮށް ވިދާޅުވި އެވެ.\nއިދިކޮޅު ޕާޓީތަކުން ރަނިންމޭޓެއް އިހްތިޔާރުކުރުމުގެ ބާރު ޖުމްހޫރީ ޕާޓީއަށް ދޫކޮށްލާފައިވާ އެ ޕާޓީން ގާސިމް އިބްރާހިމްގެ ހަގު އަނބިކަނބަލުން އައިޝަތު ނަހުލާ، އައިޝާ ރަނިންމޭޓެއްގެ ގޮތުގައި ނެރެން މަސައްކަތް ކުރާ އަޑުތަކާއެކު ބަހުސް ވަނީ ބޮޑުވެފަ އެވެ. ނައިބު ރައީސްއަކީ ރައީސް ނެތް ހާލަތެއްގައި ގައުމުގެ ވެރިޔާއަށް ވާނެއިރު އަންހެން ބޭފުޅަކަށް އެ މަގާމު ދިނުމާމެދު ބައެއް އިލްމްވެރިން ވަނީ ދެބަސްވެފަ އެވެ.\nއައިޝާގެ އިތުރުން ވެސް ރަނިންމޭޓެއްގެ ގޮތުގައި ގިނަ ނަންތަކެއް ޕާޓީން ތެރެއިން ދަނީ އަންނަމުންނެވެ. އެގޮތުން މަޖިލިސް މެންބަރުން ކަމަށްވާ އަލީ ހުސެއިނާއި ފައިސަލް ނަސީމްގެ އިތުރުން ޕާޓީގެ ޑެޕިއުޓީ ލީޑަރުން ކަމަށްވާ އަބްދުﷲ އަމީނާއި ހުސެއިން ރަޝީދު ހަސަންގެ ނަން ވެސް ވަނީ ކުރިއަށް އައިސްފަ އެވެ. އެ ޕާޓީން ބުނެފައިވާ ގޮތުން ރަނިންމޭޓެއް މި މަހުގެ 10 ވަނަ ދުވަހު ފާސްކުރާނެ އެވެ.\nއިބޫ ވިދާޅުވީ، ޖުމްހޫރީ ޕާޓީން ރަނިންމޭޓެއް ދެއްކުމުން އިދިކޮޅު ޕާޓީތަކުގެ ރިޔާސީ ކެމްޕެއިން ރަސްމީކޮށް ފަށައިގަންނާނެ ކަމަށެވެ. ކެމްޕެއިން ދަތުރުތަކާއި އެއްވުންތައް ބާއްވަން ފަށާނެ ކަމަށެވެ.\nރައީސް އިބްރާހިމް މުހައްމަދު ސޯލިހު އަދާލަތު ޕާޓީ އިދިކޮޅު ފަރާތްތައް


Ibthihal's Death | Mihaaru\nއިބްތިހާލްގެ މަރު: ހުކުމް އަންނަ މަހަށް ފަސްކޮށްފި\nވ. ރަކީދޫގައި އަނިިޔާކޮށް، މަރައިލި މުހައްމަދު އިބްތިހާލްގެ މަރުގެ މައްސަލައިގައި އޭނާގެ މަންމަ އާފިޔާ މުހައްމަދުގެ މައްޗަށް ކުރާ ދައުވާގައި ދައުލަތުން ހުށަހެޅި ހެކިން ގެންނަން އެންމެ ފަހު ފުރުސަތު ދޭން ނިންމައި، އެ މައްސަލައިގެ ހުކުމް އިއްވުން އަންނަ މަހަށް ފަސްކޮށްފި އެވެ.\nވ. ރަކީދޫގައި އަނިޔާކޮށް މަރާލި މުހައްމަދު އިބްތިހާލްގެ އެންމެ ފަހު ދުވަސްކޮޅު އޭނާގެ އެންމެ ގާތް އަވަށްޓެރިޔާ ކްރިމިނަލް ކޯޓުގައި މިއަދު ސިފަކޮށްދީފި އެވެ.\nއިބްތިހާލްގެ މަރު: މިއަދު ހެކިބަސް ނެގޭ ގޮތެއް ނުވި\nވ. ރަކީދޫގައި އަނިޔާކޮށް، މަރާލި މުހައްމަދު އިބްތިހާލްގެ މަރުގެ މައްސަލާގައި މިއަދުގެ އަޑުއެހުމުގައި ހެކިބަސް ނެގޭ ގޮތް ނުވެ، އެހެން ދުވަހަކަށް ހެކިބަސް ނެގުން ފަސްކޮށްފި އެވެ.\nNovember 06, 2019 3\nރަކީދޫ ސްކޫލަށް ދޭންވީ އިބްތިހާލްގެ ނަން: ނަޝީދު\nވ. ރަކީދޫގައި ސްކޫލެއް ހަދައިފި ނަމަ، އެ ސްކޫލަށް ނަން ދޭން އެކަށީގެންވަނީ އަނިޔާކުރުމުގެ ސަބަބުން މަރުވި އެ ރަށު ކުޑަކުއްޖެއް ކަމަށްވާ މުހައްމަދު އިބްތިހާލްގެ ނަމުން ކަމަށް ރައްޔިތުންގެ މަޖިލިހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nއިބްތިހާލްގެ ގައިގައި ދުވަސްވީ ލަކުނުތައް ވެސް ހުރި\nވ. ރަކީދޫގައި އަނިޔާކޮށް މަރާލި މުހައްމަދު އިބްތިހާލް ހޮސްޕިޓަލަށް ގެންދިޔައިރު އޭނާގެ ހަށިގަނޑުގައި ގިނަ ދުވަސްވީ ލަކުނުތަކެއް ވެސް ފެންނަން ހުރި ކަމަށް ފުލުހަކު ކޯޓުގައި މިއަދު ހެކިބަސް ދީފި އެވެ.\nއާފިޔާގެ ވާހަކަ ބަދަލުވެއްޖެ، ވަކީލެއް ބޭނުމެއް ނޫން\nވ. ރަކީދޫގައި ބޮޑެތި އަނިޔާތަކެއް ދީ، ތިން އަހަރުގެ މުހައްމަދު އިބްތިހާލް މަރާލި މައްސަލާގައި އޭނާގެ މަންމަ އާފިޔާ މުހައްމަދުގެ ވާހަކަ އަނެއްކާވެސް ކޯޓުގައި ބަދަލުވެ، ވަކީލަކާ ނުލައި މައްސަލަ ކުރިއަށް ގެންދަން ބޭނުންވާ ކަމަށް މިއަދު ބުނެފި އެވެ.\nއިބްތިހާލަށް އަނިޔާކުރި ކަމަށް ކުރިން އެއްބަހެއް ނުވަން\nވ. ރަކީދޫގައި އަނިޔާކޮށް މަރާލި މުހައްމަދު އިބްތިހާލަށް އެކި ދުވަސްމަތިން އަނިޔާކުރި ކަމަށް ކުރިން ބުނެފައި ނުވާނެ ކަމަށް އޭނާގެ މަންމަ އާފިޔާ މުހައްމަދު މިއަދު ކްރިމިނަލް ކޯޓުގައި ބުނެފި އެވެ.\nއިބްތިހާލުގެ ހަނދާނުގައި ގުރުއާން މުބާރާތެއް ބާއްވަނީ\nއަނިޔާވެރިކޮށް މަރާލި މުހައްމަދު އިބްތިހާލުގެ ހަނދާނުގައި ގުރްއާން މުބާރާތެއް ބާއްވަން ޗައިލްޑް އެބިއުސް ޕްރިވެންޝަން ސޮސައިޓީ (ކެޕްސް) ން ނިންމައިފި އެވެ.\n"ކުޑަކުދިންގެ ހައްގު ކަށަވަރުކުރަން ބަޖެޓް ދޭނަން"\nއިދިކޮޅު ކޯލިޝަންގެ ވެރިކަމެއްގައި، ކުޑަކުދިންގެ ހައްގުތައް ކަށަވަރު ކުރަން އެކަށީގެންވާ ބަޖެޓް ހޯއްދަވައި ދެއްވާނެ ކަމަށް އެ ކޯލިޝަން ރަނިންމޭޓް ފައިސަލް ނަސީމް މިރޭ ވިދާޅުވެއްޖެ އެވެ.\nދަރިފުޅަށް އަނިޔާކޮށްގެން މަންމަ ހައްޔަރުކޮށްފި\nމާލޭގައި ފަސް އަހަރުގެ ފިރިހެން ކުއްޖަކަށް ބޮޑެތި އަނިޔާތަކެއް ކޮށްގެން އެ ކުއްޖާގެ މަންމަ އިއްޔެ ހައްޔަރުކޮށްފި އެވެ.\nވ. ރަކީދޫގައި، އުމުރުން ތިން އަހަރުގެ މުހައްމަދު އިބްތިހާލަށް އަނިޔާކޮށް މަރާލި މައްސަލާގައި އިހުމާލުގެ ދައުވާ ލިބޭ މީހުންގެ މައްސަލަ ބެލުން ކްރިމިނަލް ކޯޓުގެ ގާޒީ އަހްމަދު ހައިލަމާ ހަވާލުކުރުމުން، އެއީ ހައިލަމްގެ މަސްލަހަތު ހިމެނޭ މައްސަލައެއް ކަމަށް ބުނެ ޕްރޮސިކިއުޓާ ޖެނެރަލް (ޕީޖީ) އޮފީހުން އެކަމާ ދެކޮޅުހަދައިފި އެވެ.\nއާފިޔާ އަތުން މަރުގެ ދިޔަ ހޯދަން މަންމަ ބޭނުމެއް ނުވި\nވ. ރަކީދޫގައި އަނިޔާ ކުރުމުގެ ސަބަބުން މަރުވި، އުމުރުން ތިން އަހަރުގެ މުހައްމަދު އިބްތިހާލްގެ މަރުގެ މައްސަލައިގައި އިބްތިހާލްގެ މަންމަ އާފިޔާ މުހައްމަދުގެ ފަރާތުން މަރުގެ ދިޔަ ހޯދަން ބޭނުން ނުވާ ކަމަށް އާފިޔާގެ މަންމަ ކްރިމިނަލް ކޯޓުގައި މިއަދު ބުނެފި އެވެ.\nއިބްތިހާލްގެ މަރުގެ ޝަރީއަތް މާދަމާ ބާއްވަނީ\nވ. ރަކީދޫގައި ބޮޑެތި އަނިޔާތަކެއްގައި މަރުވި އުމުރުން ތިން އަހަރުގެ މުހައްމަދު އިބްތިހާލްގެ މަރުގެ މައްސަލާގައި އޭނާގެ މަންމަ އާފިޔާ މުހައްމަދުގެ ޝަރީއަތުގެ އަޑުއެހުމެއް މާދަމާ ބާއްވަން ކްރިމިނަލް ކޯޓުން ހަމަޖައްސައިފި އެވެ.\nOctober 23, 2017 51\nއާފިޔާގެ ރުޅިވެރި ވިސްނުން ވަރަށް ބޮޑު: ޑރ. ނާޒް\nވ. ރަކީދޫގައި އަނިޔާކޮށް މަރާލި މުހައްމަދު އިބްތިހާލްގެ މަރުގެ ދައުވާ ލިބޭ އޭނާގެ މަންމަ އާފިޔާ މުހައްމަދަކީ ރުޅިވެރިކަމުގެ އަމަލު ހިންގުމުގެ ވިސްނުން ވަރަށް ބޮޑަށް ހުރި މީހެއް ކަމަށާއި އޭނާ އިބްތިހާލަށް އަނިޔާކުރީ އަމިއްލަ އިހްތިޔާރުގައި ހުރެ ކަމަށް މަޝްހޫރު ނަފްސާނީ އިލްމުވެރިޔާ ޑރ. އައިޝަތު އަލީ ނާޒް ކޯޓުގައި މިއަދު...\nއިބްތިހާލަށް އަނިޔާ ކުރުމުން ކޮމާންޑަރު ފިޔަވަޅެއް ނާޅާ\nވ. ރަކީދޫގައި އަނިޔާކޮށް މަރާލި މުހައްމަދު އިބްތިހާލަށް އަނިޔާ ލިބުނުކަން އެނގޭއިރު ވެސް ވ. އަތޮޅުގެ އޭރުގެ އެކްޓިން ކޮމާންޑަރު އެކަމަށް ފިޔަވަޅު ނާޅައި، އޭނާ އުޅުނީ އަމިއްލަ ކަންކަމުގައި ކަމަށް ދައުލަތުން ކްރިމިނަލް ކޯޓުގައި މިއަދު ބުނެފި އެވެ.\nMarch 08, 2017 2\nއިހުމާލުވި މައްސަލަ ކުރިއަށް ގެންދަން ގޮތެއް ނިންމަނީ\nވ. ރަކީދޫގައި އަނިޔާކޮށް މަރާލި މުހައްމަދު އިބްތިހާލްގެ މަރުގެ މައްސަލާގައި އިހުމާލުގެ ދައުވާލިބޭ ފަސް މީހުންގެ ތެރެއިން ދެ މީހެއްގެ މައްސަލަ ކުރިއަށް ގެންދެވޭނެތޯ ގޮތެއް ނިންމަން ކްރިމިނަލް ކޯޓުން ހަމަޖައްސައިފި އެވެ.\nMarch 02, 2017 9\n"އިބްތިހާލް މަރުވި ސަބަބު ޔަގީންކަމާއެކު ބުނަން ދަތި"\nވ. ރަކީދޫގައި އަނިޔާކޮށް މަރާލި މުހައްމަދު އިބްތިހާލްގެ ޕޯސްޓްމޯޓަމް ހަދާފައި ނެތުމުން އޭނާގެ މަރުގެ އަސްލު ސަބަބު ޔަގީންކަމާ އެކު ދެނެނުގަނެވޭ ކަމަށް އޭނާ ބެއްލެވި ޑޮކްޓަރަކު ކޯޓުގައި މިއަދު ވިިދާޅުވެއްޖެ އެވެ.


Male bodu sarahahdhakun karantu kendijje | Jazeera\tކަރަންޓު ކެނޑުނީ ޓްރާންސްޕޯމަރަށް ޖެހުނު މައްސަލައަކުން: ސްޓެލްކޯ - Jazeera\nކަރަންޓު ކެނޑުނީ ސެންޓްރަލް ހޮޓަލްގައި ހުރި ޓްރާންސްޕޯމަރަށް ޖެހުނު މައްސަލައަކުން: ސްޓެލްކޯ\nއަބްދުﷲ ނަސީރު އިބްރާހިމް4days ago 47 views0\nފައިލް ފޮޓޯ: މީހަރު އޮންލައިިން\nމާލޭގެ ބޮޑު ސަރަހައްދަކުން ކަރަންޓު ކެނޑިފައިވަނީ ކަރަންޓު ކެނޑުނީ ސެންޓްރަލް ހޮޓަލްގައި ހުރި ޓްރާންސްޕޯމަރަށް ޖެހުނު މައްސަލައެއްގެ ސަބަބުންކަމަށް ސްޓޭޓް އިލެކްޓްރިކް ކޮމްޕެނީ (ސްޓެލްކޯ) އިން ބުނެފި އެވެ.\nއެ ކުންފުނިން މީޑިއާތަކަށް ފޮނުވި މެސެޖެއްގައ ބުނީ މާާލޭގެ ބައެއް ސަރަހައްދުތަކުން ކަރަންޓު ކެނޑިފައިވަނީ ސެންޓްރަލް ހޮޓަލުގައި ބަހައްޓާފައިވާ ޓްރާާންސްފޯމަރަކަށް ދިމާވި މައްސަލައަކާއި ގުޅިގެންކަމަށެވެ.\nމިވަގުތު މާލެއަށް ކަރަންޓު ދެމުންދާ ފީޑަރުތަކުގެ ތެރެއިން ހަތަރު ފީޑަރެއް ނިވިފައިވާއިރު، މާލޭގެ ކަރަންޓު ނެޓްވޯކް ސްޓޭބަލްް ކުރުމަށްޓަކައި އިތުރު ދެ ފީޑަރެއް ނިއްވާލަން ވަނީ ޖެހިފައި.\nސްޓެލްކޯ އިން ބުނިގޮތުގައި އިތުރު ދެ ފީޑަރު ނިއްވާލަންޖެހުމުގެ ސަބަބުން ހެންވޭރުގެ ބައެއް ސަރަހައްދުތަކުން ކަރަންޓުގެ ހިދުމަތް ވަނީ ކެނޑިފަކަމަށެވެ. އަދި އަލުން ކަރަންޓުގެ ހިދުމަތް ދިނުމަށްޓަކައި ކުންފުނީގެ މުވައްޒަފުން މަސައްކަތްކުރަމުން އަންނަކަމަށް އެ ކުންފުނިން ބުންޏެވެ.\nމާލެ އިން ކަރަންޓު ކެނޑިފައިވަނީ މިރޭ 8:10 ހާއިރު އެވެ.\nކަރަންޓު ކެނޑުނީ ޓްރާންސްޕޯމަރަށް ޖެހުނު މައްސަލައަކުން: ސްޓެލްކޯ


Dhe raeesun ge medhah vanna meehun thibee sarukaarugai: Shareef\n"ދެ ރައީސުންގެ މެދަށް ވަންނަ މީހުން ތިބީ ސަރުކާރުގައި"\nމަޑުއްވަރީ ދާއިރާގެ މެންބަރު އާދަމް ޝަރީފް އުމަރު\nރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ދެމެދަށް ވަންނަ މީހުން ތިބީ ޕީޕީއެމްގައި ނޫން ކަމަށައި އެ މީހުން ތިބީ ސަރުކާރުގެ ތެރޭގައި ކަމަށް މަޑުއްވަރީ ދާއިރާގެ މެންބަރު އާދަމް ޝަރީފު އުމަރު ވިދާޅުވެއްޖެ އެވެ.\nޕީއެންސީގެ ޕާލިމެންޓަރީ ގްރޫޕް ލީޑަރު، އާދަމް ޝަރީފް މިހެން ވިދާޅުވީ އެމްޑީޕީގެ ކެމްޕެއިން ދަތުރުގެ ތެރޭ ހދ. ނޮޅިވަރަމްގައި ވާހަކަފުޅު ދައްކަވަމުން ދެ ރައީސުންގެ ދެމެދަށް ޕީޕީއެމްއަށް ނުވަދެވޭނެ ކަމަށް ރައީސް މުހައްމަދު ނަޝީދު ވިދާޅުވެ ދެއްކެވި ވާހަކަފުޅަށް ރައްދު ދެއްވަމުންނެވެ. އެ ރަށުގައި ރައީސް ނަޝީދު ވިދާޅުވީ އެމަނިކުފާނާއި ރައީސް ސޯލިހު ދުވަހަކު ވެސް ދުރު ނުކުރެވޭނެ ކަމަށެވެ.\nއެއަށް ރައްދު ދެއްވާ ކުރެއްވި ޓުވީޓެއްގައި ޝަރީފު ވިދާޅުވީ ޕީޕީއެމާއި ޕީއެންސީން ދެ ރައީސުންގެ ދެމެދަށް ވަންނާކަށް ނުޖެހޭ ކަމަށާއި އެކަން ކުރާ މީހުން ތިބީ ވެސް ސަރުކާރުގެ ތެރޭގައި ކަމަށެވެ.\nއަދި ވިދާޅުވީ އިދިކޮޅު ފަރާތްތަކަށް މުހިންމީ ދެ ރައީސުންގެ ޑްރާމާ ބެލުން ނޫން ކަމަށާއި އެއަށްވުރެ ބޮޑަށް ސަރުކާރުން ކައުންސިސލް އިންތިހާބަށް ފޯރުވާ ނުފޫޒު ކުޑަވާނެ ގޮތަކަށް މަސައްކަތް ކުރުން މާ މުހިންމު ކަމަށެވެ.\nރައީސް މުހައްމަދު ނަޝީދު ޕީޕީއެމް ރައީސް އިބްރާހިމް މުހައްމަދު ސޯލިހު + އާދަމް ޝަރީފު އުމަރު ޕީޕަލްސް ނޭޝަނަލް ކޮންގްރެސް - ޕީއެންސީ\nމަސްވެރިން ހާލުގައި ޖެއްސީ އެމްޑީޕީން: އަބްދުއްރަހީމް


Mahuloofaai Akuram Geygai Madukuran Angavaifi\nއެމްއެމްޕީއާރްސީގެ ބޮޑު ޚިޔާނާތާއި ގުޅިގެން ޔޫތު މިނިސްޓަރ އަޙްމަދު މަޙްލޫފާއި ޕްލޭނިން މިނިސްޓްރީގެ ސްޓޭޓް މިނިސްޓަރ އަކްރަމް ކަމާލުއްދީން ގޭގައި މަޑުކުރުމަށް ރައީސުލްޖުމްހޫރިއްޔާގެ އޮފީހުން އަންގައިފިއެވެ.\nރައީސުލްޖުމްހޫރިއްޔާ އޮފީހުގެ ތަރުޖަމާން އިބްރާޙީމް ހޫދު ޕީއެސްއެމް ނިއުސްއަށް މިރޭ މަޢުލޫމާތު ދެއްވަމުން ވިދާޅުވީ އެ ދެބޭފުޅުން ގޭގައި މަޑުކޮށްލައްވަން އެންގީ އެންޓި ކޮރަޕްޝަން ކޮމިޝަން (އޭސީސީން) އެމްއެމްޕީއާރްސީ ޚިޔާނާތާއި ގުޅޭގޮތުން ނެރުނު ރިޕޯޓާއި ގުޅިގެން ކަމަށެވެ. މަޙްލޫފާއި އަކްރަމް ގޭގައި މަޑުކޮށްލަން އެންގީ ބޮޑު ޚިޔާނާތުގެ މައްސަލައިގެ ތަޙްޤީގު ނިމެންދެނެވެ. މަޙްލޫފު ގޭގައި މަޑުކޮށްލަން ބުނެފައިވަނީ މިވަނީ އެމްއެމްޕީއާރުސީގެ ޚިޔާނަތުގެ ފައިސާގައި ޖެހިފައިވާކަން ސާބިތުވެއްޖެނަމަ މަޤާމުން އިސްތިއުފާދެއްވާނެކަމަށް އެމަނިކުފާނު ވިދާޅުވެފައި ވަނިކޮށެވެ.\nއެމްއެމްޕީއާރްސީގެ ޚިޔާނާތާއި ގުޅިގެން އޭސީސީން މިއަދު ޢާއްމުކުރި ރިޕޯޓުގައި ޚިޔާނާތުގެ ފައިސާ އެންމެ ގިނައިން ވަދެފައިވާ އެސްއޯއެފް ޕްރައިވެޓް ލިމިޓެޑްގެ އެކައުންޓުން ޔޫތު މިނިސްޓަރ އަޙްމަދު މަޙްލޫފާއި އަކްރަމް ކަމާލުއްދީނުގެ އެކައުންޓަށް ވަނީ ފައިސާ ޖަމާކޮށްފައެވެ.\nމަޙްލޫފުގެ އެކައުންޓަށް 33،000 ޑޮލަރު (539،700 ރުފިޔާ) ޖަމާކޮށްފައިވާއިރު އަކްރަމް ކަމާލުއްދީނުގެ 30،000 ޑޮލަރު (462،600 ރުފިޔާ) ވަނީ ޖަމާކޮށްފައެވެ.\nއޭސީސީގެ ރިޕޯޓާއި ގުޅިގެން މަޙްލޫފު ވަނީ ބަޔާނެއްވެސް ނެރެފައެވެ. އެ ބަޔާނުގައި އޭނާ ވިދާޅުވެފައި ވަނީ އެމްއެމްޕީއާރުސީން އޭނާގެ އެކައުންޓަށް ފައިސާ ޖަމާކުރުމުގެ މުއާމަލާތް ހިނގާފައިވަނީ މީގެ ފަސް އަހަރު ކުރިން ކަމުން، އެކަމާ ދޭތެރޭ ކުޑަވެސް ފަރުވާލެއް ބެހެއްޓިފައި ނެތް ކަމަށެވެ. އަދި އެމުއާމަލާތަކީ މަހްލޫފްގެ އާއިލާއިން ހިންގާ ފިހާރަ “ދަ ޖިންސް”ގެ ނަމުގައި ފިހާރައެއް ހިންގި ދުވަސްވަރު ނަގުދު ފައިސާ ދީގެން ޑޮލަރު ގަތުމަށް ހިންގާފައިވާ ސައްޙަ ކަރަންސީ އެކްސްޗޭންޖްގެ މުޢާމަލާތެއް ކަމަށްވެސް މިނިސްޓަރ މަޙްލޫފުގެ ބަޔާނުގައިވެއެވެ. ޚިޔާނާތުގެ ފައިސާއާ ގުޅިގެން އަކްރަމް ކަމާލުއްދީނުގެ އެކައުންޓަށް ވަން ފައިސާއާ ގުޅޭ ގޮތުން އެއްވެސް އެއްޗެއް މިހާތަނަށް ވިދާޅެއްނުވެއެވެ.


Riyaasee bahus ge dhauvathu Ibu ves gabool kuravvaifi | Mihaaru\nރިޔާސީ ބަހުސްގެ ދައުވަތު އިބޫ ވެސް ގަބޫލު ކުރައްވައިފި\nއިދިކޮޅު ކެންޑިޑޭޓް އިބްރާހިމް މުހައްމަދު ސޯލިހް: ރިޔާސީ ބަހުސްގެ ދައުވަތު އޭނާ ވަނީ ގަބޫލުކުރައްވާފައި.---ފޮޓޯ: ހުސައިން ވަހީދު/މިހާރު\n22 އޯގަސްޓް 2018 - 14:15\nއަންނަ މަހު 23 ގައި އޮންނަ ރިޔާސީ އިންތިޚާބުގައި ވާދަކުރައްވާ ކެންޑިޑޭޓުންގެ މެދުގައި ބާއްވާ ރިޔާސީ ބަހުސްގެ ދައުވަތު އިދިކޮޅު ކޯލިޝަންގެ ކެންޑިޑޭޓު އިބްރާހިމް މުހައްމަދު ސޯލިހު (އިބޫ) ވެސް ގަބޫލުކުރައްވައިފި އެވެ.\nގައުމީ ޔުނިވަސިޓީ އާއި ޕަބްލިކް ސާވިސް މީޑިއާ (ޕީއެސްއެމް) އިން އިންތިޒާމްކުރާ ބަހުސްގެ ދައުވަތު، އިންތިޚާބުގައި ދެން ވާދަކުރައްވާ، ރައީސް އަބްދުﷲ ޔާމީން ވެސް ވަނީ ގަބޫލުފުޅު ކުރައްވާފަ އެވެ.\nގައުމީ ޔުނިވަސިޓީން ވަނީ އެތަނުގެ ދައުވަތު، ދެ ކެންޑިޑޭޓުން ވެސް ގަބޫލުކުރެއްވުމުން ޝުކުރު އަދާކޮށްފަ އެވެ. އަދި ބަހުސްގެ ތަފްސީލު ވަަރަށް އަވަހަށް އާއްމު ކުރާނެ ކަމަށް އެތަނުން ބުންޏެވެ.\nއަންނަ މަހުގެ ތެރޭގައި ބަހުސް ބާއްވަން ހަމަޖައްސާފައިވީ ނަމަވެސް ތާރީޚެއް އަދި އާއްމެއް ނުކުރެ އެވެ. އެތަނުގެ ވިސްނުމަކީ، މި މަހުގެ ފަހުކޮޅު މެނިފެސްޓޯއާ ގުޅޭ ބަހުސް ބާއްވައި، އަންނަ މަހުގެ ތެރޭގައި ރިޔާސީ ކެންޑިޑޭޓުންގެ ބަހުސް ބޭއްވުމެވެ.\nRiyaasee bahusah Raees Yameen thayyaaru, dhauvathu gaboolu kuravvaifi\nގައުމީ ޔުނިވަސިޓީން، ޕީީއެސްއެމާ ގުޅިގެން ބަހުސް ބާއްވާތީ އިދިކޮޅުގެ ހިތްހަމަނުޖެހުންތައް އެބަހުއްޓެވެ. އަދި އިދިކޮޅު ޕާޓީތަކަށް ފުރުސަތު ނުދީ ހަމައެކަނި ރައީސް ޔާމީން ޕްރޮމޯޓްކުރާ ޕީއެސްއެމުން ބާއްވާ ބަހުސެއް ހަމަހަމަކާމާ އެކު ގެންދާނެ ކަމުގެ ޔަގީންކަން ނެތް ކަމަށް ޕާޓީތަކުން ބުނެ އެވެ. ރިޔާސީ ބަހުސްގައި، ކެންޑިޑޭޓުންނާ ގުޅުން ހުރި މައުލޫމާތާއި ފަސް އަހަރުގެ ދައުރެއްގައި ވެރިކަން ކުރައްވާނެ ގޮތުގެ ތަސައްވަރެއް ރައްޔިތުންނަށް ވިސްނައިދޭ ސުވާލުތައް ހިމެނޭނެ އެވެ. މި ސުވާލުތަކާއި ބަހުސާ ގުޅޭ އެހެން ހުރިހާ ކަމެއް ވެސް ކުރިއަށް ގެންދާނީ ޔުނިވާސިޓީން ކަމަށް އެތަނުން ވަނީ ބުނެފަ އެވެ.\nދިވެހި ގައުމީ ޔުނިވަސިޓީ ރައީސް އިބްރާހިމް މުހައްމަދު ސޯލިހް ރައީސް އަބްދުﷲ ޔާމީން ޕީއެސްއެމް\n30 ކޮމެންޓް, 59 ރިއެކްޝަންސް\nއިބޫއަކީ ސިޔާސީގޮތުން ތަޖުރިބާކާރު ގާބިލުބޭފުޅެއްކަން މާޒީން އެނގޭ ވެރިކަމަށްއަންނާކަށް ދޮގުހަަދައި މީހުންވާވައްދައި ނުފުއްދުނު ވައުދުތަކެއް ބޭނުމެއްނޫން މައްވެރިންނަަށް ފައިސާއެއް ނުދެވުނު ދަނޑުވެރިންނަސް ފައިސާ ނުދެވުނު ކޮންމެ އާއިލާއަކަށް ޑޮކްޓަރެއް ނުދެވުނު ރިސޯޓު ހިއްސާ ނުދެވުނު އަލަތު ކައިވެނީގެ ފްލެޓްނުދެވުނު މީ ގާބިލުކަން ހުރިވަރަކީ ދެން އިލްމުގެ ވާހަކަ ދައްކާލަމާ ދުނިޔޭގެ ހުރިހާ ގައުމާ މޫނުކެނޑިއްޖެ އަލިފުދާލުތަ ރާއްޖެ ތަމްސީލުކޮށްލާކަށް ނުކެރުނު އިލްމީ ބޭފުޅެއްނަމަ ލީޑަރޝިޕް ކޮލިޓީ ދައްކަންޖެހޭ ހުރިހަވާދަވެރިން ތިބީޖަލުގައި އެއަށް ކިޔަނީ ފިނޑިކަން އެއްދުވަހު ވިދާޅުވާނެ ރިޞުވާނު މަރުވެއްޖޭ ޝައްވެސް ނެތޭ ގަޑިއެއްގެއިރު ފަހުން ވިދާޅުވެއްޖެ އަދި މަރެއްނުވެޔޭ ތިމަންނާއަކީ މަރުސާބިތުކުރާމީހާ އެއްނޫނޭ މީ ވެސް އިލްމުވެރިކަމުގެ ބައެއްތޯ ހަމަ ބުނެލީ އަދި އިތުރު އެތައްކަންކަމެއް އެބަހުރި މީ ކުޑަމިންވަރެއް\nބަހުސެއްގެ ބޭނުމަކީ މައޫލޫމާތު އެނގިގެން ވޯޓުލުން. ވޭތުވެދިޔަ5އަހަރު ވެރިކަން ކުރި ގޮތް ލޮލުން ބަލަން ތިބި ރައްޔިތުންނަށް މައުލޫމާތު އެނގޭ. ދޮގު ތަކެއް އަޑުއަހާކަށް ބޭނުމެއް ނުވޭ\nޖެހޭނީ ބައިވެރި ވާން. ފޫ ކަހަކަހާފަވެސް އެއްބަސްވުން ނޫން ގޮތެއް ނުފެނެއްނު. އަނެއްކާ ހޭ ނެތިގެން ނުވެއްޓޭތި.\nމަ ހިތައްއަރާ އިބޫ ކިޔާނީ ކީކޭ ބަާ އޭ\nޑިމޮކްރެޓިކ އުސޫލުން ވާދަވެރި ޕްރައިމަރީއަކުން ހޮވިނަމަ ރޮއިހޭރޭކަށް ނުޖެހޭނެ. އެއްކޮޅުގައި , އެމެރިކާއިން ޕަބްލިކް ޕޮލިސީ އިން , ޕޯސްޓްގްރެޖްއޭޓެއް. ވެދުން.\nކޮއިފުޅާ މިއީ ވަކި ޗެނަލަކުން ބާއްވާ އެއްޗެއް ނޫނޭ. އަރޓިކަލް ކިޔާބަލަ. ރާއްޖެޓީވީންވެސް އަދި އިންޑިޔާގެ އެންޑީ ޓީވީއިންވެސް ކުރެވޭނީ "ލައިވް"\nއިބޫ ތި ދައުވަތު ގަބޫލު ނުކޮށްގެން މަލާމާތްކުރި މީހުން ކޮބައިހެއްޔެވެ. ސުވާލުތައް ކުރިން އަތައް ނަރާނެތީ ރާއްޖެޓީވީގެ ބަހުސްގައި ރައީސް ޔާމީން ބައިވެރިނުވާން ބަހަނާ ދެއްކީމާ ބުނަނީ ކީކޭބާވައެވެ. ހަމަ އެބުނާ ގަޓްބޮޑުކަމުން ބާވައެވެ.\nލެވަލް ވަން ގެ ބަހުސާބެހޭގޮތުން އެއްޗެއް ބުނާކަށްނޭގެ! އެކަ މަކު ލެވަލް ދޭއްގެ ބަހުސުގައި އަންޑަރ ގުރެޖުއޭޓް ސެޓްފިކެޓް ހޯދުމަށް އެހެންމީހުންލައްވާ އެސައިންމަންޓްތައް ހެއްދިކަން, ޑޮކްޓަރ އޮފް ފިލޯސަފީ ހަދައިގެން ހުރިފަރާތާ ޖެހުނީމާ ވަރަށް ރީތިކޮށް ހާމަވެގެން ދާނެ! މީ ވަރަށް ވާހަކަ!\nލޮލް. ރީންދޫ ކުދިންބުނިބަހެއް އެންމެ ފަހުން އިބޫ ވެސް ނޭހި.\nމީހަކު ފަޟީޙަތްވެ ލަދުބޮލަށްޢަރާތަން މިހާރުވެސް ފެންނަކަހަލަ. އެހެންވެ ޕާޓީކުދިން އެ އާދޭސްކުރަނީ ބައިވެރި ނުވާށޭ ބައިވެރި ނުވާށޭ ކިޔައިގެން. އެކަމަކުވެސް ކީއްކުރާނީ... މިފަހަރު މިއޮތީ މަލިކުމީހުންގެ ލަވަޔަށްވެފަ. ބައިވެރިވެގެންވެސް ވާކަށްނެތް. ބައިވެރިނުވެވެސް ވާކަށްނެތް. ބޮލާފޮށާ އެޅޭތަން ފެންނާނެ ބަލަން ކެރުނު ބަޔަކަށް.\nޔާނު ރާއްޖެ ޓީވީގެ ބަހުސްގަ ބައިވެރިނުވަން ނިންމީ ތިޔަބުނާ ބޮލާފޮށާއެޅިދާނެތީކަމަށްވެދާނެ.


Jinsee goanaage thuhumathaa gulhigen Majilis ah kulli massala eh | Mihaaru\nޖިންސީ ގޯނާގެ ތުހުމަތާ ގުޅިގެން މަޖިލީހަށް ކުއްލި މައްސަލައެއް\n29 ޖޫން 2020 - 09:45 26 comments\nހުޅުމާލޭގެ ފަޅުގައި އަޅާފައި އޮތް ސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި ކަމަށް ތުހުމަތު ކުރެވޭ މައްސަލައާ ގުޅިގެން ރައްޔިތުންގެ މަޖިލީހުގެ މިއަދުގެ ޖަލްސާ އަށް ކުއްލި މައްސަލައެއް ހުށަހަޅައި ބަހުސް ފަށައިފި އެވެ.\nޖިންސީ ގޯނާގެ މި މައްސަލައިގެ ތުހުމަތަށް އުމުރުން 39 އަހަރުގެ ދިވެހި ދެ ފިރިހެނަކު މިދިޔަ ހުކުރު ދުވަހުގެ ރޭ ފަތިހު ހައްޔަރު ކުރުމަށް ފަހު، އެ މީހުން ކޯޓަށް ނުގެންގޮސް ދޫކޮށްލި މައްސަލަ ހޫނުވެ، ފުލުހުންނަށް ގިނަ ފާޑުކިޔުންތަކެއް ވަނީ އަމާޒުވެފަ އެވެ. އެމްޑީޕީގެ މަޖިލިސް މެމްބަރެއްގެ ފިރިމީހާއަށާއި އިތުރު ފިރިހެނަކަށް ތުހުމަތު ކުރެވޭއިރު އެ ދެ މީހުން ހައްޔަރު ނުކުރަނީ ސިޔާސީ ނުފޫޒު ފޯރުވައިގެން ކަމަށް ބައެއް މީހުން އަންނަނީ ބުނެ އެވެ.\nއެކަން މަޖިލީހުގެ ސަމާލުކަމަށް ގެންނަން ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ ހުށަހެޅުއްވި ކުއްލި މައްސަލަ މަޖިލީހަށް ބަލައިގަތީ ވޯޓުގައި ބައިވެރިވެވަވޑައިގެންނެވި 35 މެމްބަރުންގެ އިއްތިފާގުންނެވެ.\nނުފޫޒެއް ނެތި އެ މައްސަލަ ބަލާނެ ކަމަށް ފުލުހުން ބުނުން\nކުއްލި މައްސަލައިގައި ވަނީ ޖިންސީ ގޯނާގެ ތުހުމަތާ މެދު ފުލުހުން އަމަލު ކޮށްފައިވާ ގޮތުން، ޖިންސީ ގޯނާ ލިބުނު މީހާގެ ހައްގުތަކަށް އުނިކަމެއް އައިސްފައިވާ ކަމަށް ބެލެވޭ ކަމަށެވެ. އެހެންވެ، އެ މައްސަލައިގެ ތަހުގީގަށް ސިޔާސީ ގޮތުން ބާރުވެރި މީހުންގެ ނުފޫޒު ފޯރުވަމުން ދާ ކަމަށް ބުނެފައިވެ އެވެ.\n"މިނިވަންކަމާއެކު މި މައްސަލަ ތަހުގީގު ކުރެވިދާނެ ކަމަށް ނުބެލެވޭތީ އަދި މިފަދަ ކަންކަން ތަކުރާރުވަމުން އަންނާނީ މިކަމުގައި ސަރުކާރާއި ދައުލަތުގެ މުއައްސަސާތަކުގެ ބޮޑެތި އިހުމާލުތަކެއް އޮވެގެން ކަމަށް ވާތީ މިފަދަ ކަންކަން ތަކުރާރުވިޔަ ނުދިނުމަށްޓަކައި މިހާރުން މިހާރަށް ވެސް މުހިންމު ފިޔަވަޅުތަކެއް އަޅަން ޖެހޭ ކަމަށް ފެންނާތީ،" ކުއްލި މައްސަލަ މަޖިލީހަށް ހުށަހެޅުއްވި ސަބަބެއް ކަމަށް ނަޝީދުގެ ހުށަހެޅުއްވުމުގައި ވެ އެވެ.\nއެ މައްސަލައާ ގުޅިގެން ރައްޔިތުންގެ ކަންބޮޑުވުންތަކެއް ހުރުމުން އެކަން ރައްޔިތުންގެ މަންދޫބުން މެދުވެރިކޮށް ސަރުކާރާއި ކަމާބެހޭ ފަރާތްތަކުގެ ސަމާލު ކަމަށް ގެނައުމަކީ އެ ގަރާރުގެ މަގުސަދު ކަމަށް ނަޝީދު ވިދާޅުވި އެވެ.\nފާޑުކިޔުން އަމާޒުވެފައި ވަނިކޮށް، އެއްވެސް ނުފޫޒެއް ނެތި ތަހުގީގު ކުރާނެ ކަމަށް ފުލުހުން ރޭ ވަނީ ބުނެފަ އެވެ.\nއިތުރު ލިޔުންތައް ޕޮލިސް ރައްޔިތުންގެ މަޖިލިސް ޖިންސީ އަނިޔާ މެމްބަރު މުހައްމަދު ނަޝީދު އަބްދުﷲ (ނޮޅިވަރަމް) ޖިންސީ ގޯނާކުރުން ސަފާރީ ހުޅުމާލެ


SunOnline: Alhugandu ge massala balanyaa, hukum ivvi gazee ge massala ves balan jehey: Muhthaaz\nއަޅުގަނޑުގެ މައްސަލަ ބަލަންޏާ، ހުކުމް އިއްވި ގާޒީގެ މައްސަލަ ވެސް ބަލަންޖެހޭ: މުހުތާޒު\nފާޠިމަތު ނަޒީފާ އަޙްމަދު 02 Jul 2021, 18:35\nކުރީގެ ޕްރޮސިކިއުޓާ ޖެނެރަލް މުހުތާޒު މުހުސިން ނޫސްވެރިންނަށް މައުލޫމާތު ދެއްވަނީ ---- ސަން ފައިލް ފޮޓޯ/ އަލީ ނަސީރު\nރާއްޖޭގެ މައި އެއާޕޯޓުގައި މުޒާހަރާކުރުމުން ދައުވާ ކުރި ކަމަށްޓަކައި އޭނާގެ މައްސަލަ ބަލަންޏާ އެ މައްސަލާގައި ހުކުމް އިއްވި ގާޒީގެ މައްސަލަ ވެސް ބަލަންޖެހޭ ކަމަށް ކުރީގެ ޕްރޮސިކިއުޓާ ޖެނެރަލް މުހުތާޒު މުހުސިން ވިދާޅުވެއްޖެ އެވެ.\nދެހާސް ފަނަރަ ވަނަ އަހަރުގެ ތެރޭގައި އިބްރާހިމް ނާސިރު އިންޓަނޭޝަނަލް އެއާޕޯޓުގައި އެމްޑީޕީން ކުރި މުޒަހަރާގެ ބައިވެރިންނަށް ދައުވާ ކުރިކަމަށްޓަކައި އޭރުގެ ޕީޖީ މުހުތާޒުގެ މައްސަލަ މިހާރު ވަނީ އިންތިގާލީ އިންސާފުގެ އޮމްބަޑުސް ޕާސަންގެ އޮފީހަށް ހުށަހަޅާފަ އެވެ.\nއެކަމާ ގުޅިގެން މުހުތާޒު "ސަން" އަށް ވިދާޅުވީ ފަރުދީގޮތުން އެކަމާ ގުޅޭގޮތުން ދަންނަވާނެ އެއްޗެއް ނެތް ކަމަށާއި އެއީ ފަރުދީގޮތުން ޒިންމާ ނަގަންޖެހޭނެ ކަމެއް ކަމަށް ގަބޫލުނުކުރައްވާ ކަމަށެވެ.\n"ޝަރުއީ މަރުހަލާ ނިމިފަ އެއޮތީ. ކޯޓުތަކުންތާ އެއަށް ގޮތެއް ނިންމާނީ. ހައްގުން ވިޔަސް ނުހައްގުން ވިޔަސް ނިންމަނީ ކޯޓުންނެއް ނޫންތޯ؟ ދެން އެ ބޭފުޅުންގެ ހައްގަށް އުނިކަމެއް އަންނަ ކަމެއް ދިމާވެފަ އޮތިއްޔާ މައްސަލަ ބަލަން ތަނަކަށް ހުށަހެޅިދާނެ. ޕްރޮސެކިއުޓާ ޖެނެރަލް އަށް ހުންނަ މީހަކު ޕާސަނަލީ އެއްވެސް މީހެއްގެ މައްޗަށް ކޮށްފަ ހުރި ދައުވާތަކެއް ނުހުންނާނެ. ހުންނާނީ އޮފީހުގައި ހުންނަ އުސޫލުގެ ތެރެއިން ކޮށްފަ ހުރި ދައުވާތަކެއް،" މުހުތާޒް ވިދާޅުވިއެވެ.\nމުހްތާޒް ވިދާޅުވީ، އެ ދައުވާތަކާ ގުޅިގެން އޮމްބަޑްސްޕާސަން އޮފީހުގެ މިންގަނޑުގެ ތެރެއިން ބެލޭނެ ކަމެއް އޮތިއްޔާ އެކަމެއް ބަލަންވީ ކަމަށެވެ.\n"އެބޭފުުން ހައްގުގެ ވާހަކަ އެ ކިޔަނީ މުޒާހަރާ ކުރީމަ. މުޒާހަރާ ކުރުމުގެ ހައްގުގެ ވާހަކަ އެ ކިޔަނީ. އެބޭފުޅުންނަށް އޭގެ ސަބަބުން ލިބުނު އަނެއްކަހަލަ އެއްޗެއްގެ ވާހަކައެއް ނޫން. އަޅުގަނޑަށް ހީވަނީ، ހަނދާން ވާ ގޮތުން، ބަންދަށް ވެސް ލީ ޕްރޮސެކިއުޓާ ޖެނެރަލް އެއް ނޫން. ބަންދަށް ލީ ކޯޓުން. ދެން ގާޒީތާ މައާފަށް އެދެން ޖެހޭނީ ތީގެ." މުހުތާޒް ވިދާޅުވިއެވެ.\nމުހުތާޒު ވިދާޅުވިގޮތުގައި ހައްގަށް އުނިކަމެއް އަންނަކަމަށް ބުނެވޭނީ އެކަމާ ގުޅިގެން ބަންދުކޮށްފައިވާނަމަ ކަމަށެވެ. ބަންދުގައި ބަހައްޓާ މަރުހަލާގައި ޕީޖީ ކިރާނެ ކަމެއް ނޯންނާނެ ކަމަށް ވެސް މުހުތާޒު ވިދާޅުވި އެވެ.\n"އެހެންވިއްޔާ މައްސަލަ ބެލި ގާޒީވެސް މައާފަށް އެދެން އެބަ ޖެހޭ. ހުކުމް ކުރި ގާޒީއާ. ހަމައެކަނި ތަހުގީގު ކުރި މީހުންވެސް،" މުހުތާޒް ވިދާޅުވިއެވެ.\nއެ މައްސަލަ ހުށަހެޅީ އެމްޑީޕީގެ އަންހެނުންގެ ރޫހުގެ ރައީސާ އަދި މާލޭ ސިޓީގެ ކުރީގެ މޭޔަރު ސިފާ މުހައްމަދާއި، ހ. ވެޔޮވިލާ، ޝަފިއްޔާ ޒުބައިރާއި، ސ. ހުޅުދޫ، ކަޅުމަގިގޭ މަރިޔަމް ޒުބައިރު (މަންދީ) އާއި ވެމްކޯގެ ޗެއާމަން މުހައްމަދު އިބްރާހިމް މަނިކެވެ.\nއެ މީހުންނަށް ވަނީ އެ މައްސަލާގައި ހުކުމް އިއްވާފައެވެ.\nއޮމްބަޑްސް ޕާސަންގެ އޮފީހަށް ހުށަހެޅި މައްސަލާގައި އެދިފައި ވަނީ އެ މައްސަލާގައި ދައުވާ ކުރުމަށްޓަކައި މައާފަށް އެދުމަށް މުހުތާޒަށް އެންގުމަށެވެ. އަދި އެ މައްސަލަ އަލުން ސުޕްރީމް ކޯޓުގައި އިސްތިއުނާފު ކުރުމަށް ޕްރޮސެކިއުޓާ ޖެނެރަލްގެ އޮފީހަށް އެންގުމަށް ވެސް އެދިފައިވެއެވެ.\nހަމައެހެންމެ ކުށުގެ ރެކޯޑުން އެ މައްސަލަ އުނިކޮށްދިނުމަށް ވެސް އެ މީހުން އެދިފައިވެއެވެ.\nމީގެއިތުރުން ދައުލަތުގެ މުއައްސަސާއަކުން ނިޒާމީ ސިފައެއްގައި ރާވައިގެން ހިންގި އަމަލެއްގެ ސަބަބުން އަސާސީ މިނިވަންކަން ނިގުޅައިގެންފައިވާ ކަމަށް ވެސް އެ މައްސަލައިގައިވެއެވެ.